
CRISTIAN TUDOR 

POPESCU 

DUMNEZEU NU E MORT 

Interceptări. Note informative 

— 2022 - 

interceptare 11-01 

— O bere? 

— Merge o vişinată, că e cam frig, nu mai merge berea, 
ca astă-vară când murea porcu de zăduf. Numai covidu 
ăsta nu moare, nici de cald, nici de frig. 

— De ce să moară? Că aşa vreţi voi? Că el este un virus 
mic şi voi sunteţi nişte oameni mari? 

— Păi, pentru că altfel ne omoară el pe noi. 

— Nici vorbă. Voi vă omorâţi pe voi. Unii dau în neştire 
cu viruşi în stânga şi-n dreapta, alţii sunt pregătiţi să-i ia în 
bot zbierând că virusul nu există. 

Virusache n-are de gând să omoare pe nimeni, el se 
aşază unde i se oferă loc şi nu face decât cum îi e felul. 

— Esca spunea, după ce s-a îmbolnăvit, ea şi familia ei, 
că virusu e nemernic, nemernicu ăsta de virus. 

— Asta e o proiecţie moral-afectivă. Omul face frecvent 
aşa ceva cu lucrurile, cu animalele, cu plantele. 


Înjură motorul maşinii că nu merge sau îl roagă 
prieteneşte să pornească. Dă nume de om câinilor şi 
florilor, şi peştilor de acvariu. Ba chiar omeneşte şi ideile, 
oricât de abstracte - blestemata absolutizare a ipseităţii, 
zice Nietzsche. 

— Ce înseamnă...? 

— Ipseitate? Ipso facto - prin însuşi faptul, nosce te 
ipsum - cunoaşte-te pe tine însuţi, ipsaţiune - procurarea 
plăcerii sexuale fără prezenţa în viu a unui alt corp uman. 
lpseitate înseamnă o decupare, o izolare a unei fiinţări de 
restul Universului, o izolare întărită prin întoarcere în sine. 

— Păi, da, că Esca n-a respectat izolarea, s-a dus la o 
paranghelie la mare. 

— Da, în pandemie. Şi fiindcă ştia că a făcut o faptă 
nesăbuită, încerca să se apere subconştient, şi absurd, 
dând vina pe virus. 

Asta-i omul. Poate să prosopopească şi o crăpătură 
murdară în peretele celulei. Îţi aminteşti Naufragiatul, o 
variantă de Robinson Crusoe, cu Tom Hanks? 

— Da, da parcă era cu Pităr Otul... 

— Nu, ăla e Omul Vineri. În ăsta, Hanks se taie la mână 
din greşeală, dar îşi foloseşte sângele ca să picteze cu 
degetele nişte trăsături omeneşti pe o minge de volei 
marca Wilson, adusă de ape. Îi pune obiectului numele 
Wilson şi îi vorbeşte, se împrieteneşte cu el. 

Când încearcă în disperare să se salveze părăsind insula 
pe o plută, Hanks îl pierde pe Wilson, luat de valuri... 

Te întristezi şi tu, spectator, te doare sufletul cu care ai 
înzestrat mingea vopsită de tine... 

— Da, acu îmi amintesc, aşa e, parcă mi-a dat ş-o 
lacrimă... Da ce e rău în asta? Eu zic că un om care plânge 
după singurul lui prieten, o minge, poate să nu fie rău cu 
animalele şi cu oamenii. 


— Aşa îţi închipui tu, ceea ce e tot o proiecţie. Sunt 
destule cazurile de criminali în serie sau genocidari foarte 
tandri faţă de mici obiecte sau animale mici, şoareci, 
gândaci, peştişori. Deficitul afectiv imens, care le permite 
să omoare oameni fără să clipească, încearcă să-l 
compenseze subconştient astfel. Lucrurile şi animalele au 
o mare calitate: foarte rar nu-ţi fac pe plac. Dacă totuşi se 
întâmplă, atunci nu mai e în regulă. Un mare pucistolog, 
pesedistolog, sereistolog şi istoriozof se filmează pe net 
străduindu-se să mângâie o pisică. Felida e cât se poate 
de clar iritată de  dezmierdările demonstrative ale 
personajului, care habar n-are că pisicilor nu le place să le 
îndoi urechile, trecându-le mâna pe cap, dar vrea să 
convingă privitorii ce legătură sensibilă poate să întreţină, 
el, nemilosul gândirolog, cu o biată pisică. Până la urmă 
renunţă, îi dă drumul şi animalul o zbugheşte ca din puşcă. 
„Lasă că vine ea mai târziu, şi-o să mă roage s-o iau în 
braţe”, ni se dă o asigurare, pe care n-am cerut-o, ca să nu 
se creadă cumva că pisica nu e supusă. 

De fapt, comportamentul ăsta vine din străvechiul 
animism al populațiilor primitive: a în-sufleţi un copac, o 
piatră, o vieţuitoare, un idol cioplit de tine. De ce? Ca să te 
convingi, tu pe tine, omul, că ai suflet. Dacă toată natura 
are suflet, atunci rezultă că şi eu musai să am suflet. Şi o 
ţin unii gaia-maţu chifla asta logică şi astăzi, când savanţi 
serioşi, cotrobăind prin creierul şi inima omului, n-au dat 
de niciun strop de suflet, doar de un computer formidabil, 
făcut din gelatină şi zgârciuri. 

— Ştii ce mă gândesc? Că e plin ceru de nume 
omeneşti: Calea Laptelui, Ursa Mare, aia Mică, Carul 

Mare şi Mic, Vărsătoru, Câinii de Vânătoare, Lebăda, 

Capricornu... Oare nu tot de asta?... 

— Ba da, bravo, ai înţeles perfect. Numai că ai pus 


Calea Lactee, care e o galaxie, lângă celelalte, care sunt 
constelații. Umanizarea stelelor şi constelaţiilor e făcută ca 
să vă autoamăgiţi că sunteţi şi voi parte a Universului. 

Constelaţia nu este o grupare de stele reală, cum e 
galaxia, e aparentă: stelele din Săgetător, să zicem, nu 
sunt deloc situate în acelaşi plan, cum le vedem noi, sunt 
la distanţe diferite de Pământ şi foarte mari în adâncime. 
Dacă numeşti o constelație Ciobanul cu Oile, deşi e la 
mulţi ani-lumină distanţă, nu distanţă, căci stelele nu sunt 
coplanare, cum am zis, poţi spera că eşti dintr-un sat cu 
ea, că într-o zi o să ajungi pe acolo... 

De fapt, ştii care e marea aroganță din spatele 
toponimiei cosmice? Să crezi că Universul a fost creat 
pentru om. Că ontitatea asta meta, acest metamonstru 
pentru care există mereu un dincolo, un deasupra, un 
după, este ca să apară omul în... IT. li zic IT, în engleză, că 
nu pot să zic El. Sau Ea. Şi să glăsuiască la o vişinată cum 
că nu există coronavirus. 

— Unii zic că nu există, alţii că a fost făcut în nişte 
laboratoare şi i s-a dat drumu în lume. 

— Ambele sunt simptome ale plinătăţii de sine, ale 
egolatriei umane. Căci ce e în spatele lor? Trufia că nu 
poate un nemernic, un nenorocit, un răhăţiş de virus, o 
virgulă, la urma urmelor, să pună în genunchi un om, şi 
mai ales nu pe mine, care sunt deştept. Virusul îi 
îmbolnăveşte doar pe proştii care cred în el. Adică, de ce-ţi 
e frică, de aia nu scapi. 

Şi mai adânc, găsim aici întâlnirea cu Diavolul. 

Credinţa că dacă refuzi, în ciuda faptului că îl vezi cu 
coarne, cu coadă şi copite, şi simţi mirosul de pucioasă, 
atunci el n-are ce să-ţi facă. Satana are putere asupra ta 
numai dacă îl validezi ontologic, dacă intri în relaţie cu el. 
Ceea ce e tot o formă de îngâmfare a omului. Dacă eşti 
bun cu mine, atunci existenţa ta e independentă de mine 


şi te numesc Dumnezeu, bunul Dumnezeu. Dacă eşti rău 
cu mine, atunci pot să te declar inexistent, o fantasmă a 
minţii mele, Diavole. 

— Păi, atunci, poate că n-ar trebui să stau de vorbă cu 
tine? 

— Uite că stai. Pentru că te gândeşti că eşti singurul în 
situaţia asta, că eşti Alesul. lar o aroganță. 

( 

sunete de pian dezacordat) 

— Nu. Mai mult mă gândesc că e destul rău şi urât în 
mine ca să vorbesc cu tine. 

— Ha. Îmi aminteşti de un ins care îi spunea nevesti-sii, 
după nişte ani de căsnicie şi scandaluri: „Ar fi trebuit să-mi 
dau seama cu cine am de-a face, de atunci, de când te-ai 
dat în bărci cu unul ca mine”. Tu ai vrea să scapi de răul şi 
urâtul care zici că sunt în tine? 

— Păi, da... 

— Păi, nu. Minţi şi te minţi. E răul tău, e urâtul tău, 
proprii şi personale. Ce vrei, de fapt, nu este să scapi de 
ele, ci să ţi le accepte ceilalţi, pentru că, altfel, eşti foarte 
tare, ai valoare. Aveţi voi un scriitor, propus la 

Nobel, care zicea că oameni de treabă sunt rataţii, marii 
scriitori trebuie să fie trufaşi, cinici, duplicitari, meschini, 
vanitoşi, cu cât mai mari, cu atât mai ticăloşi, că dacă nu, 
atunci nu sunt mari scriitori. Noica o zice şi el, scurt şi 
îndesat: „Naturile etice nu au geniu”. 

E un criteriu tare, dacă i-l aplici lui Eminescu rezultă că e 
doar un scârţa-scârţa pe hârtie. 

Notă informativă 506. 

Sursa: Plătică 

Există o grămadă de motive din pricina cărora o fiinţă 
umană poate fi tristă. De la dat afară din serviciu, până la 
a-i fi murit câinele sau a pierdut Dinamo. Indiferent de 
cauză, tristeţea arată cam la fel. 


Îmi amintesc însă figura unui om, de meserie ministru, 
devastată sub asaltul unui val de melancolie inclasabilă. 
Privea crestele înzăpezite scânteind în soare ale Alpilor, 
sprijinindu-şi falca în palmă şi strivind chiştocul în 
scrumiera vârfuită. Un abur de lacrimă plutea pe ochii săi 
de bătrân zeu al găinilor, pradă amurgului în plină zi. 

Părea să vadă ceva ce pentru restul lumii rămânea 
invizibil, undeva, la graniţa dintre înainte şi sus. 

Rana sufletească i se citea pe chip, aşijderea 
resemnarea în faţa unui destin nemilos şi nedrept. Un 
român înjunghiat pe la spate de fraţii lui. 

A oftat şi a rostit din rărunchi, clătinând uşor capul, fără 
să se uite la mine: „Nu mi-a dat şi mie măcar un badigard, 
unu, că nu ceream şapte...”. 

Între alte vipuri ale lumii, la Forumul Economic de la 

Davos, venise şi Yasser Arafat. Am relatat într-o 
corespondenţă cum, în ciuda gărzilor în civil din jurul lui, 
am reuşit să ajung atât de aproape de liderul Al Fatah 
încât aş fi putut să-l omor şi dându-i cu o măciucă în cap. 
Cred că adevăratul său bodiguard, cel care îl ajutase să 
ajungă până la o vârstă înaintată, era însuşi 

Allah. 

Aşa că l-am întrebat, off the record, nu era un interviu: 

„Credeţi că doreşte cineva să vă omoare, domnule 
ministru?”. 

Şi-a aprins următoarea ţigară din şirul nesfârşit al 
fiecărei zile. Cred că fuma şi în somn, cu gesturi de 
somnambul. 

„Nu. Cine să mă omoare pe mine? Eu aş vrea să-i omor, 
pe nişte unii care nu sunt în stare să priceapă cum merge 
economia, dar să dea ordine ştiu, ca să ducă ţara de 
râpă.” 

Dânsul era, la bază, învăţător şi filatelist pasionat. 


Partidul îi  încredinţase conducerea ministerului 
Dezvoltării. 

„Dar, atunci, de ce doriţi să vi se dea gardă de corp?” 

Trăgea din ţigară ca un înecat. 

„Pentru că asta înseamnă că statul e conştient de 
valoarea mea. Că am o misiune importantă şi că sunt de 
neînlocuit. Dacă aş avea badigard, aş fi băgat în seamă, 
nu vezi că nu mă întreabă nimeni nimic în afară de 
tine?...” 

Aşa era, până şi sârbul pe lângă care încercase să se 
dea în speranţa că ştie româneşte se îndepărtase 
zâmbind. 

„Ar putea fi un motiv şi faptul că nu sunteţi foarte fluent 
într-o limbă internaţională?” 

Senchiu, no problem, jiomapel şi niet erau cunoştinţele, 
esenţializate, de engleză, franceză şi rusă pe care le 
declara în CV. 

„Nu, domnule, de ce? Ceauşescu nu vorbea nicio limbă 
străină, şi îi ştiau toţi de frică, de la Nixon la 

Brejnev. Am translator, să vorbeşti pe limba ăluilalt e 
semn de slăbiciune.” 

„Nu e, de fapt, un fel de trădare de ţară, domnule 
ministru?” 

„Ba da, ziaristule, bine zici. Îţi înşeli limba, îţi vinzi ţara! 
O să le spun asta şi la Partid.” 

Se mai luminase la faţă. 

„Bine, dar, mă gândesc, nu puteaţi să vă angajaţi un 
bodiguard privat, de la o firmă? Cât poate să coste?” 

„Noo, păi ce să fac cu el? Badigarzi din ăştia au toţi 
şmecherii şi hoţii. Toţi au maşini de jde mii de euro, se duc 
cu elicopteru la cârciumă, au vile cât castelu şi bătăuşi 
care să-i păzească. Eu nu sunt nici hoţ, nici şmecher, eu 
sunt ministrul Dezvoltării în Guvernul 


României, mie să-mi dai sepepist de la stat, că muncesc 
şaişpe ore pe zi şi de ce am eu în cap atârnă soarta ţării!” 

Ultimele cuvinte aproape le strigase. 

„Dar sunteţi credincios, ortodox, nu?” 

M-a privit lung. 

„Sigur că sunt. Mă duc la biserică, cu nevastă-mea, de 
câte ori am timp, citesc seara din Biblie, am duhovnic, mă 
spovedesc...” 

„Aveţi păcate?” 

„Cu gândul, fiule, păcătuiesc mult cu gândul.” 

„Sunteţi credincios, deci ştiţi că aţi primit prin botez un 
înger păzitor, care să vă apere de rele. Nu e mai tare 
îngerul păzitor decât sepepistul?” 

Chelnerul îmbrăcat ca un lord ne-a întrebat dacă mai 
dorim ceva şi s-a retras discret. Se aşternea umbra peste 
munţii fermecaţi de deasupra Davosului. 

„Îngerul păzitor, dragule, îţi este dat ca să te apere mai 
degrabă de tine. Necuratul nu-ţi poate face rău decât dacă 
îl laşi. Îngerul îţi păzeşte mai întâi sufletul, ca să nu 
alunece, nu trupul. Dacă tu împiedici îngerul să ajungă la 
tine, el nu te poate ajuta. Dacă ochiul sufletului îţi este 
închis şi urechea astupată, nu vei auzi strigătul de 
primejdie al îngerului şi nici nu vei vedea semnele pe care 
ţi le pune în cale. 

Sepepistul poate să te ia în braţe şi să te trântească la 
pământ ca să te scape. Îngerul păzitor e fratele tău întru 
Domnul, nu e sepepist.” 

Vreo zece secunde, am păstrat tăcerea. 

„N-aţi fi vrut să fiţi mai degrabă ministrul Cultelor? Şi al 
Culturii, bineînţeles...” 

„Nu, că asta-i uşor. Cu economia-i greu. Să faci la 
oameni locuri de muncă, autostrăzi, să aibă putere de 
cumpărare mare, să-şi ia case, aici, în ţara lor, să facă 


copii, nu să plece prin străinătăţi. Dacă nivelul de trai e 
bun, să vezi cum răsare şi cultura.” 

„Dar credinţa? Depinde şi ea de situaţia economico- 
financiară?” 

„Cum să nu. Când are omul bani, atunci e mulţumit, are 
un preaplin sufletesc, se duce duminica la slujbă, face 
donaţie la Biserică; îi dă lui Hristos ce e al lui 

Hristos. Dar din dar se face Raiul...” 

„Credinţa în Dumnezeu nu trebuie să fie necondiționată, 
nu trebuie să continui să crezi şi atunci când îţi merge rău, 
sau poate tocmai atunci mai cu tărie?” 

„Ba da, dragule, dar asta nu e pentru orişicine.” 

„Ştiţi, în Olanda, de pildă, unde nivelul de trai este mult 
peste al nostru, au închis aproape toate bisericile, sau le- 
au făcut magazine şi muzee, că nu se mai ducea lumea...” 

„Aia e o ţară stăpânită de Diavolul. Acolo se 
împreunează bărbaţi cu bărbaţi şi femei cu femei, nu se 
mai fac copii, se vând drogurile la liber. Când pune ochii 

Nenumitul pe un popor, nu se lasă până nu-l ticăloşeşte 
de tot...” 

„Şi pe noi nu poate să ne ia dracul?” 

„Nu, nu poate ca să ne ia, că aici e Grădina Maicii 

Domnului. Asupra României stau îngeri de pază, de asta 
noi ne păstrăm credinţa noastră ortodoxă, facem 

Catedrala Mântuirii Neamului. Crezi că Ceauşescu a 
căzut că aşa au vrut americanii şi ruşii la Malta? Nu, copile, 
a pierit de Naşterea Domnului, pentru că s-a atins de 
biserici!” 

Seara târziu, am mai trimis la ziar o corespondenţă 
despre Elveţia ca sanatoriu şi teren de golf şpriţat cu 
zăpadă. 

Notă informativă 227. 

Sursa: Colea 


Lumea poartă măşti, oamenii umblă răsfiraţi, la coadă la 
case indicatoarele pentru distanţa de 2 m sunt respectate. 

Nici în supermarketul de scule, instalaţii şi accesorii 
pentru casă şi grădină, din care tocmai ieşisem, lucrurile 
nu stăteau mai rău. Îmi luasem nişte site de chiuvetă şi 
baie, ca să nu se mai înfunde aşa repede. Întâi găsisem 
unele de 1,99 lei bucata, din plastic alb, ca nişte centre de 
pânză de păianjen. Sau ca nişte fractali Mandelbrot. 

leftin şi frumos, dar dând cu ochii de nişte site groase, 
metalice, cu ţâmburuş, la 5 lei, ceva m-a împins să iau şi 
două din astea. 

Tânăra grăsuţă de la casă mi-a aruncat o privire în care 
se citea interesul. Hai că e tare, oi fi sexagenar, dar sunt şi 
sexigenar. Şi chiar dacă port o mască gen 

Hannibal Lecter. 

„De unde le-aţi luat p'astea de metal?”, mă 
interoghează hotărâtă  donşoara. Intrebare filtrantă, 
speram să fie flirtantă. 

„Păi, de-aci, de la dumneavoastră.” 

„Da, îmi dau seama, dar de unde?” 

Ce dracu, crede că am venit cu ele-n buzunar?!... 

„Vedeţi, la intrare, imediat după sectorul de corpuri de 
iluminat, domnişoară, în dreapta...” 

Chiar vrea să localizeze, să-mi sară ochii, se ridică pe 
vârfuri. 

„A, de-acolo. O să-mi iau şi eu, că astea de plastic sunt 
prea uşoare...” 

Îmi înşfac sitele şi mă retrag în glorie, dacă nu ca sex- 
symbol al tinerei generaţii, măcar ca mentor menajer. 

E aproape 9 seara, nu mai sunt mulţi clienţi în mega- 
hăul universal. Nu e niciun Rădulescu Mitralieră, sau un alt 
român adevărat, care să se eroizeze zbierând cu botul 
liber. 


Noua casieră pe care destinul mi-o hărăzeşte e o 
brunetă grizonată, în jur de 50, se ţine încă bine. Din tot ce 
am pus în coş, aparatul de marcat refuză să bipăie la o 
farfurie vernil şi o plăsuţă cu cartofi bio. 

După ce le freacă de câteva ori peste gemuleţul cu ochi 
magic, Anna Magnani pune cumpărăturile mele căpoase 
deoparte şi le marchează pe celelalte. Cuprins deja de 
presimţiri, mă bate gândul să-i spun să nu se mai 
consume, că renunţ la ele. Dar de farfurie chiar am nevoie, 
pe ultima am spart-o azi-dimineaţă... 

Anna ridică receptorul telefonului „scurt” şi începe o 
convorbire ca între naveta spaţială şi centrul de control al 
misiunii: „Şi la cartofii ăştia ce puii mei să bat? Că aşa face 
astea bio, nu merge cu nimic”. Încearcă codurile 
salvatoare ce i se transmit, şi nimic - cartofii mei parcă au 
creier şi nu se lasă manipulaţi. 

„Doamnă, zic, lăsaţi barabulele (n-aş şti să vă spun 
exact de ce am folosit cuvântul ăsta; poate din milă pentru 
că e mult prea rar rostit prin Bucureşti) şi faceţi cumva cu 
farfuria...” 

„Nu mai vreţi cartofii?”, ridică Anna nişte sprâncene vag 
acuzatoare. 

„Păi, nu, pentru că mă costă prea mult.” 

„Da, e mai scumpi, da n-aţi văzut preţu când i-aţi luat?” 

„Ba da, stimată doamnă. Dar acum stau degeaba pe 
lângă cartofii ăştia de... peste cinci minute. Ştiţi, timpul e 
bani. Aşa că, aceşti cartofi se scumpesc cu fiecare 
secundă pe care noi doi o petrecem împreună.” 

Mă priveşte apăsat şi începe să bată cifre pentru 
farfurie: „Domnule, eu am vrut să vă fac un favor”. 

Icnesc şi prin cap îmi trece aiurea-n tramvai „faça-me 
um favor” în portugheză. 

„Stimată doamnă, îmi pare rău să vă spun că nu vă 
aflaţi în poziţia de a-mi face o favoare...” 


„Bine, să zicem atunci că am vrut să vă ajut, să vă dau 
un ajutor, că nu-i treaba mea.” 

Carevasăzică, eu eram un fel de vânător-culegător 
rătăcind prin junglă şi făcusem alegerea greşită. lar 

Anna era o zeitate binevoitoare a locului. 

„Nici asta, doamnă Magnani...” 

„Eu sunt Marcela”, precizează Anna fără să se supere, 
arătându-şi insigna de plastic din piept. 

„Da, doamnă Marcela, adică nu, dumneavoastră n-aveţi 
cum să mă ajutaţi. Şi acest cuvânt e nepotrivit, căci nu eu 
am creat situaţia de faţă. Am luat nişte produse de pe 
raftul colosalului dumneavoastră magazin, n-am venit cu 
ele de altundeva. Treabă aveţi, treaba dumneavoastră 
este să scanaţi mărfurile. Dacă nu puteţi, şi mă faceţi să 
pierd timp şi energie, pentru că le-am transportat degeaba 
până la casă, compania care v-a angajat îmi datorează 
despăgubiri.” 

De data asta, uitătura pe care mi-o aruncă sclipeşte de 
dispreţ. In sfârşit, se aude un bipăit eliberator. Anna 

Magnani dă un brânci farfuriei care se duce hârjâind 
până la capătul tejghelei înclinate. Plasa cu cartofi o 
aruncă undeva în spate. O clipă îmi trece prin minte 
condica de sugestii şi reclamaţii. Să chem un supervaizăr, 
pe şeful instalaţiei, să fac un tocşou cu el şi să... şi să... Şi 
să? 

In hangarul ăsta ar putea să încapă trei Boeinguri 

747 şi vreo câteva elicoptere. Sau toate tirurile cu 
echipamente pentru concertul Michael Jackson. Sau toată 
populaţia României aşezată în stive. 

Cum am ajuns acasă, am pus una dintre sitele de plastic 
de 2 lei la chiuveta din bucătărie şi am dat drumul la 
robinet, destul de tare. In câteva secunde, dantelăria 
fractală s-a ridicat pe apă, făcându-şi inutilă 
existenţa - orice resturi de mâncare se puteau strecura pe 


dedesubt. M-am calmat numai după ce am pus sitele 
metalice şi le-am aruncat pe alea din plastic. 

Notă informativă 719. 

Sursa: Tanţa 

Aveam la Adevărul un şofer bătrân. Erau mai mulţi din 
vremea Scânteii, dar nea Manea transporta tovarăşii la 
consfătuiri şi chefuri scăzute încă din 1947, când Casa 

Scânteii nu exista. Ziarul îşi avea sălaşul pe strada 

Belvedere 8, în fostul palat al lui Pamfil Şeicaru. 

In 1950, primele detaşamente de voluntari au început 
şantierul palatului Iskrei româneşti. Finanţarea construcţiei 
s-a făcut prin subscripţie publică: omul muncii dădea bani 
şi primea un cartonaş pe care scria Casa Scânteii 5 

lei, 20, 30 sau 100. Pentru membrii Comitetului Central 
s-au tipărit cartonaşe de 1.000 lei. Maică-mea a păstrat 
până la moarte acţiunea ei de 20 lei la Casa Scânteii. 

Poporul a plătit din buzunar ca să poată fi bătut în cap 
cu organul Partidului. 

Nea Manea era un narator fenomenal, perfect creditabil. 
De ce? Pentru că nu avea niciun strop de imaginaţie. Ştia 
cuvinte puţine, pe care le învârtea în fel şi chip, însă era 
doldora de aduceri aminte - la câţi ştabi cărase... 

Nealterată de cultură, fără zăbala educaţiei, vorbirea lui 
nea Manea lăsa să ţâşnească adevărul ca ţiţeiul. 

Câte nu mi-a povestit... Prinsese drag de mine, că n- 
aveam ştaiful foştilor scânteişti. Întâmplări cu Sorin 

Toma, cu Brucan, Popescu-Dumnezeu, lon Iliescu... 

Poate-o să vi le spun într-o zi, cu toate că e greu să 
egalez geniul de lon Creangă al asfaltului care era nea 

Manea. 

Astăzi, mă fac recorderul lui pentru un moment poetic 
cu Tudor Arghezi. 

„Eu îi duceam banii lu maestru Arghezi.” 


„Aşa-i ziceai, nea Manea, maestre? Îi plăcea să-i zici 
maestre?” 

„Nu ştiu, păi, ce, nu erea bine?” 

„Arghezi cam avea obiceiul să-şi bată joc de maeştri. 

Maestre!, zicea, vorba asta scurtă este ca mângâierea 
porcului pe burtă.” 

„Ha, ce bună e! Nu, nu să supăra. Cum să să supere, 
când veneam la el cu dar de bani?” 

„Ce bani?” 

„Păi, îi publica la ziar poezii şi, cum le zice, tablete.” 

„Asta, când nu mai era interzis.” 

„Da, prin '53-'54. Să dăduse cu stăpânirea, erea prieten 
cu tovarăşu Dej. Aveam sarcină să-i duc mereu plicu. Şi îl 
plătea, tată, lua pă o poezie cât leafa mea p-o lună.” 

„Da de unde ştiai matale câţi bani lua? Câţi bani erau în 
plic? Deschideai plicu?” 

„Nu, dom Popescu, că erea lipit şi ştampilat. Şi, oricum, 
io n-am treabă io cu banu altuia, nu umblam io la el. îl 
desfăcea maestru.” 

„De faţă cu matale?” 

„Da, domle, de faţă cu mine. Mă chema la o mesuţă de 
lemn bătută-n pământ, cu două bănci, acolo, la el în 
grădină, să gudura câinii şi pisicile pă lângă el.” 

„La căsuţa lui, la Mărţişor?” 

„Ce căsuţă, că erea conac, avea vo dooj dă camere. 

Conu Zaharia zicea că Arghezi şi-o făcuse lângă puşcăria 

Văcăreşti, unde-a fost băgat neşte ani, ca să vină 
nevastă-sa, cu mâncarea caldă, la caz că îl bagă iar la 
beci.” 

„Care conu Zaharia?” 

„Păi, Zaharia Stancu, care-a fost şefu ăl mare la scriitori. 
Am fost cu el de multe ori, l-am dus şi la ceceu. Odată l-am 
dus acasă, erea beat rangă, îmbătrânise, şi când l-am dat 
jos din maşină zbiera la mine: am bani, bă, Maniule, am 


bani să vă-ngrop, da nu mi să mai scoală, bă! Da nu să 
lăsa, conu Zaharia, a intrat un scriitor, nu mai ţiu minte 
cum îl chema, la el în birou, că nu erea secretara în 
anticameră, şi l-a găsit că îi dădea limbi la secretară. Da 
nu-l mai băga iar.” 

„Ce să bage? Unde?” 

„Pă maestru Arghezi, la pârnaie, nu-l mai băga, că 
acuma erea boier mare la comunişti.” 

„Aşa, şi îi dădeai plicu cu bani...” 

„Da, mă poftea să stau în faţa lui la mesuţă. Da nu mi-a 
dat şi mie o dată o cinzeacă, o vişinată, un şpriţ, ceva, că 
avea gospodărie mare...” 

„Păi, cum să-ţi dea, matale nu erai de serviciu cu 
maşina?” 

„Ba eream, şi ce? Treaba mea. Dom Popescu, eu eream 
şofer la tovarăşi grei, nu să lua Miliția de mine nici dacă 
omoram pă cineva...” 

Aici, nea Manea şi-a făcut cruce de două ori. 

„Îmi punea coana Paraschiva un castron dă cireşe pă 
masă, să nu stau cu dinaintea goală, da eu mă stric la 
burtă din bolbotine de-astea... 

Îi dădeam plicu şi întâi îl pipăia, îl cântărea, îl întorcea 
dă pă luat pă plătit, să uita la ştampilă şi la lipitură.” 

„Şi dac-ar fi fost desigilat, nu mai lua banii?” 

„lo ştiu? Nu ştiu ce să zic. Da aşa făcea cu fiştecare plic. 
Pă urmă îi aducea coana Paraschiva un cuţitaş cu mâner 
frumos şi tăia plicu, şi deşerta sutele pă masă... 

Lua una şi o ducea în dreptu ochilor. Să uita în soare la 
ea, lung, da să uita şi când nu erea soare. 

Întâi la faţa cu Casa Scânteii...” 

„Era pe sută atunci Casa Scânteii?” 

„Da, pă spate. P-ormă să uita la Bălcescu, pă faţă. 

Aşa să uita la toate, la lumină. P-ormă le strângea, le 
bătea de masă şi le punea la loc în plic. Şi io plecam. 


M-am gândit şi io câteodată de ce făcea aşa maestru 

Arghezi... Crecă să uita să vază dacă nu e falşi banii, l-o 
fi plătit careva vodată cu bani falşi şi să uita să nu mai fie 
o ţeapă. Da asta poate s-o fi păţit înainte de război, că la 
comunişti nu să putea, toţi banii erea buni.” 

Notă informativă 280. 

Sursa: Mielu 

„Domnule Popescu, Hagi îmi datorează un Mercedes.” 

„Păi, şi dacă vi l-ar da, aşa, public, l-aţi lua?” 

„Poate l-aş lua, poate nu. Dar el ar trebui să mi-l dea.” 

Discuţia avea loc la un suc, pe o terasă, după ce 

Adrian Păunescu îl readusese la Naţională pe Hagi, deşi 
acesta se retrăsese oficial. Practic, într-o emisiune de 
televiziune, Păunescu i-a forţat mâna, sau mai exact 
piciorul, celebrului fotbalist punându-l în situaţia de a trece 
drept nepatriot dacă nu accepta - urmau meciuri de 
calificare cu Ungaria. Şi pentru această operaţiune, 
domnul Păunescu voia recompensă un Mercedes. 

O relaţie cu Adrian Păunescu însemna un troc continuu. 
Îţi dau şi o să-ţi cer cât de curând ceva în schimb. Ce? 
Orice. 

Traficul de influenţă sentimental era specialitatea lui. 

Am avut odată un moment de apropiere afectivă, legată 
de literatură; trei zile mai târziu mă suna să scriu ceva 
despre Ştefan Andrei, fostul ministru de lesterne al lui 
Ceauşescu, „că e ziua lui, domnule Popescu, şi merită”. 
Am refuzat net, nu nutream nici măcar respect pentru acel 
„intelectua!” - gablonţ, slugă preaplecată a dictatorului, 
care, întrebat fiind, după '90, de ce n-a scos un cuvânt 
când Ceauşescu s-a apucat să distrugă satele româneşti, a 
răspuns că n-a auzit de aşa ceva, 

„eu mă ocupam cu politica externă”. 

Se considera genial. Era un uriaş egolatru - egoul îi 
invada, în tripartiţia freudiană, atât idul, cât şi supraeul. | 


se părea firesc ca toate femeile cu care se culca să 
simtă că le-a pus pe viaţă Dumnezeu mâna-n cap, sau în 
altă parte a corpului. Căderea lui Ceauşescu fusese 
orchestrată de istorie pentru ca el, Adrian Păunescu, să 
devină martir. Vremea lui Adrian Păunescu era nu doar 
titlul unei reviste, era, în sufletul lui, numele unei epoci din 
istoria României - „Această Românie care trece/ Imi dă şi 
mie dreptul meu la somn/ Deşi, în secolul nouă-spre-zece/ 
Aş fi putut să-i fiu martir şi domn”. 

L-am întrebat odată cum se iscă în el actul poetic, cum îi 
vine să scrie poezie. Mi-a răspuns cu o poveste de la Marin 
Preda. 

„Nea Marin îşi adusese şi el o muiere într-o noapte. 

Dar, ce să vezi, scârbavnicul mădular nu voia să se 
scoale, şi pace, din somnul cel de moarte. Ştii cum e, când 
e să nu fie. Chinuială, nasol, conversații despre lume şi 
viaţă. Aia, săraca, se străduia şi ea cum ştia -tot nimic. 
Dimineaţa, femeia se îmbracă să se ducă acasă. Avea o 
fustă neagră scurtă şi chiloţi viorii. Stând cu spatele, se 
apleacă să-şi tragă fermoarul cizmei. La care, Marin, 
iluminat, îi strigă: «Stai aşa!». Aşa şi cu poezia, dom 
Popescu!” 

S-a supărat rău pe mine când am scris că Adrian 

Păunescu are pe dinăuntru o statuie din ciment a lui 

Adrian Păunescu, în mărime aproape naturală. Dar ştiţi 
de ce? Pentru că nu alesesem bine materialul. „Da, 
domnule, poate că am statuia mea în mine, poate că îmi 
am şi mormântul pe dinăuntru, mormântul o fi din ciment, 
dar statuia?! Statuia mea trebuie să fie de lemn câinesc, 
de lut, de sare neagră!...” 

Ceea ce nu-l împiedica să aibă momente de sinceritate 
sarcastică cu sine însuşi. In anii '90, am scris despre un 
grup de parlamentari români care, fiind prea ocupați să nu 


rateze nişte gustări la bufet, lipsiseră din sală la o decizie 
în defavoarea României, luată la 

Strasbourg. Respectivii, între care şi Păunescu, m-au dat 
în judecată. În instanţă, mi-am pledat cauza folosind 
expresia „Procesul maţului gros”. Unul, pe nume 

Rădulescu-Botică, a sărit să protesteze. La care 

Păunescu, zâmbind tandru, i-a zis acelui buhai, la fel de 
burduhănos ca el: „Şi ce, mă, Botică, tu n-ai decât intestin 
subţire? Auzi, ce bine sună titlul ăsta, Procesul maţului 
gros!...”. 

Apetitul lui de a fi iubit era nesfârşit. Nu acel 

„lubeşte-mă, că te ia mama dracului!”, al tiranilor de 
diverse dimensiuni. Păunescu voia să te corupă să-l 
iubeşti. Şi această iubire să nu înceteze niciodată, chiar 
dacă el nu te-ar mai fi băgat în seamă. 

| s-ar fi potrivit rolul lui Jean Broască, senzitivul nebun al 
lui Suskind, cel care, dorind atroce să fie iubit, creează, din 
miresmele a 25 de fete ucise, parfumul suprem - cei ce îl 
respiră, indiferent de sex şi de cât îl urau până atunci, cad 
în adoraţia lui Broască... 

Dar nu, Adrian Păunescu n-ar fi luat viaţa nimănui, 
pentru nimic în lume. Era găman, posesiv, plin de sine 
până peste cap, libidinos, unsuros, degrabă lăcrămos, dar 
avea o calitate uluitoare pentru poziţiile înalte în care s-a 
aflat pe scara socială: nu era un om rău. 

Dimpotrivă, voia să facă binele, chiar dacă, pe urmă, nu 
uita să-ţi amintească mereu de asta... 

Adrian Păunescu compătimea cu cei ce sufereau de 
ceva. Cred că lipsesc două versuri din opera lui poetică, ce 
ar fi fost să sune aşa: „Durerea vieţii mele are febră/ De 
pietoni călcaţi pe zebră”. 

Acum, Păunescu Adrian, cu tot ce v-am spus şi cu altele, 
nu mai este. Rămân cuvintele să vorbească pentru el. Şi 
vorbesc, cum pare că vorbesc copacii în furtună, sau 


păsările, când se lasă seara, sau râurile, când inundă 
ţara... 

Notă informativă 803. 

Sursa: Caloian 

Râde nişte unii ca proştii de domnul Cosmin Butuza, 
secretar de Stat în guv. Dăncilă, că a spus: „Să punem 

Centenarul pe tricoaiele noastre”. Cică a inventat un 
plural eronat pentru tricou. 

Eronaţi sunt râzăreţii ăştia. Domnul Butuza e unul din 
cei mai profunji români care eu i-am văzut în viaţa mea. 

El a făcut vorbire despre un lucru foarte mare. Spre 
deosebire de toate popoarele planeţii, românii are câte trei 
coaie, două între picioare şi unul în căpăţână, care să mai 
numeşte şi neuroi. 

De aia, cu guv. Dăncilă la preşedinţia Consiliului UE, o să 
le-o tragem la toţi, germani, francezi, americani, soroşi, 
bruxeli, şi la ţigani, de-o să-i ia dracii. (Duoamna premier 
avea şi dânsa o bijuterie din asta, un coleus în cap, din 
naştere, dar şi l-a operat când şi-a schimbat cuafura.) 

Ideea mi să pare excepţională. 

1 Decembrie să ne găsească pe toţi cu 100% 

ştampilat pe frunte şi pe chiloţi. 

interceptare 11-10 

— Nu te cărăbăneşti şi tu undeva? Pe vremea Ciumei 

Mari, a Morţii Negre, nobilii şi orăşenii mai înstăriți 
fugeau la ţară, pe la moşii, ca să scape cu viaţă. ŞI 
mătăluţă eşti în categorie de risc, bătrânelule... 

— Păi, ăia puteau, că erau avuţi. Eu trebuie să muncesc 
ca să trăiesc, aci, la oraş. Foamea nu ştie de covid. 

— Ha. Aşa e, covidul încungiură, foamea dă de-a 
dreptul. Dar să ştii că se muncea şi-n izolarea de ciumă. 

Ca şi acuma, se muncea de-acasă. Tinerii nobili şi 
signorinele lor îşi spuneau istorisiri de amor în vila de 
lângă Florenţa unde se ascunseseră de molimă. Şi 


Boccaccio le punea pe hârtie. l-a ieşit o carte care se 
vinde foarte bine şi azi, după aproape 700 de ani. 

— Da, am citit-o. Mi-a plăcut mult povestirea cu 

Alibec, virgina care se face pustnică îndrumată de un 
călugăr, ca să-l bage pe Dracu în lad, să nu mai facă 
atâtea rele prin lume. Eu îl am pe Dracu în mine, care 
scoate capul, tu ai între picioare ladul, măi, fată. La 
început, Alibec s-a cam strâmbat, dar pe urmă îi zicea 
călugărului, părinte, să-l mai băgăm pe Dracu în lad, că 
doar de aceea am ales calea sihăstriei întru Domnul. Şi 
călugărul, hrănit mai mult cu ierburi, sufla cam greu... 

— Ha. Boccaccio e primul care face o băşcălie cruntă de 
oamenii Bisericii şi de sfinţenia lor aşa-zisă. Sunt destui pe 
la noi care şi astăzi îşi fac cruce şi nu vor să asculte aşa 
ceva. 

— Ştiu, cum dracu... Dar ce vreau să te întreb, m-am 
gândit de multe ori, de ce o cheamă pe fata lui 

Boccaccio din secolu paişpe ca pe fotbalistu ăla gras de 
la Slobozia, sau de la Giurgiu, Denis Alibec? 

— Grea întrebare... Ce legătură să fie între numele 
feminin Alibec din Florenţa la 1350 şi numele fotbalistului 
de acum? Cel mai probabil, Alibec în româneşte vine de la 
Ali Beg, din turcă, înseamnă prinţul Ali. Hai să-l rupem în 
două şi pe Alibec. Ali... era un nume cunoscut în 

Italia pe vremea lui Boccaccio? Ce zici? 

— Păi, nu ştiu... Intraseră turcii în Europa? 

— Încă nu, abia luaseră Gallipoli de la bizantini, în 

1354. Dar Ali e un nume arab, nu osmanlâu. E numele 
vărului-ginere al Profetului, urmaşul legitim al lui 

Mahomed pentru şiiţi. Ali înseamnă „Sublimul Exaltat”. 

Boccaccio avea de unde să-l ia, cum să nu, de la 
maestrul lui, Dante. În Infern, Ali, şi chiar Profetul 


Mahomed însuşi, sunt spintecaţi de diavol cu sabia în 
formă de cruce, căci Dante considera Islamul o erezie 
plecată din creştinism, iar Şiia lui Ali o divizare în Islam. 

Prin urmare, erau pedepsiţi potrivit păcatului lor, cu 
tăierea perpetuă în două. 


— Aşa. Şi bec? 
— Bec, probabil, de la beccare, a mânca aidoma unei 
păsări, a  ciuguli.  Carevasăzică, Alibec,  păsăruica 


înfometată de sublima exaltare, adică ciuguleşte orgasme 
pe pâine!... Hai, că-i tare, să-nnebuneşti! 

— Păi, da, că şi Alibec ăsta am auzit că o ţine mai mult 
cu femeile, decât cu antrenamentele... Un ceai vrei? 

— Ce ceai, un prosecco n-ai? 

— N-am, bre, m-am lăsat de băutură, nu mai pun strop 
în gură. Dar o să-ţi iau pentru data viitoare. 

— Bine faci că nu mai bei. Ai sărit de 60. Brâncuşi zicea 
că bărbatul e bine s-o termine cu băutura după 

60 de ani. 

— Ce-i drept, mi-am cam făcut suma, până acum am 
băut o Dâmboviţă şi-o Prahovă... 

— Mai ştiu un boşorog ca tine, altfel băiat deştept, care 
zicea: nu beau vin roşu, că-mi creşte tensiunea şi mi se 
umflă guta, nu beau vin alb, că-mi cauzează la diabet, aşa 
că mă concentrez pe roze! A mierlit-o înainte să-l ia 
covidul... 

( 

porţiune din înregistrare ininteligibilă) 

— Aşa, frăţicule, ia uite ce frumuseţe de butelcă, brut 
roze prosecco, vinul poeţilor! 

— Da, roze, că tot vorbeam... 

— Da, o să vorbim, şi-o să bem. Fiindcă nu poţi numai să 
vorbeşti, trebuie să mai faci ceva. De ce? 

— Păi, e mai bine aşa, decât pe uscat... 


— De ce e mai bine? Că aici nu e vorba de a ingurgita 
nişte lichide, alcool sau ceai. Asta poţi s-o faci şi fără să 
vorbeşti. 

— Poţi, da nu-i a bună dacă ai ajuns să bei singur. 

— Problema e că dacă doar vorbeşti, dacă n-ai nicio 
funcţie, nu eşti într-o şedinţă, atunci, oricât de bou ai fi, te 
încearcă senzaţia pălăvrăgelii. A faptului că nu faci nimic, 
doar vorbeşti. Şi că vorbele tale, în afară de a pune aer în 
vibraţie, nu vor însemna nimic în această lume. Pe când, 
dacă bei, dacă fumezi, dacă ronţăi ceva, asta îţi dă un aer 
de sprezzatura, adică de şmecher natural. Mai exact, 
nonşalanţă. De ce vrea lumea la cârciumă şi se dau de 
ceasul morţii că nu-i lasă guvernul din cauză de covid? 

— Eu, c-am fost de meserie, cred că e pe dos, bre. 

Omu vrea să bea, dar îi e târşă oareşcum să bea şi-atât, 
trăncăneala e un motiv ca să te chitrofoneşti cu conştiinţa 
împăcată. 

— E posibil şi asta. Uite, noi de ce stăm la o masă? 

De ce nu discutăm plimbându-ne printr-un parc? 
Aristotel şi învăţăceii lui a rămas că aşa făceau, 
peripatetizau, vorbeau mergând împreună pe aleile 
Liceului. 

— Chiar, de ce nu ne plimbăm? Să facem aşa data 
viitoare. 

— De ce nu chiar acum? 

— Din cauză că mi-e lene. 

— Ha. Lenea, da, lenuţa, poate că ăsta-i viciul cel mai 
tare. Dar să-ţi mai spun ceva. Ai auzit expresia asta: 

ăla gândeşte cu picioarele, treaba e făcută cu picioarele. 

Sau: e făcută pe picior. Sau: îmi bag picioarele. Prost ca 
o ciubotă. Unde-ţi stau picioarele, îţi va sta şi capul. 

Nu e o distanţă atât de mare între creier şi picioare pe 
cât pare prin poziţia noastră bipedă. Orice patruped, dacă 
nu se ridică pe picioarele din spate, are creierul mai 


aproape de labe, de copite, decât omul: ipotenuza e mai 
mică decât suma catetelor. Comparaţia cu picioarele 
înjoseşte creierul. Ceea ce nu e corect. Mersul ajută 
gândirea, o limpezeşte, o întăreşte. Nu degeaba se plimba 
de colo-colo Aristotel când ţinea un curs. 

Nietzsche umbla şi opt ore pe zi: „Toate gândurile mari 
se nasc în mers”, aşa zicea. Kierkegaard, la fel. 

Rousseau: „Nu pot gândi decât mergând. Mintea mea nu 
funcţionează decât odată cu picioarele”. La Kant era 
invers: se plimba ca să-şi odihnească creierii, la aceeaşi 
oră, pe acelaşi traseu, prin KOnigsbergul de care nu s-a 
îndepărtat niciodată mai mult de o sută de kilometri. O 

singură dată se zice că s-a abătut din drum, ca să afle 
de la trecători breaking news despre Revoluţia Franceză în 
desfăşurare. 

— Nici când era mai tânăr? 

— Ba da, în tinereţe mai mergea alăturea cu drumul, cu 
orice drum, când se îmbăta serios cu vin roşu. 

— Da, da cred că ăştia mergeau singuri, nu câte doi. 

Că dacă ar fi umblat doi sau mai mulţi filosofi din ăştia 
mari, se simțeau înghesuiți şi pe un bulevard cât Victoria 

Socialismului la unu noaptea, în pandemie. 

( 

zgomot de înaltă frecvenţă) 

— Corect, s-ar fi criticat unii pe alţii până la 
îmbrânceală. Kant, mai ales, că el era cu critica. Şi totuşi, 
Kant ăsta, care a criticat tot ce i-a căzut sub ochi, ştii care 
au fost ultimele lui cuvinte? 

— Nu ştiu, de unde să ştiu, ce, eram lângă el când a dat 
ortu popii?! 

— A zis: „Es ist gut”. 

— Asta înseamnă că e de bine. 

— Da, adică asta, faptul că mor, nu e rău, cum cred toţi, 
e bine. Moartea e bine. De fapt, murirea e bine. 


— O fi zis aşa ca să-i liniştească pe ai lui, care îi stăteau 
la căpătâi: nu sufăr, nu doare, e bine... 

— Posibil, dar pot fi şi alte explicaţii. Kant îşi pierdea 
rapid memoria în ultimul an de viaţă, poate o fi avut 

Alzheimer, aşa că atât a mai putut să producă creierul 
lui în clipa aceea: es ist gut. O propoziţie simplă, aproape 
copilărească. Însă, dacă mai raţiona, nu cred că un filosof 
al moralei ca el nu o încărca, de fapt, cu un sens profund. 
În conştiinţa umanităţii, moartea e Răul 

Absolut. Poate că nu s-a gândit numai la îngrijorarea 
celor din jur faţă de suferinţa lui, poate că s-a gândit şi la 
frica lor personală de moarte. Şi a vrut să le facă un ultim 
dar, în momentul accesului său la transcendenţă: 

„Nu vă fie teamă, prieteni, Marele Rău nu e rău, e bine. 

Mor de moarte bună”. Ca şi cum ar fi mângâiat pe cap 
nişte copii speriaţi. 

— Păi, şi nu se întâlneşte aici cu Hagi? Că Hagi a zis, i- 
adevărat, despre viaţă, nu despre moarte, să fie bine, ca 
să nu fie rău? 

— Ha. Nu ştiam că eşti aşa de microbist. Da, marile 
spirite ajung întotdeauna să se întâlnească. Lumea râde de 
Gică pentru că, în prostia ei, crede că Gică e prost. 

De fapt, e cât se poate de adânc. „Să facem să fie bine, 
ca să nu fie rău.” Aşa sună citatul exact. la să ne gândim. 
Hagi spune că Răul este imanent acestei lumi. 

Ca Kant. 

— Nu ştiu ce înseamnă imanent. 

— lmanent e ceva ce ţine de natura, de esenţa unei 
entităţi şi acţionează din lăuntrul ei. Moartea, de pildă, e o 
imanenţă a viului, e scrisă în structura lui interioară. 

Tot ce e viu o să piară, indiferent de condiţiile 
exterioare. În fiecare clipă, în natură mor mii de fiinţe vii, 
fără lumânare, cruce sau înmormântare. Omorâte sau nu 
de om. 


— Am văzut o ştire despre o meduză care nu moare, şi 
ia mereu viaţa de la început. 

— Turritopsis nutricula, aşa se numeşte. Trăieşte în 

Mediterana şi în Marea Japoniei. Afirmația că e 
nemuritoare nu-i decât o îngroşare de senzaţie. Celulele 
din care este alcătuită, când îmbătrânesc, sunt înlocuite cu 
unele tinere, imature sexual. Adică tot mor, dar mormântul 
nu e în exterior, e chiar corpul meduzei. Ea cade pe fundul 
apei şi se transformă într-o gelatină informă, din care răsar 
apoi polipi noi. Când moare un om, e îngropat în pământ, 
putrezeşte, materia lui vie îngraşă solul, din care răsar 
plante, mâncate de animale, mâncate la rândul lor de 
oameni pentru a da naştere altor oameni. La celenterata 
asta ciclul se petrece în ea, e cum ziserăm, imanent. Ca şi 
cum dintr-un om mort ar creşte muguri de om. Să fii 
propriul tău mormânt. 

Carevasăzică, imanenţa Răului. El se naşte şi creşte 
mereu în tot ce e Viaţă. Poate şi în Neviaţă există Rău. 

A black hole, o gaură neagră să fie mai rea decât o 
pisică albă. Cine ştie? 

— Păi, nu ştii tu, care le ştii pe toate? 

— Ba da, dar zic şi eu de dragul conversaţiei. Hagi 
spune, foarte însufleţit, fă să fie Bine că altfel vine Răul 
peste... peste... peste ce? 

— Tine. Peste tine. 

— N-ai găsit altă rimă. Nu, vine peste noi, nu numai 
peste tine. Deci, dacă nu faci Binele, consecinţa nu e că nu 
se întâmplă nimic, ci că Răul creşte şi va ajunge să 
copleşească lumea. Prin analogie cu legea creşterii 
entropiei, se poate formula o lege a creşterii Răului în 
univers. Ea poate fi frânată doar prin a face Binele. 

Atenţie, nu a face bine, a face Binele. 

— Ce diferenţă este? 


— Un chirurg trebuie să facă bine, adică să opereze 
performant. Când taie, nu trebuie să se gândească la 
binele celui de pe masă, nu trebuie să fie simţitor, iubitor 
de oameni, trebuie să fie bine, foarte bine ce face. Dacă e 
plin de foarte binătate pentru umanitate, poate să-i 
tremure mânuţa şi pacientul se duce sulii de suflet. Dar şi 
un chirurg care prelevează organe de copii furaţi poate să 
facă operaţiunea asta bine, foarte bine. 

Făcând, în acelaşi timp, Răul. Deci, poţi să faci bine, fără 
să faci, fără măcar să vrei Binele. Poţi să fii un virtuoz, şi 
deloc virtuos. 

Asta s-ar fi putut înţelege dacă Gică Hagi spunea doar 
să facem să fie bine. Continuând însă aparent redundant, 
ca să nu fie rău, marele nostru fotbalist impune cosmic 
morala dincolo de techné, de artă şi meşteşug. 

Notă informativă 914. 

Sursa: Corneliu 

L. Pop Genunche, PSD, fost ministru al Educaţiei, după 
ce a comis abjecţia de a-i numi nazişti pe cetăţenii români 
de origine germană, a trecut la insultarea inteligenţei 
românilor fără trimiteri la origine. 

Individul se declară profesor de matematică, absolvent 
al unei facultăţi de matematică din Cluj. 

In manualul tipărit de Ed. Didactică şi Pedagogică, 
desemnată de ministrul Pop ca unică editură de manuale 
şcolare, apare scris aşa: „12 < 16. Adică, citim: 12 este 
mai mare decât 16”. Această afirmaţie aiuritoare pentru 
elevi, L. Pop Genunche încearcă s-o justifice astfel: 

„Deci, în baza numerică 10, 12 este mai mic decât 16, în 
altă bază numerică, 12 s-ar putea să fie mai mare decât 
16, adică în baza 5”. 

În primul rând, zicerea lui L. Pop nu are nicio legătură 
logică cu chestiunea. În fragmentul din manual nu se 
spune nimic despre baza de numerație. Se spune doar, în 


mA 
| 


mod greşit, că simbolul „<” înseamnă „mai mare decât” şi 
atât. Ce face L. Pop este ca şi cum ai încerca să justifici 
afirmaţia „melcul aleargă mai repede decât iepurele” cu 
argumentul „s-ar putea ca melcul să fie mai rapid, dacă 
iepurele e mort”. 

Apoi, dacă o luăm ca atare, ce ne spune conjecţia lui 

L. Pop? Că numărul scris 12 în bază 10, dacă e trecut în 
bază 5, poate fi mai mare decât numărul scris 16 în bază 
10, trecut, la rândul lui, în bază 5. 

Ce este baza de numerație? Este numărul de simboluri 
distincte folosite în scrierea unui număr. Bază 

2, de pildă, înseamnă două simboluri, O şi 1. Bază 4 

înseamnă patru simboluri, O, 1, 2, 3. Bază 16 înseamnă 
şaisprezece simboluri, 0, 1, 2, 3, 4, 5,6, 7, 8, 9, A, B, 

C, D, E, F. 

Prima bază de numerație din istoria omenirii a fost 1. 

Adică, omul cavernelor folosea un singur simbol, „l”, 
beţigaşul, pe care îl scrijelea de câte ori era nevoie. 

Pentru 12 aveam IIIIIIIIIIII. Pentru 16, III. 

Sistemul beţigaş a funcţionat câtă vreme lucrurile din 
jurul primitivului erau puţine: o bâtă, cinci piei, şapte mere 
pădureţe, zece copaci, treizeci de oameni. Odată cu 
revoluţia cognitivă şi agricolă, care au dus la înmulţirea 
oamenilor şi posesiunilor lor, era nevoie de numere mari, 
care nu mai puteau fi socotite cu beţigaşe, că îţi trecea 
viaţa. Aşa a apărut ideea grupării beţigaşelor în pachete şi 
a poziționării simbolurilor. 

In loc să se mai scrie 12 cu douăsprezece beţigaşe, se 
iau zece beţigaşe şi se notează cu 1 (un pachet). 

Mai rămân două beţigaşe. Deci, putem scrie scurt: 12. 

La fel, 16. 

De ce zece? Pentru că omul are la mâini exact atâtea 
degete, pe care a socotit la începuturi. 


Dar pachetul poate fi şi de cinci beţigaşe. Atunci, în 
douăsprezece beţigaşe avem două pachete de câte cinci şi 
mai rămân două beţigaşe - vom scrie 22. Pentru 16, trei 
pachete şi un beţigaş, deci 31. 

22 < 31, adică 22 este mai mic decât 31, aşa cum 

12 era mai mic decât 16. 12 nu a devenit mai mare 
decât 16 prin schimbarea bazei de numerație în 5, cum 
cugeta L. Pop. 

Şi nici nu poate deveni, niciun număr, în nicio bază! 
— ca să înţeleagă şi repetentul L. Pop ce inepţie a debitat. 

Să luăm, de exemplu, pentru fixarea ideii, primele zece 
numere în bază 2, specifică computerelor. 

Bază 10 0 - 0 Bază 2 


1-1 

2-10 
3-11 
4-100 
5-101 
6-110 
7-111 
8 - 1000 
9 - 1001 


Se observă că toate echivalentele binare ale numerelor 
în baza 10 sunt, ca şi acestea, ordonate strict crescător, 
niciunul nu este mai mic sau egal cu precedentul. Dacă ar 
fi cum zice L. Pop, toate calculatoarele din lume ar crăpa 
instant! 

De ce este aşa? Pentru simplul motiv că beţigaşele, 
oricum le-am grupa, tot atâtea rămân! 

Baza de numerație nu este decât o împachetare 
codificată a operaţiei de adunare. Dacă ar fi aşa cum zice 
L. Pop, ar rezulta că o proprietate elementară a adunării 
numerelor naturale, asociativitatea, 1 + (2 + 3) 

= (1 + 2) + 3, ar fi desfiinţată! 


Există, fireşte, şi o demonstraţie riguroasă, bazată pe 

Teoria Numerelor, a tot ce am povestit aici pe înţelesul 
tuturor. 

Întrucât am făcut o demonstraţie, trebuie să avem şi o 
concluzie. 

Gândirea profesorului de matematică L. Pop, situată sub 
nivelul omului de grotă, conţine tot atât adevăr cât 
asasinatul şi lovitura de stat ale şefului său, L. Dragnea. 

Dar nu pot să închei fără a cita din altă colegă a lui 

L. Pop, dna prof. Univ. Ecaterina Andronescu, care, 
încercând să justifice idioţiile de limbă ale lui Genunche, a 
argumentat aşa: „Totuşi, e profesor de matematică, nu de 
limba română”. 

P.S. 

În timp ce scriam această notă, şcoala din Cluj îmi mai 
trimite un semn educaţional. Mă sună un ins, n-am reţinut 
cum îl cheamă, care se recomandă asistent al profesorului 
Dafin Mureşanu, de la Universitatea de ` 

Medicină şi Farmacie „luliu Haţieganu”. Imi propune să 
particip la un congres pe teme de reabilitare neuro- 
psihiatrică în Mâlaga, Spania. „De ce”, întreb, 

„credeţi că aş putea servi drept caz de studiu?”. „Nu”, 
râde afabil asistentul, „dvs. N-o să aveţi nevoie niciodată 
de reabilitare neuro, noi dorim să realizăm la Mâlaga o 
intersecţie pozitivă a elitelor presei cu domeniul”. 

Aşa a zis, să-mi sară ochii, intersecţie pozitivă!, o să ţin 
minte sintagma asta. Sunt curios ce „elite ale presei” 

invitate se vor intersecta pozitiv cu Mâlaga, unde am 
auzit că e şi-un vin de te reabilitează bine de tot la cap. 

Notă informativă 812. 

Sursa: Mihaela 

L-am întâlnit pentru ultima oară pe Ştefan Augustin 

Doinaş în faţa Institutului Cultural Român din Aleea 

Alexandru. 


Eu plecam, el venea. Pallida mors îi bătuse în poartă şi 
era deja înăuntru. Străvezia moarte, cu pas nepăsător... 

Nu mai găsesc în memorie aproape nimic din cuvintele 
schimbate atunci. Dar amintirea aerului care îl înconjura 
pe Doinaş e la fel de puternică şi astăzi. 

Ştiam amândoi că mai are puţin de trăit. Şi totuşi, nu 
citeam pe chipul lui ars de boală nici umbră de crispare 
sau teamă. Era liniştit ca o piatră în soare sau în ninsoare. 
Privirea prin ochelari părea a unui medic, nu a unui bolnav. 
El ţinea bastonul să nu cadă, nu bastonul pe el. 

Pe măsură ce îl ascultam, mă cuprindea un sentiment 
straniu - că lui Doinaş îi e milă de mine. Că încearcă, sub 
vorbele fără nimic teribil, să îmi transmită un avertisment, 
pe care nu-l putea rosti direct, căci ne-or fi ascultat urechi 
nevăzute. Că mă aşteaptă ceva greu, grav. Pe mine, cel ce 
urma să trăiască. 

Acum, cred că era o fantasmă a minţii mele consternate 
de nepăsarea poetului. Pallida mors, cu pas nepăsător... 

La despărţire mi-a pus mâna pe umăr şi a ţinut-o acolo 
câteva clipe. 

Când a ajuns public faptul că Ştefan Augustin Doinaş îl 
turnase la Securitate pe Adrian Păunescu, care Adrian 

Păunescu, împreună cu frăţânele său C.V. Tudor, se 
conforta prin Parlamentul României, am rupt în direct, în 
faţa lui Mircea Dinescu, membru în Colegiul CNSAS, actul 
prin care nobila instituţiune certifica faptul că nu 
colaborasem cu Securitatea. Dinescu s-a bosumflat, că îi 
desconsideram cinovnicia: „Ai rupt un document oficial, te 
patetizezi”. Am precizat că, dacă aşa înţelege să 
funcţioneze CNSAS, refuz să fiu coleg întru neturnătorie cu 
A. Păunescu şi C.V. Tudor, prefer să fiu suspect de 
turnătorie alături de Doinaş. 

Soţia lui, lrinel Liciu, marea balerină, s-a sinucis curat, 
cu somnifere, la o zi după moartea lui. Fosta tânără pe 


atunci jurnalistă Cristina Modreanu a făcut o ştire scurtă, 
relatativă. M-am dus peste ea în biroul departamentului 

Cultură şi am mârâit: „Ce-i asta, Cristinico? Cotele 
apelor 

Dunării, Calafat, gheaţă la mal, s-a garat şi va pleca de 
la linia trei? Aşa vrei tu să ţii cititorii?”. 

Mă privea nedumerită, ba chiar uşor ofensată: „E o 
chestiune intimă. Nu cred că trebuie să dăm amănunte”. 

„Păi, să nu dăm! Să nu dăm amănunte, mama lor de 
amănunte, să dăm o poveste, Cristina! la-o de când s-au 
cunoscut, el şi lrinel, descrie povestea lor de amor de 
peste 4 decenii, cum a trăit pe spinarea ei după ce a ieşit 
din puşcărie, vreau tipul de somnifer, vreau ultimele 
cuvinte lăsate de ea pe hârtie, la un moment dat au fost 
gata să divorţeze, bagă şi asta!... Să lase lumea lacrima pe 
ziar!” 

Încet, nedumerirea se transforma pe faţa ei într-un 
amestec de groază şi scârbă. 

Notă informativă 11. 

Sursa: Edvard 

Sunt jandarmi, băieţi de suflet ai lui Dragnea, caftangii 

Vin să-nvingă-n luptă dreaptă pe femei şi pe copii 

Niciun gând nu le străpunge capul lor de plastic tare 

Scriu adânc, cu bastonaşe, şi mereu după dictare 

Că jandarm acela nu e ce n-a zis o poezie... 

Până aici am ajuns cu oda „eminesciană” pe care voiam 
s-o închin arnăuţilor ministerului de Interne - şi m-am 
oprit. Neavând cască de protecţie, un gând mi-a trecut 
prin scăfârlie: râsul nostru, oare, nu e, de fapt, o pavăză 
pentru brute? Toate parodiile şi ironiile apărute pe net 
după ce Jandarmeria a postat clipul cu cele două cârlance 
ş-un plăvan în uniforme, ieşiţi la şpaţir într-un codru 
înzăpădit, purtând câte-o cană de ceai în mână, nu cumva 


stabilesc o familiaritate veselă cu cei ce se pot transforma 
oricând în criminali cu acoperire politică? 

Cănile de ceai, ţinute, absurd, în mână în mijlocul 
pădurii pustii, înlocuiesc bastoanele, recipientele cu gaz 
lacrimogen şi tunurile cu apă, ca să sugereze păşnicia 
naturală a jandarmilor. 

Mai mult, cântarea leşioasă despre „Poetul Nepereche”, 
în care „ales cu” rimează briantin cu „Emines cu”, vrea să 
dezvăluie rezervele de lirism din sufletele jandarmilor. 

Insă păcătos gândul meu s-a dus spre o altă secvenţă cu 
cântec, din Portocala mecanică a lui Stanley Kubrick, în 
care tartorul bătăuşilor, Alex DeLarge, îi cară bocanci în 
cap şi în coaste unui bătrân căzut la pământ şi fredonează, 
aidoma lui Gene Kelly în vreme ce şuta prin bălți: 

I'm singin’ în the rain (geamăt), Just singin’ în the rain 
(urlet de durere), What a glorious feeling, I'm happy again 
(plâns în hohote al moşului). 

PSD este un partid întemeiat pe violenţă şi crimă. 

Părinţii lui fondatori, în frunte cu lon Iliescu, au provocat 
uciderea a aproape 1.000 de oameni după 22 

decembrie 1989, ca să se legitimeze la putere. Istoria 
acestui partid e marcată de izbucniri violente, abia 
reţinute: mineriadele, intenţia de a scoate tancuri pe 
stradă după ce au pierdut alegerile în 1996, săltatul 
opozanților de la domiciliu sub Adrian Năstase, atacul din 

10 august al jandarmilor asupra manifestanţilor paşnici, 
bătrânilor, femeilor şi copiilor. Deputatul Rădulescu 

Mitralieră exprimă dorinţa nemărturisită a celor mai 
mulţi pesedişti: orice formă de opoziţie trebuie călcată în 
picioare, distrusă, pentru ca Partidul să fie, aşa cum e 
normal, Unicul stăpân al României. 

Dacă se va ajunge din nou la ieşirea în stradă ca ultimă 
formă de protest la asaltul PSD asupra instituţiilor pe care 
încă nu le controlează, agresiunea jandarmilor va fi şi mai 


dură decât cea din 10 august: mulţi manifestanți vor fi 
arestaţi, răniţi, băgaţi în spital sau mai rău. Dăncilă a 
pregătit deja terenul prin întrebarea pusă cu arţag la 
Strasbourg: adică de ce în Franţa se poate, şi la noi nu? 

lar în caz că va fi încălecat între timp de partidul 

Dragnea, SRI va deveni cu adevărat Securitatea - cei 
mai implicaţi şi mai vocali dintre rezistenți nici n-or să mai 
ajungă în Piaţă, deoarece vor fi urmăriţi şi trimişi în arest 
din timp. 

lată de ce nu-mi vine să mai exersez ironia cu 

Jandarmeria... 

P.S. 

Totuşi, frustrat fiind de faptul că nu mi-am terminat oda 
cu care am început, vreau să-i spun aşa-numitului profesor 
de matematică Breaz - ministrul Culturii, de părere că 
Eminescu e cel mal mare poet „care l-a dat 

România”, drept care ştie din el un vers, din Luceafărul, 
şi nici ăla bine - cum sună, de fapt, strofa respectivă în 
variantă brează: 

Cobori în jos, nea Cerc Pătrat, 

Alunecând, pe-o rază 

Pătrunde-n grajd, mănâncă... fân 

Şi fă o căcărează. 

Notă informativă 42. 

Sursa: Agache 

Hristos a înviat! Pentru orice creştin, e mai mult decât o 
afirmaţie, e o proclamaţie, în care nu încape nici umbră de 
îndoială. Aidoma unei axiome în matematică, 

Hristos a înviat! nu are nevoie de nicio demonstraţie, 

ESTE. 

Replica, însă, e un răspuns necerut, la o întrebare care 
nu se pune. Adevărat a-nviat! implică existenţa întrebării: 
este adevărat sau nu este adevărat că Hristos a înviat? 


Învierea din morţi a lui lisus e dogma fundamentală a 
creştinismului. Fără ea, întreaga credinţă se prăbuşeşte. 

De aceea, simpla întrebare de mai sus, care presupune 
un dubiu, este hulă. După Adevărat a-nviat! ar trebui ca un 
creştin adevărat să întrebe indignat: „De ce-mi spui asta? 
S-a pus vreo clipă problema că n-ar fi adevărat că Hristos 
a înviat?”. 

Apoi, felul lipsit de respect faţă de Mântuitor în care e 
formulată Adevărat a-nviat! Subiectul nu e rostit, nu e nici 
măcar înlocuit printr-un pronume cu majusculă, El. 

Din „economie”?! E prea mult a se repeta numele 

Domnului? Poţi să fii eliptic când vorbeşti de învierea lui 

lisus? 

Mai rău, aşa mut cum este, subiectul Hristos nici măcar 
nu e aşezat în capul vorbei, ca în Hristos a înviat!, acolo 
stă cuvântul „Adevărat”. Adevărul îl face viu pe Hristos 
sau Hristos este izvorâtorul de adevăr? 

lată de ce cred, eu, necredinciosul, că la Hristos a înviat! 
creştineşte e să spui a doua oară Hristos a înviat! Orice 
altceva e de la Diavol. 

Despre povestea biblică a nunţii fiului de împărat am 
primit pe net tot felul de „predici”, în care mi se explică 
faptul că nu cunosc tălmăcirea metaforică, alegorică, 
parabolică a zisei naraţiuni. 

„invitaţia la nuntă este Evanghelia mântuirii, oferită de 

Dumnezeu.”  „Imbrăcămintea de nuntă reprezintă 
povara păcatului purtată de fiecare dintre noi.” „Pe 
vremea aceea era aşa: cei care soseau la nuntă automat 
erau îmbrăcaţi cu o îmbrăcăminte specială, iar acea 
persoană a intrat pe ascuns...” „Dumnezeu iubeşte şi pe 
cei răi şi pe cei buni, dar El doreşte să vadă că şi cei răi se 
schimbă în bine - haina de nuntă” ş.a.m.d. 


Aceste  „decodificări” sunt felurite şi n-au legătură 
faptică cu fragmentul ad litteram din Matei, 22. Sunt 
teologice, nu şi logice. 

Eu propun o analiză a chiar propoziţiilor din Scriptură, a 
cuvintelor sfinte ce alcătuiesc povestea, pe care nu le 
înlocuiesc cu „istorii ieroglifice”, după placul meu sau al nu 
ştiu cărui teolog. 

lată textul: 

Şi răspunzând lisus le-a vorbit iarăşi în parabole, zicând: 

„Asemănatu-s'a împărăţia cerurilor omului împărat care 
i-a făcut nuntă fiului său. Şi şi-a trimis slujitori să-i cheme 
la nuntă pe cei poftiţi, dar ei n'au vrut să vină. Din noua 
trimis alţi slujitori, zicând: Spuneţi-le celor chemaţi: lată, 
mi-am pregătit ospăţul: 

juncii mei şi cele îngrăşate s'au înjunghiat şi toate sunt 
gata. 

Veniţi la nuntă! Dar ei, fără să ţină seama, s'au dus, 
unul la țarina sa, altul la neguţătoria lui; iar ceilalţi, 
punând mâna pe slujitorii săi, i-au batjocorit şi i-au omorât. 
Şi auzind împăratul acela, s'a mâniat; şi trimiţându-şi 
oştile, i-au nimicit pe ucigaşii aceia, şi cetăţii lor i-au pus 
foc. Atunci a zis către slujitorii săi: 

Nunta este gata, dar cei poftiţi n'au fost vrednici. 
Mergeţi dar la răspântiile drumurilor şi pe câţi îi veţi găsi, 
chemaţi-i la nuntă. Şi ieşind slujitorii aceia la răspântii, i-au 
chemat pe toţi câţi i-au găsit, şi răi, şi buni, şi s'a umplut 
casa nunţii cu oaspeţi. lar împăratul, intrând să-şi vadă 
oaspeţii, a văzut acolo un om care nu era îmbrăcat în 
haine de nuntă. Şi i-a zis: Prietene, cum de ai intrat aici 
fără să ai haină de nuntă? El însă a tăcut. 

Atunci împăratul a zis către slujitori: Legaţi-l de picioare 
şi de mâini, luaţi-l de aici şi aruncaţi-l în întunericul cel mai 
din afară! 


Acolo va fi plângerea şi scrâşnirea dinţilor. Că mulţi sunt 
chemaţi, dar puţini aleşi”. 

E vorba, deci, de nunta fiului unui om foarte puternic, un 
împărat. Să aibă invitaţi pricopsiţi şi mulţi la eveniment 
este obligatoriu pentru împărat, altfel va suferi daune de 
imagine, se face de râs. Însă „baronii” 

chemaţi îl refuză în corpore. Nu ştim de ce, dar aveau 
dreptul s-o facă. Invitaţia, şi în Biblie, şi în afara ei, nu e un 
ordin, poate fi acceptată sau nu. Lovit în vanitatea sa, 
cârmuitorul supralicitează penibil: am mâncare bună şi 
toate sunt gata, veniţi. Unii şi-au văzut de treburi 
netulburaţi, alţii, ofensaţi de insistența culinară a 
împăratului, i-au batjocorit şi omorât trimişii: gest imoral, 
nejustificabil, crimă. La care potentatul răspunde nu doar 
omorându-i pe refuznicii nupţiali cu armata, dar şi 
arzându-le oraşul din temelii. Gest imoral, disproporționat, 
crimă în masă. 

Pentru că e de neconceput ca nunta să se desfăşoare 
într-un cadru restrâns, doar cu cei apropiaţi, sunt trimişi 
slujitorii să aducă la eveniment inşi adunaţi de pe stradă. 
Aceştia vin fie de frică, fie de foame. Un om demn, 
netemător, cu o anumită poziţie socială, nu acceptă să fie 
„invitat” la nuntă, fie şi împărătească, luat de pe stradă, la 
grămadă, pe nepusă masă - se consideră jignit. 

Omul adus de pe stradă nu purta haine de nuntă, purta 
ce avea, poate singurele straie. Dacă împăratul ţinea la 
fast, n-avea decât să poruncească să i se dea, cui n-avea 
dintre prăpădiţi, haine festive de lux. Deci, întrebarea: de 
ce n-ai haină de nuntă? Însoţită de apelativul aberant şi 
catifelat ameninţător, „prietene”, în stil de şef interlop, n- 
are nicio justificare. Omul nu răspunde. Nu e obraznic, 
sfidător, lipsit de respect. Pur şi simplu nu răspunde. Nu se 
ia în considerare nicio clipă că ar putea să tacă din teamă, 
timiditate în faţa supremului lider sau pentru că e surdo- 


mut. Ca în orice dictatură, tăcerea înseamnă vinovăţie. E 
destul ca omul să fie torturat şi executat. Gest imoral, 
nedrept, o crimă comisă de cel puternic pentru că poate. 

„Mulţi chemaţi, puţini aleşi”, ni se spune în concluzie. 

Păi, cum?, căci e exact pe dos: mulţii, adică toată 
adunătura „convocată”, sunt cei aleşi, puţinul, adică unul, 
omul cel tăcut, e nu doar respins, ci şi aruncat în iad. 

Pe această țesătură narativă, pe cât de absurdă, pe atât 
de crudă, eu, unul, nu pot să brodez răstălmăciri 

„de bine” despre câştigarea împărăției cerurilor. 

În schimb, pot să văd în ea războiul de lângă noi. 

Puțin a vrut nuntă cu „frumoasa” lui, cu Ucraina. Nuntă 
cu japca, aidoma împăratului novotestamentar. Ucraina l-a 
tratat cu un refuz. Atunci, Puțin a pus să fie lichidaţi 
conducătorii „drogaţi şi nazişti” ai ţării, care se aşezau 
între el şi simplii cetăţeni, împiedicându-i pe aceştia să-i 
mărturisească dragostea. Dar nici civilii de pe stradă n-au 
vrut nunta-viol a lui Puțin cu Ucraina. Prin urmare, 
împăratul Puțin îi toacă acum pe toţi cu rachete sau le ia 
gâtul prin beciuri, ca mieilor de Paşte. Pentru că 
putinciosul Puțin poate. 

Cu ce e mai puţin adevărată şi îndreptăţită, sau 
neadevărată şi  neîndreptăţită, această interpretare, 
stimaţi credincioşi, decât cele bisericeşti despre chemaţi şi 
aleşi? 

Notă informativă 81. 

Sursa: Găzaru 

În realitate avea 20 şi ceva de ani, dar nu i-ai fi dat mai 
mult de 18. Costum gri, cămaşă albă, cravată grena cu 
imprimeuri. 

Stătea cu antebraţele aşezate corect pe masa 
prezidiului, pe locul cel mai din stânga. Din când în când, 
apăsa pe cap un pix şi scria ceva pe blocnotes. Nu uita 
niciodată să închidă pixul, ca pe urmă să-l clicăie din nou. 


Cam cu aceeaşi frecvenţă îşi îndrepta nodul cravatei. Îi 
fixa atent, superconcentrat, cu o privire să le spargă faţa, 
nu alta, pe fiecare dintre vorbitori. Era conştient că arată 
ca un băietan; pe cale de consecinţă, îşi încreţea fruntea, 
ridica sprâncenele şi îşi pătrăţea maxilarele, încercând să 
arate a bărbat chinuit de responsabilităţi. Părul negru 
tepos îi ţâşnea de imediat deasupra frunţii şi ţipa după 
nişte gel; dar în anii '80, gelaţii încă nu erau la modă. 

Era o sală, aşa-zicând, de oameni de ştiinţă. 

Matematicieni, informaticieni, geologi,  geofizicieni, 
electronişti, mulţi cu doctoratul luat, doctorat rar şi 
adevărat, nu ca astea de acum. Aveam printre noi, de 
curând, şi un profesor universitar plin, surghiunit pentru 
participare la Meditaţia Transcendentală. Eu eram ultimul 
pe listă, nu numai pentru că eram cel mai tânăr. 

Lucraseră în acest Centru de Calcul strategic, pentru 

Petrol şi Gaze, mari nume ale matematicii româneşti, 

Silviu Guiaşu şi Ciprian Foiaş, plecaţi apoi în America. 

Invitatul de onoare al sesiunii de comunicări ştiinţifice 
era academicianul Remus Răduleţ, în ultimul său an de 
viaţă. Omul acela, născut în Sibiul austro-ungar, un palid 
aristocrat al gândirii interdisciplinare mondiale, stătuse de 
vorbă, în anii '20, când îşi făcea studiile la Zurich, cu 

Einstein, Schrödinger şi Pauli. Îmi amintesc că ne-a 
vorbit atunci, cu glasul său aproape şoptit şi o inteligenţă 
expresivă fascinantă, despre semne în teoria 
comunicaţiilor, subsumat conceptului de ostensiune. 

Cel mai greu de urmărit a fost un matematician ungur 
care a conferenţiat despre tensori şi posibilităţi de 
reprezentare cvadridimensională a subsolului. 

Intâlnirile acestea multidisciplinare la nivel înalt se 
datorau directorului Centrului, Vasile Chişcan, unul dintre 
rarisimii şefi deschişi la minte şi nefricoşi de umbra lor pe 
care i-am întâlnit în comunism. Am învăţat mult în acei ani. 


Dar ce vreau să vă povestesc s-a întâmplat la urmă. 

După ce s-au încheiat toate expunerile şi discuţiile, 
tovarăşul de la Sectorul de Partid, aţi ghicit, tinerelul ţepos 
şi negeluit, încă se afla pe locul său, clicăind din pix. Mă 
aşteptasem să-l văd ofilindu-se şi descompunându-se ca în 
filmele cu extratereştri, lăsând pe scaun un straniu schelet 
îmbrăcat, sau nimic, nada, doar un pix care se 
declanşează şi anclanşează singur. 

Şi totuşi, tovărăşelul era acolo, indestructibil. 

Şi-a mai potrivit încă o dată nodul cravatei, a apăsat pe 
pix ca şi cum arunca un pod în aer şi a început să 
glăsuiască: 

„Tovarăşi cercetători, am ascultat cu multă atenţie şi cu 
tot interesul luările dumneavoastră la cuvânt. S-au spus 
aici lucruri deosebit de interesante, care arată nivelul 
ştiinţei în România socialistă, în lumina magistralelor 
indicaţii ale Secretarului General al Partidului, tovarăşul 
Nicolae Ceauşescu. Cu specialişti ca dumneavoastră, nu 
vom mai avea nevoie să cumpărăm pe valută licenţe din 
Occident...”. 

Aici avea o formidabilă dreptate inconştientă: prin 
aranjamente cât se poate de neortodoxe, numai de el 
ştiute, directorul Chişcan reuşise să aducă din SUA nişte 
scule şi nişte softuri de prelucrare a vectorilor hiperlungi 
de date, care nu prea aveau ce căuta în Blocul Estic, căci, 
la o adică, puteau fi reprofilate pe lansat rachete! 

„Am fost şi prin birourile dumneavoastră, am văzut şi 
calculatoarele, şi concluzia pe care o voi transmite mai sus 
este că aici, la dumneavoastră, se munceşte cu elan şi 
simţ de răspundere. 

Însă, tovarăşi, nu cred că trebuie să ne culcăm pe lauri. 
Cum spunea şi tovarăşul Ceauşescu, teoria ca teoria, dar 
practica ne omoară. De aceea vreau să vă întreb, de fapt 
să vă puneţi chiar dumneavoastră întrebarea...” 


Plimba cuvintele prin gură ca pe nişte căpşuni înainte de 
a le strivi în dinţi. Faţa îi era transfigurată, iluminată din 
interior, ochii aproape i se umeziseră, părea pe punctul de 
a decola spre stele. Nu ştiu dacă am mai văzut vreodată la 
cineva o asemenea intensitate a plăcerii de a se auzi 
vorbind. 

Acest Fane sau Ninel se târâse toată viaţa lui prin şcoala 
obligatorie fără să înveţe ceva, luând note de trecere la 
grămadă sau de milă, nu reuşise cu adevărat niciodată, la 
niciun examen. Mereu, profesorii şi colegii care pricepeau 
ce spun profesorii îl ignoraseră sau îl dăduseră la o parte 
ca pe un rebut din naştere. Cu cât crescuse nepăsarea lor 
dispreţuitoare, cu atât ura se adunase în el. Nici măcar nu- 
| pot învinui pentru asta. 

Nu-i ştiam familia şi ce copilărie o fi avut. 

Până-ntr-o zi. O zi în care cineva i-a spus: „Ninele, nu 
eşti o loază, nu eşti un prost, nu eşti ultima găină din 
gostat, eşti un tânăr de viitor. Vino la noi, unde nu se cere 
nici limba şi literatura română, nici matematica, nici 
istorie, nici geografie, se cere să fii devotat şi hărnicuţ. Să 
slujeşti Partidul şi Conducătorul. Nu trebuie să dai niciun 
examen pentru asta. Sau, o să le dai mai târziu, pe toate, 
şi o să le iei, pe toate”. 

Şi acum, îi avea la mână. Pe toţi şmecherii ăştia 
înfumuraţi. Putea să calce pe gât pe oricare dintre ei, era 
destul să-i pună o vorbă unde trebuie şi îl lua mama 
dracului. Şi ei ştiau asta, şi umblau cu el pe vârfuri, îl 
aşezaseră în prezidiu, nu mai puteau să-l dea afară pe 
scări. 

„... Să vă puneţi chiar dumneavoastră întrebarea: oare 
nu se putea mai mult? Nu puteaţi da ţării mai mult petrol, 
mai multe gaze, pentru a reduce importurile? 

Oare chiar aţi făcut totul?” 


Nu mai ştiu cât a durat zero absolutul tăcerii. Până la 
urmă, directorul, nea Vasile, cum îi spuneam cu drag, a 
luat asupra lui una dintre cele mai grele sarcini ale vieţii. 

„Tovarăşe...” 

Nu mai ştiu dacă i-a spus pe nume sau i s-a adresat cu 
„tovarăşe secretar” sau altfel. 

„... Ştiţi, noi, aici, la Centrul de Calcul, nu extragem 
petrol sau gaze. Noi, cum ne e şi numele, calculăm. 

Trimitem în teren unde de şoc în pământ, prin explozii 
controlate sau cu maşini vibratoare. Undele acestea suferă 
fenomene de reflexie, refracție, absorbție, când 
traversează straturile geologice. Noi le înregistrăm cu nişte 
senzori, nişte geofoni. Fiecare tip de rocă sau sol produce 
imagini specifice ale undelor, cu care putem construi hărți 
în adâncime ale subsolului. Anumite configurații de 
straturi, nisip, gresie, şisturi, argilă etc. 

Indică, potrivit geologilor, o probabilitate crescută ca 
acolo să se afle petrol sau gaze. Deci, nu detectăm 
petrolul sau gazele, ci producem nişte hărți 
tridimensionale de probabilități. 

Pe urmă vin petroliştii şi înfig sondele în zonele 
respective, unde poate să se găsească ţiţei. Sau nu. Nu 
putem nici îmbogăţi zăcămintele de petrol din România, 
câte mai sunt, nu putem nici să extragem mai mult.” 

Ultimul lucru pe care mi-l mai amintesc este privirea 
stinsă, rătăcitoare fără ţintă, deja din altă lume, a 
profesorului Remus Răduleţ. 

interceptare 12-23 


inaudibil. Interceptare ambientală. Zgomot de fond 
puternic) 

— ... Ca să nu mai vorbim de lohannis. 

— Nu cred. 


— Aşa, şi? Ce să fac eu cu necredinţa ta? Vorbesc de un 
sfert de oră, ţi-am adus dovezi, argumente, fapte. Nu ţi-am 
zis „Aşa cred eu”, am demonstrat. lar tu repeţi două 
vorbe, care te privesc exclusiv: „Nu cred”. N-am cum să 
răspund la asta. 

— Era mai bine dacă spuneam „Cred”? 

— Era la fel de rău. N-am cum să răspund, nici la 
necrezul, nici la crezul tău. Nu putem comunica în felul 
ăsta. Dai pe toată lumea afară din cameră şi vorbeşti 
singur. Aşa că mai bine tăcem amândoi şi ne vedem de 
treabă. 

— Bine, spune-mi atunci ce-aş putea să fac? 

— Ce glumiţă de tocilar... Există doar trei posibilităţi. 

Să fii de acord în totalitate cu demonstraţia mea, să fii 
de acord parţial, să o respingi complet. În a doua şi a treia 
situaţie, trebuie să aduci argumente, să pui întrebări. Dar, 
ştiu, domnule, e greu, te roade lenea, lenuţa. E greu să 
gândeşti raţional, e istovitor, ia timp din viaţă. Unii oameni 
consideră că a raţiona nu înseamnă a trăi. Toţi oamenii 
gândesc, aşa cum toţi oamenii transpiră, însă numai unii, 
nu prea mulţi, raţionează. Nu neapărat din prostie. Nu 
neapărat pentru că nu ştiu. Ignoranţa înseamnă nu numai 
a nu şti, ci şi a nu dori să ştii, deoarece vrei să rămâi ignar. 
Ţine-mă, 

Doamne, prost şi sănătos. E mai uşor aşa, nu?... 

— Da nu pot să am şi eu părerea mea? 

— Ba da, cum să nu poţi, sunt atâţia care, încolţiţi cu 
argumente, răstoarnă tabla, cum se întâmplă la şahiştii din 
Cişmigiu, cu vorbirea asta: „Domle, nu ştiu, e părerea 
mea, dacă nu-ţi place, n-am ce-ţi face!”. 

Şi asta nu-i de când există internet. Mecanismul părerii 
personale, imbatabilă doar pentru că e personală, a făcut 
ravagii în istorie. Mai întâi, de la ce vine 

„părere”? De la „a părea”. Mi se pare. Pare că. Parcă. 


Aparenţă. Adică ceva ce aduce a realitate, a adevăr, dar 
nu e sigur că şi este. Poate să fie, poate să nu fie. Ei, 
omenirea a început la un moment dat să învestească nişte 
inşi cu puterea ca părerea lor să fie lege. Putere prin 
părere. Respectivul, şaman, şef de trib, oracol, rege, 
împărat, papă, putea să spună ce-i trecea prin cap - totul 
era luat de bun şi executat întocmai. Vreme de mii de ani, 
de explicaţii, dovezi, argumente, demonstraţii au avut 
nevoie doar cetăţenii fără rang în societate. Nu că le-ar fi 
folosit la ceva. Afişarea publică a raţionalităţii era o gravă 
înjosire pentru castele înalte - puterea adevărată 
înseamnă să dai ordin fără să trebuiască să convingi, să 
justifici raţional. lar orgasmul puterii este să comanzi ceva 
cât se poate de absurd şi criminal, de pildă „Duceţi-vă cu 
familiile voastre şi aruncaţi-vă toţi în cap de pe bloc” spus 
din senin unui grup de oameni luaţi la întâmplare, şi 
comanda să fie executată. 

Deşi apanaj al claselor dominante, imitaţia de cherem, 
de bun-plac se regăseşte şi la oamenii de rând. Căci 
aceştia, masculii, au la dispoziţie familia, în care pot să 
urle, la femeie, la copii: „Ori faci ce spun eu fără să 
crâcneşti, ori te bat de te sting, ori te omor!”. 

Au fost şi nişte timpuri, la greci, şi pe urmă la romani, în 
care se punea preţ pe rațiune. Sofiştii greci îşi câştigau 
pâinea raţionând public, în pieţe, mai mult sau mai puţin 
corect, dar raţionau, în văzut lumii, nu decretau nimic... 

( 

înregistrare ininteligibilă) 

— Ei, se duse dracului Băsescu. Se duse dracului şi 

Ponta... Şi Tăriceanu... 

— Hmm. Ai văzut în filme cum e ameninţat la un 
moment dat eroul principal de nişte fiare, de nişte monştri 
sau de nişte indivizi periculoşi? E într-o situaţie rea de tot, 
pare că nu are scăpare. Şi, deodată, ca prin minune, 


bestiile dau înapoi, o iau la fugă. Ce face omul nostru 
atunci? 

— Răsuflă uşurat. 

— N-apucă. Fiindcă se apropie alte jigănii, de care le e 
frică şi ăstora care o luară la fugă. Aşa e în politică. 

Răul e alungat de alt rău, nu de bine. Asta e prima lege 
a Răului. 

— Adică, vrei să zici că partidul AUR e răul nou care a 
dat afară din Parlament putregaiurile astea trei? 

— Da. Dar nu e nou. Rădăcinile sunt vechi, în nazismul 
ceauşist. Ceauşescu a desfiinţat internaţionalismul şi 
antirasismul anilor '50, luate de la ruşi. Le-a înlocuit cu 
naționalism extrem, xenofobie, antisemitism, anti- 
occidentalism; trăsături străine comunismului, cel puţin 
teoretic. A mers cu ideologia anti 

Vest până la muşamalizarea cuceririi Daciei de către 
romani. Turnu Severin şi Cluj au fost dublate cu numele 
dacice, sau pe care le credea Ceauşescu dacice, Drobeta 
şi Napoca. Istorici getodacopaţi sau doar oportunişti au 
fost asmuţiţi să delireze despre Burebista, stăpânul lumii, 
precum şi despre întemeierea civilizaţiei europene de 
către daci. Era vânturată intens ideea că Ţările Române au 
stat în calea năvălirii turceşti spre Europa şi astfel au putut 
avea loc Renaşterea şi Revoluţia ştiinţifică. Altfel, canci 
Occident. Într-o întâlnire internaţională la Paris pe tema 
domniei lui Mihai Viteazul, în care România participa cu 
fostul deţinut politic Constantin C. Giurescu şi Zoe 

Dumitrescu Buşulenga, un istoric turc a zis, zâmbind: 

„Cum să stea Ţările Române în calea armatei turceşti, 
când Bulgaria şi Serbia fuseseră cucerite înainte de 

1400? Să ne uităm pe hartă. Aliotmanul avea cale 
deschisă spre Vest, Muntenia, Moldova şi Transilvania 
rămăseseră în dreapta, nici măcar nu era un ocol!”. 

— De-aia nu ne-au făcut turcii paşalăc... 


— Exact. Paşalâcuri erau Ungaria, Bulgaria şi Serbia, 
coridorul spre Europa, nu mai aveau nevoie de forma asta 
de stăpânire mai complicată şi asupra Ţărilor 

Române. Era mai rentabil tributul. 

— Totuşi, ăştia de la AUR sunt cu familia, cu 

Biserica... 

— Păi, şi Ceauşescu nu era? Familia, celula de bază a 
societăţii. Indivizii necăsătoriți sau divorţaţi, fără copii, 
erau consideraţi mai periculoşi pentru statul totalitar decât 
cei cu familie stas. Activiştii şi securiştii de rang înalt rar 
divorţau, căci şi-ar fi periclitat funcţiile. Sistemul gândea 
logic: când ai familie şi copii, eşti mai puţin tentat s-o faci 
pe  revoluţionarul. lar homosexualii erau infractori, 
pedepsiţi prin lege. Fiind vulnerabili, Securitatea şi Miliția îi 
şantajau şi îi foloseau ca turnători. 

Şi cum a făcut Ceauşescu cu Scorniceştii, aşa au intrat 
auricii pe listele de partid cu familii întregi, de la nepoti, la 
cuscri. 

Decret antiavort dăduse Ceauşescu din '66. Fruntaşul 

Târziu de la auriei e susţinător deschis al interzicerii 
avorturilor, împreună cu Biserica. Colaborarea între 

Biserica Ortodoxă şi aparatul ceauşist a fost a naibii de 
fructuoasă. Practic, toţi ierarhii au fost racolaţi de 

Securitate, au căpătat porecle de cod, devenind 
informatori şi agenţi de influenţă în interiorul şi în 
exteriorul ţării. Ceauşescu a ctitorit biserică în Scorniceşti 
şi a îngropat-o pe maică-sa cu sobor de preoţi. BOR a 
susţinut dictatura până-n ultima clipă - patriarhul Teoctist 
a condamnat într-o scrisoare deschisă, în decembrie '89, 
huliganii de la Timişoara şi l-a omagiat pe Ceauşescu ca pe 
Dumnezeu. 

— Totuşi, auricii, cum le zici tu, n-au treabă cu 
comunismul, zic că proprietatea privată e sfântă şi îi 
pomenesc pe legionari... 


— Aşa, şi pe vremea lui Ceauşescu proprietatea nu era 
privată şi sfântă? Geniul Carpaţilor avea palate şi vile fără 
număr, în toate judeţele, de care nu se atingea nimeni în 
afara cuplului imperial, când şi când, că erau multe, în 
unele nici n-a călcat vreodată. Mistreţii, urşii, căprioarele 
nu erau proprietatea lui? Nu împuşca împreună cu 
tovarăşii ce voia şi când avea chef? 

România era moşia lui, mai proprietate privată decât 
asta, ce vrei? Prim-secretarii de judeţ erau baroni 
adevăraţi, ba chiar duci. Judeţul era mai mult decât privat, 
era domeniul lor feudal, cu drept de viaţă şi de moarte 
asupra supuşilor. 

De la Revoluţia Franceză încoace, masele ajunse la 
putere încearcă, să devină aristocrate. Ţărani, lumpen- 
proletari, mahalagioaice îşi plantează câte un boschet 
genealogic, îşi găsesc ascendenţe ilustre, vor mariaje pe 
măsură pentru odraslele lor. 

— Revoluţia Franceză... nu te duci cam departe? 

— Deng Siao-Ping spunea că e prematur să evaluăm 
efectele Revoluţiei Franceze după numai 200 de ani. 

Elena Ceauşescu se considera împărăteasă: i-a interzis 
delfinului Nicu Ceauşescu să se mai vadă cu fiica lui Paul 

Niculescu-Mizil şi a silit-o să chiureteze copilul pe care îl 
avea cu el. Deşi progenitură de înalt demnitar comunist, 
domnişoara era prea puţin pentru prinţul moştenitor - o 
mezalianţă în viziunea Leana lu Nae din Petreşti. In 
schimb, pentru estetul Vanghelie, adică primarul care 
este, nepoata lui Niculescu-Mizil a fost o partidă în drumul 
său spre înalta societate. 

— Şi cu legionarii cum vine? E şi-un elev al lui Noica la 
AUR, altul al lui Ţuţea... 

— Ceauşescu a trimis emisari la Mircea Eliade, la 

Chicago, s-a dus chiar Adrian Păunescu până acolo, la 

Emil Cioran, la Paris, la Constantin Noica, în Drumul 


Taberei. La Petre Ţuţea n-avea de ce să trimită, pentru 
că omul era oricum ceauşist - spunea despre nea Nicu că 
e un Kemal Atatürk sau Abdel Nasser al românilor, 

Tatăl Națiunii. Radu Gyr, Nichifor Crainic au putut să 
publice în revista Securităţii Glasul Patriei. Pamfil Şeicaru, 
condamnat la moarte în contumacie în 1945, a fost grațiat 
de Ceauşescu, finanţat şi invitat să se întoarcă în ţară. 
Extrema dreaptă trebuia recuperată pentru național- 
socialismul ceauşist. 

— Şi auricii se bazează pe toate astea?! 

— Se bazează pe dracu. Naţional-ceauşist e cofrajul, pe 
care pandemia şi prostia liberalilor l-au umplut cu 
menajeria AUR: fani unire cu Basarabia, fani Zelea 

Codreanu, ortodocşi înrăiţi, daci căciulaţi, interlopi 
sadea, foşti călăi ceauşişti, filosofi sexopaţi, femei 
şoşocate, inşi nimeriţi prin zonă. 

— Păi, deci, s-a întâmplat şi la noi ce s-a întâmplat deja 
peste tot, şi-n America, şi-n Europa, ultranaţionalismul 
vine tare din urmă. 

— Vine, că biologia nu elimină răul. Poţi să crezi că prin 
moarte, odată cu generaţiile care au îngrăşat pământul în 
30 de ani, s-a dus şi răul. Uite că nu se duce, revine 
aproape intact. Asta e a doua lege: Răul e mai tare decât 
Moartea. 

E vorba de mai mult decât naționalism, conservatorism 
şi extremă dreaptă. Dacă s-ar face nişte sondaje 
încrucişate, rezultatele ar fi cam aşa: 

conspiraţioniştii cu cipuri şi 5G la cap sunt trumpiţi, 
antivacciniştii sunt creştinofani, răsculații antimască sunt 
şi ei trumpiţi, creştinofanii sunt maradoniţi, maradoniţii 
sunt conspiraţionişti anti Occident. Toţi ăştia sunt toate 
astea sau, cel puţin, în majoritatea cazurilor. 

— Maradoniţi? 


— Da, sunt o sectă mondială. În Rosario, Argentina, e şi 
o biserică cu Hramul Sfântului Maradona. Întrebarea este: 
ce au în comun aceste categorii? 

— In comun? Totuşi, sunt foarte diferiţi, ce să aibă 
trumpiţii, care sunt de dreapta, cu maradoniţii, de pildă, 
care sunt sau ar trebui să fie de stânga? 

— Au ceva: credincioşia. Adică iraţionalul. De fapt, mai 
bine spus antiraţionalul - irațional înseamnă în 
matematică ceva foarte bine definit, care nu e câtuşi de 
puţin în afara gândirii raţionale: numerele iraționale sunt 
numere reale care nu pot fi exprimate ca raport (ratio) de 
două numere întregi. 

Trumpiţii - îl consideră pe Trump Dumnezeu pe pământ. 
Cred orice le spune. Cum a şi zis onorabilul de la rău 
început: oamenii ăştia mă votează şi dacă omor pe cineva 
pe stradă că aşa vreau eu. Fac moarte de om pentru el. Ar 
dori să nu mai fie alegeri, să împărăţească Trump America 
şi planeta pe vecie! 

Aminteşte-ţi-o pe consiliera lui spirituală, Paula White, 
zbierând cu spume şi ochii daţi peste cap, în campania 
electorală: , 

Victory, Victory, Victory, aud victoria în toate colţurile 
Raiului! Victory, Victory, Victory!”. 

Conspiraţioniştii - cipurile, Bill Gates, 5G sunt 
echivalentul Diavolului. Prin simplul fapt că îi admiţi 
existenţa, Ucigă-l toaca poate fi descoperit în orice, fără o 
iotă de raţionament. Acum câteva sute de ani era suficient 
ca o femeie să fie brunetă şi să i se pară cuiva că se uită 
nu ştiu cum, ca să fie legată de mâini şi de picioare şi 
aruncată în apă: dacă se îneca, era proba că a fost 
nevinovată, dacă plutea, era arsă pe rug ca vrăjitoare. 

( 

oboi şi corni) 

Antivacciniştii - gândire şamanică, de triburi din junglă. 


În Apocalypse Now al lui Ford Coppola, colonelul Kurtz 
povesteşte, cu vocea şi chipul de neuitat ale lui Marlon 

Brando, cum trupele americane au vaccinat anti- 
poliomielită copiii dintr-un sat vietnamez. Americanii au 
plecat şi, când s-au întors, au găsit o stivă de braţe mici, 
retezate cu maceta de săteni, ridicată în mijlocul satului. 

Negaţioniştii coronavirus - sunt inşi care consideră, 
împreună cu conspiraţioniştii, că ştiinţa şi tehnologia sunt 
uneltele diavolului. 

Agitatorii antimască: pe lângă a fi antiraţionali, sunt şi 
maxim egocentrici - puţin le pasă de cei din jur: „Eu am 
imunitatea bună, nu mă îmbolnăvesc”. Ei sunt propriul lor 
Dumnezeu. Se consideră luptători pentru libertate, 
împotriva dictaturii medicilor, însă mucenicii ăştia ai luptei 
cu cârpa ar face ciocul mic, atât de mic, că nu s-ar vedea 
nici fără mască, într-o dictatură adevărată. 

Maradoniţii consideră că golul marcat cu mâna de 

Maradona împotriva Perfidului Albion e opera lui 

Dumnezeu. Niciuna dintre ticăloşiile şi trişeriile ordinare 
comise fără număr de marele fotbalist, pe teren şi în viaţă, 
nu ajunge la creierul lor. Don Diego a lăsat cu limbă de 
moarte ca hoitul să-i fie îmbălsămat şi pus într-un muzeu- 
templu maradonit. Moaşta lui Maradona. 

Ca un faraon sau, mai aproape, ca Lenin, având în 
vedere ce prieteni a avut dragul de Diego: Fidel Castro, 

Hugo Chávez, Nicolâs Maduro, Lukaşenko, Vladimir 
Puțin. 

Cât despre creştinofanii noştri ortodocşi, drăgăstoşi de 
moaşte, mai e ceva de spus? 

— Inţeleg, deci, că trăsătura comună e antiraţionalul, 
credinţă în loc de rațiune... 

— Exact. Cum ziceam, grecii vechi raţionau, cu toţi 
mulţii zei pe care îi aveau. Poate şi pentru că olimpioţii, 
adică Zeus, Hera, Atena, Apolo, Poseidon, Demeter, 


Artemis, Ares, Afrodita, Hermes, Dionisos, erau, colea, 
pe munte şi semănau al dracului de bine cu oamenii. Prin 
comparaţie, Dumnezeul Bibliei e îndepărtat, rece, asexuat, 
numele lui adevărat nu poate fi cunoscut, chipul lui nu 
poate fi imaginat decât de oligofreni ca aceia de la 

Maglavit, deşi se spune că omul e făcut după chipul şi 
asemănarea Lui. Faptele zeilor greci sunt declanşate de 
stări şi sentimente cât se poate de omeneşti, gelozie, 
vanitate, pizmă, în vreme ce motivele acţiunilor 
dumnezeieşti, oricât de crude şi absurde, nu e cazul să fie 
cunoscute de muritori - „Nepătrunse sunt căile 

Domnului”. 

— La Maglavit l-au văzut pe Dumnezeu? 

— Da, din vremea lui Petrache Lupu au rămas poze cu 
un bătrân într-un soi de cojoc miţos, cu barbă lungă şi albă 
şi privirea haină, care au circulat până târziu, în 
comunism. 

De la greci, odată cu zeii, cărora le-au schimbat doar 
numele, ce mi-e hotel Athenee Palace, ce mi-e hotel 

Minerva, romanii au moştenit raționalismul. Mai 
pragmatic, mai aplicat. Credeau în Jupiter Tonans, dar nu 
lăsau pe seama lui construcţia templelor, „autostrăzilor” 
via, apeductelor, termelor, amfiteatrelor. Până la zei, se 
bazau pe calcul şi tehnologie. Justiţia cerească nu i-a 
împiedicat să toarne rațiune în justiţia pământească, 
rămasă valabilă până astăzi. 

Apoi a venit creştinismul, care a făcut praf şi pulbere 

Raţionalul vreme de mai rău de o mie de ani. Credinţă, 
fără dovezi, a cere dovezi era deja o blasfemie, neştiinţă, 
plăcută lui Dumnezeu, revelaţie, iluminare. 

Sfântul Augustin zice limpede prin secolul V că toate 
străduinţele raţionale de a descoperi, de a descifra ceva în 
această lume nu fac doi bani dacă nu vine în capul omului 
iluminarea cu hârzobul din cer. Dar, măcar, 


Sfântul nu alungă de tot raţiunea de pe drumul căutării 
lui Dumnezeu. 

Renaşterea a însemnat în primul rând redescoperirea 

Raţiunii. A observaţiei. A ipotezei, demonstraţiei şi 
aplicaţiei. Că precum în cer, aşa şi pe pământ: 

„La-ntoarsa oală zisă cer/ Sub care mişunăm pigmei/ Nu 
apela cu glas mizer/ Legată-i şi mişcarea ei” - sunt 
cuvintele primite de europeni de la un persan care i-a citit 
pe greci. 

Secolele XVII şi XVIII sunt ale Marşului Raţiunii, care a 
culminat, în Revoluţia Franceză, cu transformarea zisei 

Raţiuni, paradoxal, într-o zeiţă, Déesse de la 

Raison - întruchipată de o târfă din Paris. 

Secolul XIX e al Ştiinţei şi Tehnicii, care pătrund în mase 
mai adânc ca niciodată, clătinând religia. 

Secolul XX cunoaşte sângeroasele corciri ale tehnicii şi 
ordinii maniacale, ale  determinismului mecanic, cu 
instinctul religios al omului: comunismul şi nazismul. 

Inainte de a fi incinerat, fără nicio ceremonie, aşa cum a 
dorit, Jawaharlal Nehru profeţeşte desprinderea: 

„Politica şi Religia sunt depăşite. A venit vremea Ştiinţei 
şi 

Spiritualităţii”. Nimic mai optimist şi mai greşit. Avea 
dreptate mai degrabă Malraux. Secolul XXI începe cu 
reînvierea religiei. Ti-am spus care sunt formele ei 
multiple. Asta rezultă şi din alienarea individului faţă de 
marfă, cam cum a descris-o Marx. Covârşitoarea 
majoritate a oamenilor de pe pământ habar n-au cum 
funcţionează în profunzime un computer. Cu atât mai 
puţin un smartphone, deşi îl ţin tot timpul în mână şi la 
ureche. Sau medicamentele, pe care le înghit cu ghiotura. 

Toate dispozitivele din ce în ce mai inteligente care îl 
împresoară pe omul mediu-standard sunt black box pentru 
el: apasă, atinge sau ingurgitează ceva şi se va întâmpla 


ceva. Cum, nu se ştie. De aici religia mondială de luptă 
împotriva cipurilor şi vaccinurilor demonice: 

urăşte şi încearcă să distrugi ceea ce nu poţi şi nu vrei 
să înţelegi. 

Preşedintele uneia dintre cele mai mari ţări de pe glob 
spune că vaccinul anticovid preface oamenii în femei cu 
barbă şi crocodili, şi sute de milioane de indivizi îl cred pur 
şi simplu. E supranumit Mitul. lar Trump zice, cu acelaşi 
succes, că încălzirea globală e o înşelătorie ţintită să 
distrugă economia americană. 

Numărul credincioşilor în ceva, oameni care de plano 
resping raţiunea, creşte exponențial pe planetă, aidoma 
temperaturii, poluării şi populării. Dumnezeu nu e de găsit 
în Univers, nici de cele mai puternice telescoape, 

Dumnezeu e în noi. Nu contează cât de departe am 
ajunge în cunoaşterea Universului, câtă vreme omul este 
muritor, va avea, lângă instinct de conservare şi 
reproducere, şi pe cel religios. În Solarisul lui Tarkovski, nu 
al lui Lem, buniînţeles, se zăreşte, o clipă, o icoană mică pe 
un panou din staţia cosmică. 

— Şi cu ăia care nu vor să jure pe Biblie, ce faci? 

De ce nu iei şi... 

( 

ininteligibil. Zgomot de fond puternic) 

notă informativă 190. 

Sursa: Marcela 

Făcusem potecă pe mocheta camerei de hotel, de la pat 
la fereastră şi invers. Mă învârteam ca un babuin sâcâit de 
vizitatorii grădinii zoologice. 

În frunte îmi bătusem un cui - nici Hristos nu l-a avut 
acolo. Ce să joc, cum să joc, într-un singur tie-break care 
mă aştepta a doua zi, la 9 dimineaţa fix? 

Un tie-break care trebuia să închidă 3 ore de luptă 
crâncenă. Adversarul, un fost profesionist care acum juca 


în Germania, revenise la Timişoara special pentru acest 
turneu de categorie +45 ani. 

Omul ştia tenis cu carul, dar nu avea condiţia mea fizică, 
aşa că aproape fiecare punct era disputat din greu. Mi-a 
pus nenumărate scurte - m-am dus la toate, chiar şi la 
cele la care n-aveam nicio şansă. A venit peste mine la 
plasă, la intimidare - mi-am ţinut firea şi l-am pasat. Nu 
fortam lovituri câştigătoare, trimiteam mai mult pe centru, 
îl lăsam pe el să conducă jocul. Ştiam că fiecare minge în 
plus pe care o trimit dincolo de fileu e în favoarea mea. 

Am ajuns la 5-2 pentru mine în setul decisiv. Şi serveam 
pentru meci. 

Atunci m-a lovit o stare foarte periculoasă, pe care o 
ştiu, dar nu m-am mobilizat destul ca s-o blochez. Aceea 
că, într-un fel sau altul, o să câştig de la sine, greşeşte el 
2-3 mingi şi fac ghemul, nu trebuie să mai risc nimic. 

În plus, pare şi mai obosit decât mine... 

Am jucat meschin, la aşteptare. Deşi am avut 3 mingi de 
meci, până la urmă mi-am pierdut serviciul. 

Asta m-a speriat. Am pierdut clar şi următoarele două 
ghemuri: 5-5. 

A ajuns să mă conducă cu 6-5. Nu ştiu nici acum ce-am 
făcut de am egalat la 6. Psihic însă, eram terci. 

În vest se întunecă târziu, totuşi eram la limita 
întunericului. Trecuse de 9 seara. Mingea se mai vedea, 
dar m-am dus la arbitru şi i-am zis că eu n-o mai văd. 

Adversarul, Karl, a pretins, normal, că se vede foarte 
bine ca să jucăm tie-break-ul final - simţea că mă are în 
mână. Arbitrul a aruncat o minge în sus, s-a uitat la cer şi 
a oprit meciul - nu ştiu cât a contat faptul că era român şi 
eu eram CTP. 

Pe la 3 dimineaţa m-am potolit din agitaţie. M-am aşezat 
pe marginea patului, mi-am luat capul în mâini şi am 


început să analizez - nu meciul, asta o făcusem de zeci de 
ori, ci pe mine însumi. 

De ce te zbaţi? Ce te înfurie, ce te frustrează? Păi, am 
avut 5-2 şi serviciul. Am avut 3 mingi de meci şi n-am 
reuşit să închid. E nedrept. 

Când mi-au răsunat cuvintele astea în cap, e nedrept, 
ceva s-a mişcat în creierii mei, ca atunci când ştiu că voi 
scrie o povestire. 

De ce e nedrept, domnule CTP? la aminteşte-ţi, de câte 
ori în atâţia ani de când joci tenis ai fost condus mai rău 
de-atât, adversarul a avut nu ştiu câte mingi de meci şi, 
până la urmă, ai câştigat. Că de-aia ţi se spunea 
Recuperatorul. Asta ţi s-a părut drept, just, moral? În 
ordinea firească a lucrurilor, aşa trebuia să fie, nu? 

Minute în şir mi-am perindat prin minte situaţii dificile în 
meciuri în care totuşi am învins, noroace ale mele, 
ghinioane ale adversarului, mingi care au muşcat tuşa sau 
au ciupit banda în favoarea mea. Şi îmi repetam: 

toate astea ţi s-au părut al dracului de drepte, şi acum 
te dai victimă a Dumnezeilor potrivnici? Măgarule. 

Aşa am reuşit să extirp pur şi simplu sentimentul 
nedreptăţii din mine. În tenis există un echilibru metafizic, 
fiecare minge îşi va avea cândva perechea ei contrară, 
acum invizibilă, dar prezentă în Univers, ca materia şi 
antimateria, dacă, bineînţeles, trăieşti şi joci destul ca să 
faci suma statistică. 

Contraria non contradictoria sed complementa sunt. 

Gândul ăsta, băgat în tenis din fizică, m-a liniştit adânc. 

Am reuşit lucrul cel mai greu: să nu mă mai gândesc la 
nimic, fără să fie nevoie pentru asta să mă uit la un film 
porno, metodă despre care crezusem că e singura. 

Am mai fost capabil să-mi repet doar încă un lucru: 

în tie-break, timpul e scurt. Punctele sunt puţine, ai 
greşit o dată, ai pierdut tot, aşa că nu juca decât loviturile 


pe care le stăpâneşti şi în somn. Care e cea mai bună 
lovitură a ta? Reverul tăiat. Mâine o să te întorci ca un cal 
în dârlogi, o să strâmbi jocul, ca să eviţi să dai cu dreapta 
şi să faci cât mai multe slaisuri de rever, indiferent ce 
joacă „neamţul”. Apoi am adormit. 

N-am să închei cu scorul de a doua zi. Spuneţi-l 
dumneavoastră. 

Notă informativă 93. 

Sursa: Geanina 

Nu o să rememorez activitatea politică şi mediatică a lui 
Corneliu Vadim Tudor. Nu o să fac inventarul vorbelor şi 
faptelor cu care a umplut România atâţia ani. Voi relata 
doar despre intersecțiile subsemnatului cu C.V. 

Tudor. 

Fizic, ne-am întâlnit o singură dată, la începutul anilor 

2000, în holul Antenei 1, eu ieşeam din emisiune, el 
intra. Oricât de scurtă, încrucişarea privirilor o ţin minte şi 
astăzi: rar am văzut atâta duşmănie în ochii cuiva. Ilie 

Ilaşcu, românul condamnat în Transnistria, ajuns 
parlamentar PRM, mi-a spus odată, cu un anume respect: 
„Domnule, Vadim chiar te urăşte”. 

Încă de la debutul blatului (foii) România Mare, puţine 
au fost numerele în care să nu fiu prezent: fie ca 

„Sifiliticul nr. 1 al presei române, născut din mamă 
sifilitică”, „Trădător de ţară şi neam”, „Jidovitul”, 

„pidosnic”, „Sinucigaş din tată-n fiu” (într-o perioadă, 
C.V. 

Tudor anunţa aproape săptămânal iminenta sinucidere a 
dementului Popescu; apoi, dădea ca sigur faptul că sufăr 
de o boală incurabilă), şi câte şi mai câte, fie ca atentator 
la blazonul lui şi al PRM: „Nu vom putea împiedica membrii 
de partid care îl vor întâlni pe C.T. 


Popescu să-i aplice o corecție pe loc, urechindu-l” - un 
îndemn la agresare fizică faţă de care Uniunea Scriitorilor 
a protestat public. 

Fireşte, n-am lipsit de pe lista celor care urma să fie 
împuşcaţi îndată ce C.V. Tudor ajungea la putere. 

Când în România Mare a apărut „ştirea” că mi-am bătut 
la sânge copilul în vârstă de 2 ani pentru că mi-a luato 
chiftea din mână, l-am prevenit pe C.V. Tudor, într-o 
emisiune în direct, să nu dea peste mine într-un loc îngust 
şi fără bodigarzi, că ori îi rup eu capul, ori mi-l rupe el mie. 
Am fost impulsiv şi am greşit, consider acum. De unde 
scornicise „ştirea” Tribunul? De la o proză scurtă a 
subsemnatului, pe care, ca „literat” şi 

„poet” ce se pretindea că este, o luase ad litteram! lată 
textul: 

MeDonald cu pruncul 

Chipul fiului meu cel mic e la câţiva centimetri de chipul 
meu. 

Mă priveşte cu ochii lui de cristal organic, pe sub 
sprâncenele strânse a râs. Tatiu, spune, tatiu. Cap de 
înger  retuşat. Cap de caolin pictat cu cerneală 
chinezească - dai cu el de pământ şi se face ţăndări. li pun 
palma în piept şi îl împing uşor. Mestec cu sârg 
hamburgerul, chifteaua strivită pe chiflă. Râde şi se 
apropie din nou. Îl împing. Tatiu. Când vrea să mai facă o 
dată pasul spre mine, îl plesnesc cu dosul palmei peste 
gură. Încremeneşte. 

Îşi pipăie buzele îndurerate. Mă priveşte aiurit, parcă 
trezit din somn, minute în şir, în tăcerea străbătută doar 
de şuierul vântului care cutreieră deşertul. i 

Într-un târziu, schiţează un început de pas. Mestec. ÎI 
lovesc peste faţă, o dată şi încă o dată. Se clatină ameţit. 
Îşi ia capul în mâini. Îi tremură buzele. Ochii îi joacă în 


lacrimi. Simt că stă să mi se năpustească în braţe. ÎI 
pălmuiesc iarăşi, în serie. 

Izbucneşte în hohote, convulsiv, se trânteşte la pământ 
şi plânge cu toată fiinţa sub loviturile brutei mari şi 
colţuroase din faţa lui. 

Lasă-mă în pace, spune mut, nu ţi-am făcut nimic, nu 
vreau nimic, nu fac decât să trăiesc, te deranjează câinele 
meu de cauciuc, cisterna din plastic, păpuşa Cibi? Inghit şi 
urlu, ridică-te, ridică-te-n paştele mamei, în paştele tatălui 
tău. În sfârşit, în ochi îi apare o sclipire tulbure, 
sprâncenele se adună şi coboară, maxilarele se strâng. 
Scoate printre buze un mârâit subţire, hazos, dar privirea, 
slavă ţie, Dumnezeule, mare mila ta, se limpezeşte, se 
face fixă şi crudă, ca a fiarei în salt. Mă aşez în genunchi. 
Vine şi mă loveşte cu pumnul în nas, cu picioarele în burtă, 
încearcă să-mi scoată ochii cu degetele. Dă până 
oboseşte. A izbutit să-mi crape uşor buza de jos, un firişor 
de sânge se lasă printre ţepii negri şi albi ai bărbii. li dau 
să muşte din hamburger. Hăpăie, înghite pe nemestecate, 
îi place. Işi trage sufletul şi se uită lung la mine, cu ochii 
larg deschişi. Mă mai loveşte o dată peste tâmplă, cu 
braţul rotit ţeapăn din umăr, fără putere. Tatiu. Adoarme 
fulgerător, ca într-un leşin. 

Are părul umed, de culoarea deşertului. 

A existat posibilitatea de a ne întâlni într-o emisiune tv, 
faţă în faţă, la Marius Tucă Show. Când domnul 

Tucă m-a anunţat că C.V. Tudor acceptă, am intrat într-o 
stare febrilă greu de descris. In seara de dinainte, aproape 
că boxam cu mine în oglindă. Ştiam exact ce vreau să fac. 
Mai întâi, o să tac, lăsându-l să se desfăşoare, un sfert de 
oră, o jumătate, cât o fi nevoie. 

Apoi, când mi se va da cuvântul, voi spune calm, 
măsurat şi cu înţelegere: „Domnule C.V. Tudor, în spatele 
puhoiului dumneavoastră de vorbe se ascunde apăsarea 


unei mari drame. Ştim că v-aţi violat cele două fete, încă 
de mici, şi că v-aţi bătut crunt soţia pentru că a protestat. 
Ştim că aveţi raporturi sexuale cu ele şi acum. Puteţi să fiţi 
sincer şi să mărturisiţi, căci numai aşa lisus o să vă 
salveze sufletul”. După care, eram pregătit pentru orice: 
urlete, aruncat cu pahare, încăierare, cu el sau cu 
haidamacii din culise. Când secvenţa se va fi terminat într- 
un fel sau altul, aş fi spus: „Nu deţin nicio dovadă în 
legătură cu acuzaţia de viol pedofil patern pe care aţi 
auzit-o. Aşa cum nici C.V. 

Tudor nu prezintă niciodată vreo dovadă pentru 
monstruozităţile pe care le debitează la adresa a sute de 
oameni şi a familiilor lor. N-am făcut decât să aplic asupra 
lui propriile sale metode”. 

A doua zi dimineaţă, dl Marius Tucă m-a sunat să-mi 
spună că Vadim l-a anunţat că nu mai vine. Nici acum nu 
ştiu dacă a fost mai bine sau păcat că nu s-a întâmplat. 

Prin 2004, cred, mi-a făcut o vizită la Adevărul prim- 
vicele lui C.V Tudor, pe nume Corneliu Ciontu. Spre 
uimirea mea, mi-a propus o cădere la pace cu „Şeful”, ba 
chiar posibilitatea să candidez pe listele PRM. 

Sprâncenele mi s-au urcat şi mai mult când mi-a 
înmânat o carte cu dedicație. Să scrii cuvintele 

„simpatie”, „inteligenţă”, „muncă” cu privire la acela pe 
care l-ai împroşcat sistematic cu lături ani de zile, să îi 
doreşti fericire întru Christos, ce-i asta?! Ce să fie, 
duplicitate, perversitate, făţărnicie. Dar nu nebunie. 

Atunci am înţeles că C.V. Tudor nu e nebun, cum îl 
etichetau mulţi: senatorul Rudotel, Trinebunul, Electroşoc 
etc. A jucat tot timpul, cu histrionismul lui cinic, un rol 
menit să prindă la mase. Dacă ar fi ajuns preşedintele 

României, ceea ce şi-a dorit din rărunchi, sunt sigur că 
ar fi renunţat la tipul de bâlci sinistru pe care îl regiza şi 
interpreta în fiecare zi. Venea cu altul, mai „prezidenţial”. 


Am reuşit să-l insult şi eu o dată, astfel încât să-l atingă 
la lingurică. Intrând prin telefon într-o emisiune la care 
participau C.V. Tudor şi alţi trei invitaţi, m-am referit la ce 
spuseseră cei trei, fără să spun un cuvânt despre el. L-am 
ignorat. Imediat a început să zbiere, fără nicio legătură cu 
subiectul, că am furat patrimoniul 

Scânteii, că sunt un nenorocit care trebuie arestat de 
urgenţă... 

Indiscutabil, era ceea ce se cheamă „un om citit”. 

Dar nu un om cinstit. C.V. Tudor folosea „culturismul” 

său cultural pentru a stârni ura. Cultură pentru ură. 

Toată politica lui C.V. Tudor se baza pe stârnirea urii 
între categorii umane: a românilor împotriva ungurilor, a 
ungurilor împotriva românilor, a românilor împotriva 
evreilor, a evreilor împotriva românilor (un episod 
semnificativ, transformarea subită, pentru o vreme, a 

„mâncătorului de evrei” C.V. Tudor în filosemit greţos), 
a românilor împotriva străinilor, a străinilor împotriva 
românilor. A naţionaliştilor împotriva cetăţenilor şi invers. _ 

A românilor împotriva tuturor şi împotriva lor înşişi. Il 
bănuiesc pe Românul Absolut chiar şi de capacitatea de a 
se detesta uneori pe sine, în lipsă de altcineva... 

Ură pură, a omului faţă de om. Amintiţi-vă (eu nu pot să 
uit) figura descompusă în trăsăturile primitive ale 

Fiarei cu care, după ce îi aruncase în cap un pahar cu 
apă, răcnea la o femeie, simplu executor judecătoresc, 

Daniela Şomâldoc, venită să pună în act sentinţa de 
evacuare a sediului PRM: „Şomâldoaca-dobitoaca! 

Şomâldoaca, escroaca!”. 

Ca să-l împiedic să ajungă la Cotroceni, am fost silit să 
recurg la nişte manipulări de imagine, pe măsura lui. 

Am scris şi am spus cuvântul „fascist” de câte ori am 
avut ocazia, citând şi recitând un articol din L'Humanite 
intitulat „Le Fasciste des Carpates”. Speram, în felul 


acesta, să-i atrag antipatia nostalgicilor comunismului, 
pentru care „fascist” era ca o muşcătură de şarpe. 

Am repetat, de asemenea, „sectant”, pentru că până în 
1989 C.V. Tudor fusese creştin după evanghelie, 

„pocăit”, ca şi părinţii săi. Puțin îmi păsa de apartenenţa 
lui religioasă, că e pocăit, hindus sau maniheu, dar prin 

„sectant” încercam să îi îndepărtez voturile creştinilor 
ortodocşi majoritari. 

Şi, bineînţeles, l-am votat, numai eu ştiu cum, pe lon 

Iliescu. 

Viaţa mi-a servit însă, în 2001, un pumn în faţă din care 
nici azi nu mi-am revenit cu totul. Ziarul Libertatea a 
publicat un sondaj la scară naţională, în care, la capitolul 
„Cine credeţi că sunt oamenii cei mai cinstiţi din 

România?” apărea următorul clasament (procentele nu 
le mai ştiu): 1. lon Iliescu, 2. Corneliu Vadim Tudor, 3. 

Cristian Tudor Popescu. 

Notă informativă 199. 

Sursa: Africanu 

Mă îndreptam spre reşedinţa ambasadorului SUA la 

Bucureşti stresat ca în copilărie, când trebuia să 
întâlnesc o fiinţă umană necunoscută. Homosexualitatea 
lui Michael E. Guest era cunoscută, declarată public de el 
însuşi. Venise la Bucureşti împreună cu partenerul său, 

Alex Nevarez, prilej pentru C.V. Tudor să publice nişte 
articole hidoase în România Mare. 

Îmi era târşă. Nu eram homosexual şi nici fan al 
manifestaţiilor gay & lesbian. Din punct de vedere uman, 
n-aveam nimic cu ei, dar nu eram de acord cu căsătoria, 
instituţie heterosexuală, între persoane de acelaşi sex şi 
nici cu adopţia (nu sunt nici acum). Ca indivizi, nu îi 
consideram nicicum periculoşi, dar acordarea de drepturi 
colective speciale comunităţii LG (ca, de altfel, oricărei 
minorităţi) nu mi se părea în regulă. 


Asta la nivel raţional. Instinctual, respinsesem, uneori 
chiar violent, nişte avansuri ce mi se făcuseră de-a lungul 
vremii. N-am fost în stare niciodată, deşi sunt critic şi 
istoric de cinema, să mă uit mai mult de câteva secunde la 
un film porno cu bărbaţi. 

Îmi era teamă de reacţia pe care s-ar putea să o am 
când voi da mâna cu ambasadorul. Ca ziarist profesionist 
n-aveam voie să clipesc, orice umbră de repulsie ar fi 
subminat din start întâlnirea. 

Tehnologia va realiza nu peste mulţi ani transferul 
instant de date între doi inşi care nu fac decât să shake 
hands. Strângerea de mână a lui Michael Guest, fermă, 
puternică atât cât trebuie, şi în acelaşi timp caldă, privirea 
directă, atentă, uşor surâzătoare şi, cum să vă spun, 
cinstită, au făcut un fel de contact electronic cu mine. 
Târşa mi s-a topit pe loc, ca şi cum n-ar fi fost. 

Am stat de vorbă aproape două ceasuri. Despre 

România, despre America, despre politicieni şi despre 
oameni. Meseria a făcut să mă întâlnesc cu mulţi oficiali 

SUA şi ai altor state la Bucureşti. La niciunul nu văzusem 
o dorinţă ca a lui Michael de a cunoaşte şi înţelege în 
profunzime această ţară. Istoria României o ştia foarte 
bine. Voia acum să simtă cum gândesc românii la firul 
ierbii, dincolo de contactele oficiale şi festivism, considera 
asta esenţial pentru o diplomaţie eficientă, în folosul 
ambelor ţări. Da, Michael a avut în gând şi binele 
României, nu numai al Americii, în tot ce a făcut pe aici. A 
fost primul ambasador la Bucureşti cu o atitudine publică 
fără echivoc şi consecventă împotriva corupţiei. Şi asta la 
începutul anilor 2000, în regimul 

Năstase. Toţi ştabii PSD, călcaţi pe coadă, i-au fost din 
ce în ce mai ostili pe perioada întregului mandat. Imi 
amintesc uitătura pe care mi-a aruncat-o premierul 


Adrian Năstase, „glumind” în stilul său caracteristic: „Se 
aude că sunteţi des oaspetele domnului ambasador 

Guest (oaspete - n.m.)...”. 

Avea duşmani duri Michael. Mi-a spus odată, îngândurat, 
că S.O. Vântu reuşise să-şi cumpere 

„bebeluşi” până şi în Congresul SUA... 

Momentul cel mai intens al relaţiei mele cu ambasadorul 
a fost în septembrie 2002. Cazul Treptow fierbea sub 
capac de ceva vreme. Kurt Treptow, cetăţean american şi 
român, altfel un istoric serios, profesor la Universitatea din 
laşi, autor al unor lucrări remarcabile despre istoria 
românilor, fusese descoperit ca pedofil. Procurorii deţineau 
probe crunte, limpezi lacrimă, filme şi fotografii cu Treptow 
făcând sex cu minori, fetiţe şi băieţi. Văzusem şi eu, prin 
„Mijloace specifice”, unele dintre ele. Deşi aveau dosarul 
gata, organelor noastre le era teamă să se atingă de el, 
pentru că era cetăţean american. Preşedintele Bush urma 
să vină la Bucureşti în noiembrie, ca să pecetluiască 
primirea României în NATO. 

Curcubeul, semn ceresc în zi ploioasă, se pregătea să 
apară deasupra capetelor preacredinciosului George W. 

Bush şi ateului lon lliescu. Ne americăneam într-o 
veselie... Căci, spera PSD, Washingtonul o să-i considere 
pe ei stăpânii naturali ai României şi îi va lăsa să fure în 
continuare nestingheriţi. 

Cum să dai cu mucii-n plăcintă, umflându-l pe istoricul 
american Treptow, fie el şi pedofil, într-o asemenea 
situaţiune? „Nu-i momentul”, îşi va fi spus Justiţia română, 
cum îşi spunea de decenii, ţinută strâns de dârlogi de 
Partid... 

De data asta l-am sunat eu pe Michael şi l-am rugat să 
ne vedem. l-am spus tot ce ştiam despre Treptow, 
pedofilie şi poliţie. M-a ascultat cu obişnuita lui atenţie 
încurajatoare, fără să mă întrerupă. Nici acum nu ştiu cât 


şi cum era informat în legătură cu cazul. M-a întrebat dacă 
există date privind acte de violenţă asupra minorilor 
comise de Treptow. Asta nu ştiam. De altfel, copiii erau din 
familii sărace, care n-au vrut să facă plângere, probabil 
fiind plătite de pedofil. „Christian, eşti sigur că există 
probe clare?”, m-a mai întrebat. l-am răspuns scurt: „Da, 
sută la sută”. 

li propusesem să dea o declaraţie, în exclusivitate 
pentru Adevărul, în care să afirme că nimeni nu e mai 
presus de lege, cum scria şi pe frontispiciul ziarului, şi că 

Justiţia română e aşteptată să o aplice fără şovăire în 
cazul Treptow. 

„Bine, într-o oră o vei primi la redacţie”, mi-a spus. 

Şi aşa a fost. 

Treptow case: comments from Amb. Guest 

„The accusations against Mr. Treptow are serious and 
should be investigated fully. If the evidence warrants, he 
should be charged; however, he also is entitled to due 
process, and to the presumption of innocence until proven 
otherwise.” 

„lve read press reports suggesting that Mr. Treptow is 
somehow being protected because he’s an American. This 

Embassy has not requested any special treatment or 
protection for him, nor will we. Nor are we harboring him 
at the embassy, as has been alleged.” „I've also seen 
speculation that pursuing this case could have adverse 
consequences for 

Romania's chances to join NATO. That's really 
preposterous! 

Aside from due process, what's important is that 
Romanian justice be impartial, and that it protect the 
innocent while punishing the guilty. | trust that will be the 
case în this matter”. 

Hope this is useful în clarifying our views on this matter. 


Regards. 

Michael Guest 

Am tradus-o şi am aşezat-o în capul ziarului. 

Aşa s-a deschis calea punerii sub acuzare şi judecării lui 
Treptow. În martie 2003 a fost condamnat. A stat 4 

ani în puşcărie. În februarie 2007 a fost eliberat înainte 
de termen, deoarece a scris o carte în detenţie. 

L-am revăzut pe Michael în iarna lui 2017, după 
alegerile din România şi SUA. Amândoi, îmbătrâniţi şi trişti. 
Două concluzii am desprins din ce-am vorbit: că a trecut 
timpul peste noi şi că urmează şi în ţara lui, şi în ţara mea 
nişte vremuri jalnice. Când ne-am despărţit, îi dăduseră 
lacrimile... 

Nu ştiu dacă ne vom mai întâlni în această viaţă. Dar 

Michael e mereu prezent în mintea şi în sufletul meu ca 
singurul politician străin (de ăia români nu vorbesc) din 
câţi am întâlnit, de înaltă conştiinţă intelectuală şi morală, 
căruia îi pasă de soarta României şi a românilor. 

Notă informativă 52. 

Sursa: Malide 

Popularul cabotin Al. Arşinel s-a dus la biserică să 
aprindă o lumânare pentru M. Lucan, traficantul de vieţi pe 
euro care îşi spune doctor. Poate că doctor ca aceia din 
lagărele naziste, care îi triau pe cei ce îşi aşteptau 
moartea. 

Al. Arşinel nu s-a dus să aprindă o lumânare pentru 
nearşineii săriţi la transplantul renal ca să-şi facă M. 

Lucan transplantul penal, îngrăşând caracatiţa monstru 
crescută în clinica lui particulară. 

Să fie sănătos, dl Arşinel. Am însă o propunere pentru 
după ce domnia sa va da ortul popii: să i se scoată rinichiul 
pe care i l-a băgat Lucan şi să fie redat nearşineilor ce stau 
la rând pentru el. 

Notă informativă 189. 


Sursa: Ureche 

În triburi pierdute prin jungle sau pustiuri, există 
credinţa, la contactul cu un aparat foto sau o cameră de 
filmat, că „animalul” acela ciudat le fură sufletul când le 
reproduce chipul. 

În civilizata noastră lume, acest lucru chiar se întâmplă, 
şi hoţii de suflete au un nume: reporteri de televiziune. Ei 
caută peste tot oameni care suferă şi a căror poveste e 
suficient de vandabilă. 

Pentru francezul mediu-standard, România e numele 
unei jungle, populată cu semisălbatici, pe lângă care 

Guyana Franceză este o ţară supercivilizată. Ca să te 
descurci într-un orăşel din Transilvania, în calitate de 
jurnalist „de la Paris”, ai nevoie de un băştinaş care să ştie 
franţuzeşte, să-ţi mijlocească întâlniri cu autorităţile locale 
şi să-ţi convingă subiecţii să se lase filmaţi şi intervievaţi. 
Acesta este Fixeur, Aranjorul. 

Axel şi Serge vorbesc foarte frumos despre ceea ce fac. 
Reportajul lor vizând traficul cu adolescente românce, 
aduse la Paris pentru a „produce”, e menit conştientizării 
publice a acestui fenomen în Franţa şi susţinerii luptei 
împotriva prostituţiei juvenile. Aşa zic ei... 

De fapt, ca orice prădători de presă, nu doresc decât să 
pună în imagini o poveste exotică şi excitantă pentru 
telespectatori, cu care să facă audienţă şi să-şi ia leafa. 

Puțin le pasă de ce a trăit şi ce simte Anca, fata de 14 

ani din Bistriţa, care a „făcut” deja Parisul sub teroarea 
peştelui Viorel. 

Mama Ancăi, o ţărancă aparent deficientă afectiv, se 
lasă filmată şi le răspunde la întrebări. Fiica ei mai mare, 
în schimb, simte instinctiv ce vor de fapt „domnii de la 

Paris”, dincolo de politeţea lor prevenitoare, şi îi dă 
afară din casă cu violenţă. 


Radu, Aranjorul, pune la bătaie tot ce ştie şi poate 
pentru ca francezii să ajungă la Anca, aflată, după trauma 
psihică, sub protecţia autorităţilor. Traficul de influenţă, 
specialitatea locului, funcţionează fără greş -un poliţist 
vechi, „jupânul” oraşului (Adrian Titieni, foarte bun pe 
meleagurile sale natale), îi trece peste toate barierele. 

Singuri în maşina poliţistului, Radu se străduieşte s-o 
manipuleze pe Anca să-şi spună povestea în faţa 
aparatului de filmat. De asta depinde promovarea în 
agenţia France Presse România, un viitor mai bun pentru 
el şi familie. Dar, în clipa în care copila din faţa lui, 
prefăcută într-o maşinuţă sexuală, îi oferă aproape 
zâmbind o felaţie... Amestecul de viciu şi copilărie moartă 
de pe chipul parcă pictat de Toulouse-Lautrec al elevei de 
liceu din Bistrița (excepțională Diana  Spătărescu, 
descoperirea lui Adrian Sitaru, ar merita nu numai un 

Gopo, ci şi un Oscar) îi prăbuşeşte totul în cap lui 

Radu... 

Inţelege că nu e cu nimic mai bun decât proxenetul 

Viorel. Le vinde jurnaliştilor străini sufletul mutilat şi 
paralizat al fetei. Şi nu numai al ei. Pe fondul dialogului, 
aparatul condus de Adrian Silişteanu iese din maşină şi 
panoramează circular piaţa pustie... 

Toată România din film e pe tejghea. Călugăriţa severă, 
cunoscătoare de franceză, derbedeii agresivi care le 
atacaseră maşina cu pietre, ziaristul cu „relaţii”, polițistul- 
„tartor”, mama şi sora Ancăi, primarele, 

„aranjor” şi el, cântăreaţa zdravănă din local, ţăranul 
care încarcă bălegar în căruţă uitându-se la cameră... 

Prăpădiţii ăştia sunt tribul din care face parte şi Radu. Îi 
vinde pe ai lui, aşa, primitivi, violenţi, corupți, proşti cum 
sunt, dar de-ai lui, îi vinde pentru infotainmentul 
parizianului privitor seara la televizor, cu niscai 

Camembert şi o sticlă de Bordeaux în faţă. 


Pentru prima dată de când o tot aud rostită pe la 
televiziunile hiperromâniste, expresia „trădător de ţară” 
mi s-a părut a avea un sens... 

Când Radu încearcă să oprească tâlhăria, hoţii de emoţii 
îl pun la punct cu disprețul bine ascuns până atunci: nu 
eşti decât un fixeur, un indigen care întâmplător parleşte 
franţuzeşte, nu eşti jurnalist, şi cu atât mai puţin journalist 
francez. Fă-ţi treaba pentru care eşti plătit. 

Şi treaba se face. Imaginea maximului cinism „estetic” 

al meseriei este aranjarea şuviţelor Ancăi de către Axel, 
ca să dea mai bine în cadru, şi vocea lui cerându-i să 
repete, pentru a treia oară, oferta pe care o recita pe 
străzile Parisului: „La pip elamur, sencant eur6...”. 

Apoi, se duc cu toţii pe la casele lor. Francezii, mulţumiţi 
cu prada, Radu la familie, ca tată vitreg care încearcă să-şi 
înţeleagă şi să-şi iubească băiatul. Anca nu mai 
interesează pe nimeni, rămâne pierdută în sărăcia ei 
îndepărtată, ca o fată aruncată după, din cabina TIR-ului... 

interceptare 01-12 

( 

zgomot de ploaie pe acoperiş de tablă 

) 

— E bine să fie românul bun român. 

— Da?! 

— Păi, nu e bine? 

— Nu ştiu dacă e bine sau e rău, pentru că nu ştiu ce 
înseamnă român. Şi, cu atât mai puţin, bun român. 

— Cum, nu ştii ce înseamnă român?! Tu nu eşti român? 

— Sunt cetăţean român, da. Altceva, ce? 

— Păi, faci parte din poporul român. Ai sânge de român. 

— Zău? Şi cum se constată asta? Se face analiza 
sângelui? Există o hemogramă românească? Noi avem 
hematii mai multe? Multe şi cornute? Diferită de una 
ungurească? 


— Nu ştiu, dar... Nu suntem urmaşii dacilor şi romanilor? 
Ai lui Decebal şi Traian? 

— Ai dacilor, om mai fi. Ai romanilor, mai încet... 

Apare aceeaşi problemă - ce sunt aceia romani? Dacă 
zicem că sunt latini locuitori ai Romei, este cât se poate de 
puţin probabil să avem ceva sânge de la ei. Dacia cucerită 
nu a fost ocupată cu populaţie din Peninsula 

Italică, ci cu colonişti din alte provincii ale Imperiului, de 
la apropiatele Moesia şi Dalmația până la Hispania şi Asia 

Minor. Adică felurite populaţii din Balcani, greci, asiatici, 
ba chiar şi africani. Destui dintre ei creştini. Nu latini. De 
altfel, Roma interzicea în general colonizările cu cetăţeni 
din Peninsulă. Apoi, de-a lungul unui mileniu, au tăbărât 
aici slavi, cumani, pecenegi, avari, huni şi toţi ceilalţi. A 

spune „Acum ori niciodată să dăm dovezi la lume/ Că-n 
aste mâni mai curge un sânge de roman” e curată poezie. 
Sunt în desfăşurare cercetări genetice, chiar aici, la noi, pe 
baza analizei ADN nuclear şi mitocondrial, ca să se 
determine originea românilor... 

— Aha, deci de-aia vrea să ne umble la adeneu cu 
vaccinu... 

— Primele rezultate arată ceea ce istorici serioşi, lorga, 

Gheorghe Brătianu, Constantin C. Giurescu, ştiau foarte 
bine: românii sunt un amestec populaţional complex, cu o 
considerabilă componentă slavă. Prin 1950, sub ocupaţia 
rusească, asta ar fi fost pe prima pagină în 

Scânteia, cu litere de-o şchioapă. 

— Bine, şi ce să facem, să schimbăm „Deşteaptă-te 
române!”? 

— Nu, nici vorbă. Suntem urmaşii lui Traian şi ai 

Romei, dar nu prin sânge. 

— Dar prin ce? 

— Prin limbă. Limba română, această minunăţie peste 
secole, este, în structură, în tiparul ei fundamental, 


indiferent câte cuvinte de origini nelatine conţine, o limbă 
romanică, urmaşă a latinei vulgare. Când România era 
ţinută pe la uşă, la reuniunea NATO de la Madrid, în 

1997, cineva spunea că un ţăran român, paraşutat în 

Madrid, ar fi înţeles majoritatea inscripţiilor luminoase 
ale oraşului. Ceea ce studiile lingvistice confirmă: gradul 
de  inteligibilitate între română şi limbile romanice, 
franceză, spaniolă, italiană, portugheză, sardă, catalană, 
retoromană, nu scade neam sub 70%. 

Cine e mai important, părintele care te-a trimis pe lume 
sau cel care te-a învăţat să vorbeşti şi să scrii? 

Cel biologic sau cel spiritual? 

Prin urmare, zic că român e cel care cunoaşte bine şi cu 
drag limba română, cultura română, istoria românilor, 
geografia acestor meleaguri. Nu o ţoapă ignară, înfăşurată 
în tricolor şi ghiftuită cu sarmale tradiţionale - turceşti, de 
altfel -, care-i consideră trădători de ţară pe cei ce vorbesc 
corect româneşte, ca să nu mai vorbim de vânduţii ştiutori 
de limbi străine. Care cară la cruci ortodoxe înainte şi după 
ce face o mizerie. 

Nimeni nu se naşte român. 

Român poţi să devii, nu e destul să vii, pe lume, undeva 
lângă Carpaţi, din părinţi pe care-i cheamă escu. 

Escu nu te face să eşti. 

— Aşa zici... Şi atunci, Corneliu Vadim Tudor era român? 

— Da. Era român. Om nu prea era. Avea răutatea rece şi 
mecanică a unui animal de pradă. Egolatria nu mai lăsa loc 
de altceva. Hrănea câini vagabonzi pentru că se considera 
superior tuturor oamenilor. C.V. Tudor se credea mai mult 
decât român, se credea România. 

Or, înainte de a fi român sau malgaş, zic că e bine să fii 
om. 


( 


uşă trântită, pauză) 


— Totuşi, om eşti, prin născare... 

— Nu. Nici vorbă. Eşti un pacheţel de carne urlătoare. 

Nu eşti cu nimic superior unui pui de cimpanzeu sau de 
cioară. Dacă eşti aruncat în sălbăticie şi supravieţuieşti, nu 
mai ajungi om, ci animal cu faţă umană. larăşi, om nu eşti, 
ci devii. Sau nu. 

Aşa că poţi să nu te înţelegi deloc cu mulţi dintre 
compatrioți, pentru că sunteţi oameni, nu numai români. 

Nici măcar fiind rude apropiate, legătura umană nu e 
garantată - poţi să nu ai nimic comun cu fratele tău „de 
sânge”, în schimb să-ţi găseşti un suflet pereche într-un 
elveţian, chinez sau congolez cu care se întâmplă să te 
întâlneşti. Ca să revenim la ce ziceai, nu ştiu dacă e bine 
să fii bun român. Dar ştiu că e bine să fii român bun. Tigan 
bun. Ungur bun. Neamţ bun. 

— Dar tot nu m-ai lămurit ce înseamnă bun român... 

Nu e totuna cu român bun? 

— Nu. Român bun înseamnă om bun. Bun român e 
altceva, e bun în meseria de român. Bun român e cel ostil 
faţă de străini. Şi, fireşte, faţă de răii români: nu de alta, 
dar, dacă i-ar îndrăgi, ar fi în pericol să-i mănânce inima 
câinii. 

— Şi, în ce constă meseria de român? 

— Nu s-a definit cu precizie ce înseamnă verbul „a 
români”. Dar ce se ştie sigur - sau, mai degrabă, se simte 
de către orice bun român - e că ar trebui o răsplată. Dacă 
„românesc” bine, atunci trebuie să mi se dea ceva, la 
salariu, la pensie, să fiu preferat unui străin sau rău 
român, chiar dacă ăla e un medic, un muncitor sau un 
profesor mai bun decât mine. 

Meseria de român... Dacă raţionezi puţin, o să-ţi dai 
seama, dar n-o să-ţi placă. Pentru mulţi, prea mulţi 
cetăţeni români, a fi român înseamnă a fi stăpân. Cum zice 


cântecul: „Noi suntem români (bis), Noi suntem aici, în 
veci, stăpâni”. 

E-adevărat, vreme de secole, românii au fost robi: la 
turci, la unguri, la austrieci, la ruşi. Dar eliberarea din robie 
înseamnă transformarea robilor în stăpâni? Cam ca 
dictatura proletariatului? Desființarea robiei nu presupune 
şi desfiinţarea, totodată, a stăpâniei? Ultimatumul lui 

Horea, care n-a fost pus încă pe muzică, zice aşa: 

„Nobilime să nu mai fie, ci fiecare unde poate primi o 
slujbă crăiască, din aceea să trăiască. Nobilii posesori să 
părăsească pentru totdeauna moşiile nobiliare. Şi ei să 
plătească dare ca şi poporul de rând”. 

Şi atunci, stăpânii cui să fim noi, românii? Că Horea zice 
să fim liberi şi egali în drepturi şi obligaţii, nu stăpâni... 

( 

în încăpere se face linişte) 

notă informativă 184. 

Sursa: Veniamin 

Credincioşii cu care se întâmplă să stau de vorbă mă 
întreabă, cu o uşoară uimire compătimitoare, dacă chiar 
cred că Dumnezeu nu există. Surâd şi trec mai departe, 
pentru că mi-e clar că, de fapt, nu aşteaptă un răspuns. 

Astăzi însă, o să propun un răspuns unor altfel de 
oameni care cred în Dumnezeu, dar sunt gata să-şi pună 
credinţa la încercare. 

Da, Dumnezeu există. Noi, oamenii, nu existăm. 

Înainte de a ne afla în autoizolare, într-o încăpere, 
aşteptând lumina, într-un cartier, într-un oraş, ne aflăm în 
Ceva. Acest Ceva are un diametru de 93 de miliarde ani- 
lumină. Acesta este Universul observabil. 

Ce simţiţi încercând să stăpâniţi cu mintea această 
cifră? Subsemnatul am un acut sentiment al aumanului. 

Asemenea distanţă nu are nicio legătură cu omenescul. 


De la Lună până la Pământ, lumina face puţin mai mult 
de o secundă. De la Soare la Pământ, cam 8 minute. 

Un an-lumină, adică distanţa parcursă de o rază de 
lumină prin vid, în timp de un an, înseamnă 9.500 

miliarde km - deja ceva ce nu mai are sens în raport cu 
fiinţele omeneşti... Dar 93 de miliarde de aşa ceva? 

Şi acesta e doar Universul observabil, adică până unde 
vede telescopul spaţial, scos pe orbită în afara atmosferei 
terestre. Adică, există şi un Dincolo... 

Dacă am pune toţi cei aproape 8 miliarde de oameni de 
pe glob strânşi ca sardelele într-o conservă, am obţine 
aproximativ 1 kilometru cub, adică un cub cu latura de 1 
km, de materie vie. Din Universul observabil, doar 6% este 
materie, restul e gol, vid, neant, pe care unii îl numesc 
materie întunecată, energie întunecată. 

Dacă noi, oamenii care trăim acum, am dispărea 
instantaneu, Universul nu ar suferi nicio schimbare. Dacă 
galaxia noastră, Calea Lactee, ar înceta să existe, 

Universul n-ar băga de seamă. 

Dacă întreg Universul observabil n-ar mai fi, pentru 

Dincolo asta n-ar însemna nimic. 

Şi nu mai iau în discuţie ipoteza că Universul acesta e 
doar unul din Multivers. 

Omul e alcătuit din materie. Adică din molecule. Care 
sunt compuse din atomi. Atomii, având mult mai mult vid 
în ei decât nucleu şi electroni, şi a căror structură coboară 
până la particulele elementare de materie, cuarci şi 
leptoni, sunt aceiaşi, fie că se grupează într-o fiinţă 
umană, fie într-o moluscă, o piatră sau o stea. 

Nu există un Atom de Om, care să fie al lui şi numai al 
lui, care să-l deosebească de celelalte fiinţe vii şi de 
materia nevie. Pentru particulele elementare, omul e un 
conglomerat de atomi, cu nimic deosebit de restul 


Universului. Creierul e totuna cu vezica biliară, inima, cu 
muşchii fesieri, iar sufletul - nicăieri. 

Omul este un covid, întrucât e situat într-un punct 
infinitezimal de tangenţă între două viduri - cel din afară şi 
cel dinăuntru. Cele două hăuri, care sunt de fapt 

Unul, cu foarte rare bucăţi de materie, inclusiv noi, care 
se mai găsesc prin el - acesta este Dumnezeu. 

Greu de imaginat o afirmaţie mai falsă decât aceea că 
Domnul a făcut omul după chipul şi asemănarea Lui. 

Sau mai arogantă decât zicerea lui Nietzsche: „Când 
priveşti prea mult în abis, abisul priveşte şi el în tine”. 

Poţi să te holbezi în abis câtu-i hăul şi bârgăul, abisului 
nu-i pasă de tine. 

Dumnezeu există, dar nu are nimic omenesc. Nici viu. 

Nici măcar fiinţial: este acel Ceva ce totuşi era pe când, 
spune Eminescu, fiinţă nu era, nici neființă. 

Dumnezeu nu e nici bun, nici rău cu noi: pur şi simplu nu 
existăm pentru El. 

Gândiţi-vă la strigătul şoptit al lui lisus înainte de a-şi da 
sufletul: „Eli, Eli, lama sabachthani!”, „Doamne, 

Dumnezeul meu, de ce m-ai părăsit?”, şi nu „Unde eşti, 

Doamne, unde ai dispărut?”. A părăsi pe cineva 
înseamnă că acel cineva încetează să existe pentru tine. 

În momentul suprem, lisus nu se îndoieşte de existenţa 
lui Dumnezeu, dar bagă de seamă cu sfâşietoare durere că 
el nu mai există pentru Tatăl său. 

Şi aşa trebuia să fie. Căci, după toate chinurile îndurate 
pe Golgota şi pe cruce, Mântuitorul trăieşte şi chinul 
suprem, singurătatea absolută a omului în faţa morţii, fără 
de care jertfa Lui n-ar fi avut puterea de a străbate 
mileniile. 

Nu ştiu cum a înviat, dar ştiu cum a murit lisus 

Hristos - fără Dumnezeu şi fără lumânare. 

Notă informativă 5. 


Sursa: Mache 

În anii '20 ai secolului trecut, conducerea bolşevică de la 
Kremlin a cerut Academiei de Ştiinţe să producă o 

„maşină vie de război”. Stalin însuşi i-a spus biologului 

lia Ivanov, specialist în încrucişări de animale, să 
corcească omul cu maimuța pentru a obţine o specie 
nouă, un om-maimuţă insensibil la durere, având forţă şi 
agilitate simieşti, un soldat golit de sentimente umane, 
programat să atace şi să ucidă fără a putea fi oprit. In 

1926, Ivanov a fost trimis în Africa de Vest, finanţat cu 

200.000 de dolari, pentru a experimenta cu cimpanzei. 

În paralel, într-un oraş din Georgia natală a lui Stalin, s-a 
înfiinţat un centru unde se încerca evoluţia forţată a 
primatelor pentru a deveni umanoizi. A fost ales 
cimpanzeul, pentru că această maimuţă poate să atace 
omul; în satele din Africa sunt răpiți şi devoraţi copii de 
către cimpanzei. 

Istoria oficială consemnează că tentativele de 
hibridizare au eşuat, Ivanov fiind apoi condamnat şi 
deportat. E posibil însă ca un experiment să fi reuşit, 
totuşi, iar specimenul creat să aibă urmaşi. Uitaţi-vă la 

Vladimir Puțin. 

Notă informativă 13. 

Sursa: Pârvu 

Mare veste mare: Puțin e bolnav, grav, în fază 
terminală, cel mai probabil, ba nu, cel mai bine, de cancer. 
Pe televizoarele noastre se fac analize ale mutrei lui Puțin, 
de către ghicitori în riduri şi în ochi, care să furnizeze, cui o 
cere, uşurarea că „moare ăla şi scăpăm”. 

Nu ştiu care e starea sănătăţii casapului de la 

Kremlin, dar cei care înghit „ştirea” de mai sus suferă de 
prostie, nepăsare şi laşitate, în stadii avansate. 

1. Puțin este şeful de stat cu cea mai bună condiţie 
fizică din câţi am văzut - poate doar schiorul, golferul, 


tenismanul lohannis să-i facă ceva concurenţă. Nu e 
băutor, n-a fumat niciodată; mai mult, interzice fumatul pe 
unde îl prinde, chiar şi celor din cercul său restrâns. 

În fiecare zi, înoată şi face exerciţii fizice. 

2. Periodic, este supus unei testări medicale complete, 
care ar detecta orice boală în fază incipientă. 

3. Chiar şi dacă ar avea cancer sau SIDA, să zicem, banii 
şi puterea îi dau acces la cele mai eficiente tratamente 
actuale, care, în cel mai rău caz, îi prelungesc viaţa cu 
mulţi ani. 

4. Speranţa stupidă că Puțin ar putea să-şi dea duhul 
rapid ascunde laşitatea şi nepăsarea de semeni a celor 
care o nutresc. Mulţi dintre ei cred şi că „nu trebuie să-i 
enervăm pe ruşi”, „ce treabă avem noi cu ucrainenii?”, 

„ce ne trebuia scut la Deveselu, ca să-i întărâtăm?”, „să 
rămânem neutri”. Neutri faţă de omorârea civililor şi 
copiilor de către armata rusă. Aceştia sunt urmaşii celor 
care plimbau din gură-n gură în anii '80 zvonul că 

Ceauşescu are cancer la prostată, dar n-ar fi zis nici care 
la adresa politicii criminale a scorniceşteanului. 

Adicătelea, noi tăcând mâlc, cu mâinile la spate, să ne 
rezolve problema hazardul, boala, pronia cerească. Sau 
astrologia. Potrivit astrologului ucrainean Vlad Ross, „Puțin 
îşi va sărbători ultima aniversare pe 7 octombrie 2021. 

Cel mai probabil, acesta va fi şi ultimul an în care o va 
face”. 

5. Niciunul dintre vânturătorii cancerului de care ar 
suferi Puțin nu-şi găseşte, dacă-l întrebi, vreo vină pentru 
crimele care se petrec acum în Ucraina. Asta deşi Puțin 
loveşte şi omoară oameni din ziua în care a ajuns la 
putere. Când a bombardat Groznii, capitala 

Ceceniei, până n-a mai rămas piatră peste piatră, nu s-a 
repezit nimeni să-i sancţioneze regimul. Când toţi 


opozanţii lui au fost, rând pe rând, arestaţi, torturați, 
otrăviţi, împuşcaţi, nu i-a trecut nimănui prin cap în 

Europa şi în România să renunţe la un grad, două din 
căldura locuinţei, cum propune acum Frans Timmermans, 
pentru a nu mai pompa bani pe gaz în buzunarele 
ucigaşului. 

6. Puțin este produsul unui mod de a fi şi de a gândi 
care stăpâneşte Rusia. Este odrasla kaghebismului 
militarist revanşard, obsedat de ideea de a face URSS 

nu preţuită, nu respectată, ci temută în întreaga lume. 

Pentru KGB, nici măcar Puțin nu e de neînlocuit. Dacă ar 
dispărea mâine, succesorul e ales şi pregătit - de pildă, 
dublura lui Puțin, fostul preşedinte Dmitri Medvedev. 

7. Dar mai există un motiv, cel mai tare şi trist, pentru 
care moartea lui Puțin n-ar opri răul. Tot auzim că ruşii, 
care, potrivit celui mai proaspăt sondaj, îl susţin în 
procentaj de 70%, sunt spălaţi pe creier de dictatură. 

N-aş zice. Când televiziunea Kremlinului le spune că 

Rusia eliberează Ucraina de drogaţi şi nazişti, le spune 
exact ce vor de decenii să audă. Ruşii visează dictatura, 
chiar una sângeroasă. Vor să fie sclavi, dar sclavi imperiali. 

Adevărul ultim este că majoritatea poporului rus 
respinge din rărunchi democraţia - îi va trebui un veac s-o 
înveţe, dacă o va învăţa vreodată. Şansa omenirii de a 
supravieţui este carantinarea, izolarea totală a 

Rusiei, pe termen nelimitat. Pe Pământ, ca să mai existe 
această planetă, se despart două lumi: lumea liberă 
democrată şi lumea cealaltă, Rusia cu China şi Coreea de 
Nord. 

Notă informativă 319. 

Sursa: Căpitanul 

Cea mai veche şi cea mai puternică amintire cu lon 


Ţiriac este faţa lui, în lumina slabă a înserării, tetanizată 
de oboseală, deformându-se ca a unui mort la contactul cu 
faţa lui nea Fane. Căpitanul nejucător al echipei de 

Cupa Davis, Ştefan Georgescu, îl strângea în braţe după 
victoria de necrezut asupra lui Tom Gorman, în prima zi a 
finalei România-SUA de la Bucureşti. 

lie pierduse în faţa lui Stan Smith până să apucăm să 
înţelegem ceva, în 3 seturi - cum, numai el ştia. In meciul 
2, Ţiriac pierduse şi el primele două seturi la 

Gorman. Ţiriac avea aproape 34 de ani, americanul 26 

şi tocmai ce fusese în semifinale la US Open, fiind între 
primii 10 din lume. 

La scorul ăsta, 5-0 la seturi pentru SUA, am văzut 
oameni plecând din tribune. Mica arenă din parcul cu 
platani dintre străzile Dr. Staicovici şi Dr. Lister fusese 
extinsă în grabă, cu gradene noi, de fapt nişte schele din 
ţevi şi cherestea, sub care mai stăteam noi, băieţii de 
mingi, ca să evaluăm pulpele doamnelor şi domnişoarelor. 
Până atunci fuseseră ticsite. 

Nu mai ştiu cum a reuşit să câştige Ţiriac, după aproape 
5 ore. Îmi mai amintesc doar bubuitul tribunelor, minute în 
şir: Ţi-ri-ac! Ţi-ri-ac! Ţi-ri-ac! 

Duminică, alt calvar. Celebrul dublu Năstase-Ţiriac, 
campion la Roland-Garros, fusese făcut una cu zgura de 

Stan Smith şi „juniorul” Van Dillen. 2-1 pentru SUA, 
meciul Ţiriac-Smith putea fi ultimul. Din nou, Ţiriac avea în 
spinare handicapuri cât roata carului: Smith era cu 8 

ani mai tânăr şi nici mai mult, nici mai puţin decât nr. 1 

mondial, proaspăt învingător al lui Ilie Năstase. Şi mai 
era şi presiunea atmosferică, nu numai presiunea scorului: 
istoria plutea în aer. 

Erau la modă pe atunci tricourile de tenis cu 

„coroniţă” pe piept, marca lui Fred Perry, triplu 
câştigător de Wimbledon şi US Open în anii '30. Vă daţi 


seama ce-a fost în capul meu când l-am văzut pe Fred 
Perry în carne, oase şi pipă pe aleile de la „Progresul”! În 
anul în care mă născusem, 1956, asul australian Lew 

Hoad fusese la un pas de Calendar Grand Slam, 
triumfând la Australian Open, Roland-Garros, Wimbledon şi 
jucând finala US Open. Acum, blond şi vesel, bătea mingea 
pe Central, la câţiva paşi de mine. 

Lumea bună a tenisului mondial venise în România 

Socialistă. Priveam fascinat pachetele goale de 
Marlboro, 

Pall Mall, Camel aruncate în coşurile de gunoi, duceam 
acasă pahare de plastic pe care scria San Pellegrino, 
mestecam „ciungă” americană, beam Pepsi la discreţie. 

Trăgeam pe nas cu nesaţ parfumurile femeilor străine. 

Nu mai vorbesc de tenişii puţin uzaţi sau ciorapii înroşiţi 
de zgură, lăsaţi de jucători în vestiar, pe care i-am păstrat 
ca pe moaşte. Mirosul Occidentului ne zăpăcea. 

Poate niciodată ca în meciul acela n-a fost mai 
adevărată deviza lui Ţiriac: „Victorie cu orice preţ”. 

Arbitrii de linie, patrioţi nevoie mare, stăteau tăcuţi şi 
neclintiţi ca sfincşii când mingea lui Ţiriac ieşea o palmă 
afară şi zbierau aut! ca înjunghiaţi când mingea 
americanului, capitalistului, „esplotatorului” Smith muşca 
cu poftă din tuşele de var. Imaginaţi-vă că tuşele nu erau 
de plastic îngropate, ca acum, se trăgeau cu un jgheab cu 
sită, plin cu praf de var, cărat de doi inşi şi bătut cu băţul, 
între care şef era un ţigan, parcă Sami pe nume... 

După un prim serviciu impecabil, pe tuşă, strigat aut! 

De arbitru, i-adevărat, cu voce mai mică, Smith n-a mai 
cerut căpitanului echipei, Dennis Ralston, să-l cheme pe 
supervizor, argentinianul senhor Enrique Morea, care 
făcuse potecă la teren corectând furtişagurile româneşti. 


Doar l-a privit lung pe Ţiriac. A fi fair-play într-o astfel de 
situaţie înseamnă să te duci şi să ştergi urma cu talpa, 
cum face Nadal, dând punctul adversarului. 

„Buldozerul din Braşov” se făcea că plouă, uitându-se în 
pământ şi aşteptând, pasămite, serviciul 2... 

Măgăriile astea aveau şi alt scop: până când se 
parlamenta pentru schimbarea deciziei, lon Ţiriac se 
odihnea pe postamentul scaunului de arbitru de linie 

(exista aşa ceva pe atunci). 

Meciul s-a jucat în setul 3, era 1-1 la seturi şi 5-4 

pentru Smith, servea Ţiriac şi conducea cu 40-0. 

Începuse să obosească, mi-a şuierat printre dinţi când i- 
am aruncat mingea cât am putut mai bine, „Dă-o, bă, pe 
lângă mine, nu vezi că nu mai pot?”. Mingea servită 

„greşit” de mine trebuia recuperată din teren de unul 
dintre băieţii de la fileu, şi mai treceau nişte secunde... A 

greşit însă Ţiriac, o minge uşoară, din jumătatea 
terenului a trimis-o în burta fileului. Un american din 
tribună i-a strigat atunci vesel: „Just în time, old man!”, 

„Era şi timpul, bătrâne!”. Ţiriac s-a întors spre locul de 
unde venise strigătul cu o privire tulbure, încărcată de ură. 
A făcut câţiva paşi spre marginea terenului, apoi s-a oprit 
şi mi-a întins racheta. În pata neagră care i se pusese, a 
avut, totuşi, luciditatea să lase racheta, ca să nu arunce 
cumva cu ea. A mârâit ca o fiară înainte de salt, în 
româneşte, dar ăla n-avea cum să nu înţeleagă: 

„Te omor, mă, auzi? Te omor, dacă pierd ghemul ăsta te 
omor!”. 

A pierdut ghemul şi setul. După pauza în care Ştefan 

Georgescu înjura de „Duminica măssii!”, i-a smuls 
literalmente setul 4 lui Smith, cu eforturi supraomeneşti şi 
trucuri sub. Setul 5 a fost o „lăptăreasă”, 6-0 pentru 

Smith, şi s-a dus Cupa Davis... 


Au trecut de atunci, deşi nu-mi vine să cred, 47 de ani, 
în care Ţiriac a fost modelul meu epurat, idealizat, de luptă 
pe teren şi cu viaţa. Până când... până când n-a mai fost. 

Zicerile prin care plângea de mila politicienilor corupți, 
hoţi şi mincinoşi, înfierând DNA şi aprobând atentatele anti 
Justiţie ale regimului Dragnea au fost o primă ruptură 
peste care n-am mai putut să sar. Nici dl Ţiriac, care mi-a 
replicat cu brutalitatea la care mă aşteptam. 

Şi acum, sfârşitul. 

Poziţia lui lon Ţiriac în cazul descalificării lui Djokovic la 

US Open e alcătuită, în opinia mea, din: 1. Cinism 
pecuniar fără de lege, 2. O diversiune şi 3. O ticăloşie de 
neuitat. 

1. „Nu cred că Djokovic merita să fie eliminat, în special 
într-un turneu unde ăştia n-au un megastar. E 

Serena Williams, dar în rest nu e nimeni acolo. Astfel, 
arbitrii au furat 30% din valoarea turneului”. Adică, ce-i 
asta?! Nimic altceva decât că, în viziunea dlui Ţiriac, legea 
e pe bani, ea se aplică sau nu, în funcţie de câte procente 
aduce turneului un jucător. Dacă în cauză ar fi fost, să 
zicem, nr. 100 ATP, atunci el putea fi eliminat fără 
probleme, că nu se pierdeau procente. Unde-i lege, nu-i 
tocmeală?! Ce prostie, ne învaţă dl Ţiriac, tocmeala e 
legea. 

2. „Nu e prima oară când un arbitru e lovit de minge. Cu 
foarte mulţi ani în urmă, un suedez, încă junior 
(Edberg - n.m.), serveşte, loveşte arbitrul de linie cu 
mingea, omul cade, se loveşte cu capul de pământ şi 
moare. Meciul nu s-a întrerupt, Edberg nu a fost 
descalificat, ba chiar a câştigat turneul de la New York.” 

O diversiune orbitoare. Un jucător care e în meci şi 
serveşte nu e niciodată făcut răspunzător pentru lovirea 
unui arbitru - mingea vine de departe, de la peste 25 


de metri, arbitrul e dator să se ferească - regulamentul 
e clar în acest caz şi a fost aplicat corect. 

Dar meciul Djokovic - Carreño Busta era în pauză, se 
încheiase ghemul pierdut de sârb pe propriul serviciu. 

Djokovic a expediat mingea cu racheta, în bătaie de joc, 
de la câţiva metri, la înălţimea bustului unei fiinţe umane, 
fără să se uite, aproape întors cu spatele spre fundul 
terenului. Lovitură periculoasă, cu desăvârşire interzisă de 
regulament, lucru de care Djokovic şi-a dat seama în 
fracțiunea de secundă după ce a comis-o. 

3. „Arbitra trebuia să se uite la meci, să se ferească, 
mingea aia a venit cu 40-50 km/h. Dacă nu te uiţi, stai 
acasă, nu fi arbitru!” 

Doamna arbitru nu avea la ce să se uite, jocul era oprit 
pentru cel puţin un minut, nu era datoare să fie pregătită, 
era în pe loc repaus, nu aplecată, cu palmele pe genunchi, 
în gardă, aşa cum este în timpul jocului. 

Treaba ei era, exclusiv, să se uite la minge şi la tuşă 
când se joacă, nu la jucătorul Djokovic care se îndrepta 
spre banca de odihnă. Să scoţi vinovată, incredibil, victima 
unei astfel de agresiuni, cum procedează dl 

Ţiriac, asta ştiau să facă foarte bine „organele” în 
regimul comunist... 

Victorie cu orice preţ? lon Ţiriac cel din ultimii ani 
înseamnă pentru mine o înfrângere. 

Notă informativă 133. 

Sursa: Lampă 

The Academy of Motion Picture Arts and Sciences. 

Aşa se cheamă instituţia care acordă, de mai bine de 

90 de ani încoace, premiile Oscar. 

Văzând că Academia Română a ouat un comunicat 
despre cum să ne comportăm faţă de numitul 5G, ca să nu 
ne facă buba cu radiaţii, Academia americană şi-a zis că 
musai să nu se lase mai prejos. Drept care, a produs şi ea 


un ucaz cu noi criterii ce trebuie să le îndeplinească filmele 
pentru a fi nominalizate la categoria 

„Cel mai bun film”. 

In prostia mea filmoloagă, eu credeam că există un 
singur criteriu: filmul să fie bun. Ca dintre cele bune, să fie 
ales „Cel mai bun”. Bine, o să mă întrebaţi, dar 

„bun” în ce sens? Păi, de bună seamă, citind cum se 
numeşte academia care dă Oscarurile, în sensul valorii 
cinematografice a filmului, ca artă şi ştiinţă. Însă vine 

The Academy şi îmi ia ceața de pe ochi: vor fi 4 

domenii de judecare, fiecare cu criteriile sale. 

1. Filmul în sine, 2. Echipa de realizatori, 3. Munca în 
studio, 4. Oportunităţi de pregătire şi avansare în alte 
activităţi de dezvoltare şi lansare a filmului. 

Carevasăzică: 

1. Pentru a îndeplini standardul de reprezentare, filmul 
trebuie să aibă fie cel puţin un personaj principal, fie cel 
puţin un personaj secundar important, care să aparţină 
unui grup rasial sau etnic subreprezentat. Apoi, cel puţin 

30% din rolurile secundare trebuie să fie din două 
grupuri subreprezentate. Firul narativ principal sau tema 
filmului trebuie să fie focusată pe un grup subreprezentat. 
Potrivit Academy, noţiunea de „grupuri subreprezentate” 
include femei, persoane de culoare sau etnic defavorizate, 
persoane LGBTQ+ sau persoane cu dizabilităţi. 

2. Echipa de producţie a unui film trebuie să aibă cel 
puţin două funcţii de conducere sau doi şefi de 
departament din grupuri subreprezentate. Şi cel puţin unul 
din grupuri etnice sau rasiale subreprezentate. 

V-a luat o oarecare durere de cap? 

Mai departe. Cel puţin 6 alţi membri ai echipei trebuie 
să aparţină unor astfel de grupuri; sau cel puţin 30% 

să îndeplinească această condiţie. 


3. Şi 4. Se referă la oportunităţi de formare şi reciclare 
pentru şomeri, precum şi la reprezentarea pe criterii ca 
mai sus în echipele de marketing, publicitate şi distribuţie 
ale filmului. In mod ciudat, categoria aducători de pizza şi 
cafele nu e menţionată, dar o fi şi ea pe undeva. 

Deci, producătorul şi regizorul se pot apuca să pună 
scenariul filmului pe ecran numai dacă sunt în stare să 
răzbească mai întâi prin acest alt scenariu, năucitor, al 
angajărilor corecte politic. 

Dar, dacă ne uităm la lista Oscarurilor pentru „Cel mai 
bun film” din ultimii ani, constatăm că noul cod de creaţie 
al Hollywoodului cam este deja în funcţiune: 

2020 Părăsite (asiatici sărântoci), 2019 Green Book 

(negri), 2018 The Shape of Water (străinul, făptura 
neasemenea, agresată de societate), 2017 Moonlight 

(negru şi homosexual), 2014 12 Years a Slave (negri, 
bunînţeles). The Godfather al lui Ford Coppola, partea 
întâia şi partea a doua, ar mai lua din părţi Oscarul pe 
noua grilă. Gone With the Wind a şi fost retras din 
difuzare. Aşa că aplicarea noilor criterii, nu de anul viitor, 
ci din 2024, nu mai are mare relevanţă. 

Reprezentanţii comunităţilor LGBTQ+ afişează ca simbol 
un triunghi roz cu vârful în jos. În lagărele naziste, 
triunghiul roz era semnul de pe zeghea deţinuţilor 
homosexuali, cei mai de jos în ierarhia lagărului. Acum, el 
este semnul mândriei LGBTQ+. În engleză, roz se zice 
pink. Realismul socialist din URSS, în perioada stalinistă 
cea mai neagră, dicta tot 4 criterii pentru ca o operă de 
artă să treacă de cenzură: 1. Partiinosti - să aibă caracter 
partinic, 2. Ideinosti - caracter ideologic corect, 

3. Narodnosti 

— Să reprezinte poporul, nu burghezo-moşierimea, 4. 
Klassovosti - să vorbească despre viaţă din punctul de 
vedere al clasei muncitoare. 


Dacă puneţi literele iniţiale una după alta, rezultă nimic 
altceva decât PINK. 

După ce am scris şi fraza asta, textul de faţă era taman 
bun nu să nu ia vreun premiu, ci să fie interzis pe loc. 
Celor care ar face asta le-aş spune doar atât: 

măi, oamenilor, esenţial este ca oricărui om care are 
ceva de spus în artă sau în ştiinţă să nu i se bareze calea 
pentru că e femeie, de culoare, necreştin, 

LGBTQ+, cu dizabilităţi sau proletar. Nicidecum să fie 
pus să creeze în artă sau ştiinţă pentru simplul motiv că e 
femeie, de culoare, necreştin, LGBTQ+, cu dizabilităţi sau 
proletar. 

Şi ţineţi minte, când politicul impune creatorilor ce şi 
cum să facă în opera de artă, se duce dracului arta, 
tovarăşi. 

Notă informativă 244. 

Sursa: Calcan 

lisus Hristos este Mântuitorul. El ia asupra Sa vina 
acestei lumi şi suferă pedeapsa în locul ei. 

Golgota,  răstignirea şi moartea  Nazarineanului 
răscumpără păcatele tuturor, chiar şi pe ale celor ce au 
trăit înainte de venirea Lui pe lume, începând cu Adam şi 
Eva. 

Asta e frumos, nobil, distins, cutremurător, dar v-aţi 
întrebat vreodată dacă e şi drept? Dumnezeu s-a întrupat 
în om ca să aducă pe pământ dreptatea? 

Nicidecum. 

Preluarea păcatelor altora ca pe nişte creanţe 
transferabile este un act profund nedrept. Drept este ca 
fiecare să-şi primească pedeapsa după faptele sale. 

Strâmb este ca răufăcătorul să nu păţească nimic şi un 
inocent sau mai mulţi să sufere în locul lui. A lua asupra ta 
vina altcuiva, când eşti, asemenea lui lisus, fără de păcat, 


înseamnă nici mai mult, nici mai puţin decât 
obstrucţionarea Justiţiei. 

Un tâlhar rămâne nepedepsit pentru că i se iartă 
păcatele, e mântuit. lisus presupune că acesta va da slavă 
lui Dumnezeu, se va pocăi şi va duce o viaţă cucernică în 
vederea Judecăţii de Apoi; dar respectivul poate şi să 
continue să tâlhărească mai cu spor, că tot a văzut că-i 
merge. 

Pe lumea asta nu există păcat fără pedeapsă. Dacă 
păcătosul este iertat, pedeapsa cade implacabil asupra 
altuia. lisus poate şterge păcatul, nu şi pedeapsa. 

O campanie hristică de mântuire en-gros face, de doi ani 
încoace, PSD-ALDE. Toate modificările operate asupra 

Codurilor Penale, asupra legilor Justiţiei converg spre 
acelaşi scop: micşorarea, dacă se poate până la anulare, a 
pedepselor pentru infractori. 

Pedeapsa în sine, însă, este ireductibilă. Îl scoţi pe unul 
din închisoare sau nu-l bagi deloc, nu deoarece s-ar fi căit 
pentru ce a făcut, ci fiindcă s-au scurtat termenele de 
prescripţie, fracțiile pentru eliberare condiţionată, au 
scăzut sancţiunile pentru abuzul în serviciu, a fost 
dezincriminată neglijenţa în serviciu de către majoritarii lui 
Dragnea şi Tăriceanu. Pedepsele neexecutate cad astfel 
asupra victimelor omorurilor, violurilor, furturilor, prin 
nedreptatea care li se face. 

Dacă prin reducerea termenului de prescripţie 

Dragnea scapă în procesul „Bani luaţi de la copii şi daţi 
la Partid”, cei pedepsiţi sunt copiii din Teleorman. Şi vor fi, 
nu numai cei de atunci, ci şi cei de mâine, oriunde în 

România, căci vor prinde curaj şi alţii să facă ce-a făcut 

Dragnea. 

După legea recursului compensatoriu, dată de Toader, 


lordache, Nicolicea et comp., criminalii eliberaţi au 
asasinat, au violat, au lovit şi au tâlhărit din nou, pe 
întrecute. 

Legea a pedepsit astfel victimele: iertând vinovatii, 
nenoroceşti nevinovaţi. 

Există, totuşi, o oareşicare deosebire între Domnul 

lisus şi Domnul Dragnea, cu toate că marele om s-a 
autorăstignit deja, de câteva ori, în ochii electoratului, 
începând cu episodul celor 4 gâzi veniţi să-i ia gâţii la 

Athenee Palace. Lui Dragnea nici prin gând nu-i trece să 
ia asupra sa păcatele altora, dimpotrivă, năzuieşte să le 
arunce pe ale lui în capul tuturor. 

Principiul său este: „Mai bine să scape 1.000 de 
criminali, decât să fac eu o zi de puşcărie”. 

Deci, întrucât Domnul Dragnea ne vrea pe toţi miei de 
sacrificiu, urarea lui pentru popor ar trebui să fie nu 

„Paşte fericit!”, ci „Paşteţi fericiţi!”. 

Interceptare 01-26 

— Ziceai că noi, românii, nu trebuie să fim stăpânii 
nimănui; dar cântecul spune „Noi suntem români, Noi 
suntem, aici, pe veci, stăpâni”. Aici, adică, nu că am fi 
stăpânii ungurilor, saşilor, ţiganilor, şvabilor, lipovenilor şi 
câte minorităţi mai sunt în Parlament, dar suntem stăpânii 
pământului, ai munţilor, ai râurilor, ai pădurilor... 

— Ai aerului... 

— Eu vorbeam serios. 

— Şi eu. Stăpânii aerului de peste România suntem, nu? 
Şi ce facem noi, ca stăpâni, cu toate astea? Cu solul, cu 
aerul, cu apa dintre graniţe? 

— Păi, din pământ mâncăm pâine, bem apă, respirăm... 

— Le otrăvim, băi, stăpâne. Le otrăvim în neştire, cu 
reziduurile prostiei şi nepăsării noastre populare. Curând, 
gunoaiele puse munţi o să fie mai înalte decât Munţii 


Carpaţi. În Bucureşti, ar trebui să se poarte mască de 
gaze, nu măscuţă de borangic, că, până la covid, poluarea 
de top mondial omoară români cu zecile de mii. 

Ce nu otrăvim, distrugem. Împotriva tăierilor sălbatice 
de arbori din România au ieşit să protesteze mii de oameni 
la Viena. Comisia Europeană ne somează şi ne 
sancţionează tot mai aspru pentru poluarea imensă din 
scumpa noastră ţară, proprietate personală. lar noi cârâim 
supăraţi - ce, domne, ce treabă are Bruselu? 

Suntem la noi acasă, putem şi să ne răhăţim în 
sufragerie, dacă vrem. Că d-aia suntem, aici, pe veci, 
stăpâni. 

Apucă-te şi explică românaşilor stăpâni că tot ce facem 
noi p-acilea priveşte întreaga Europă, întreaga omenire, că 
România nu e roaba românilor, e o parte din planeta 
Pământ. Că trebuie să fim îngrijitorii, femeile şi bărbaţii de 
serviciu ai pământului românesc. Şi-o să vezi ce flituri în 
piept primeşti. 

— Nu primesc, că n-am înnebunit să duc muncă de 
lămurire cu nimeni. Vreau să mă lămuresc eu, că de-aia 
vorbesc cu tine. Carevasăzică, Pământul nu aparţine 
oamenilor, nu suntem stăpânii planetei? 

— Suntem, că aşa scrie într-o ficţiune fabricată de om, o 
poveste numită Biblia. Avem drept de proprietate dat de 
Dumnezeu. În fapt, e o prostie al dracului de periculoasă. 
Omul nu e stăpânul păsărilor, peştilor, nici al oilor, nici al 
lupilor, pietrelor, humusului, apei sau aerului. 

Omul e parte din natură, pe acelaşi plan al fiinţării cu 
toate astea. Sau, cel puţin, era. Sau, cel puţin, ar trebui să 
fie. 

— Şi, dacă nu mai e, atunci ce e? 

— În clipa de faţă, omul e o boală autoimună globală. 

Lupus eritematos diseminat pe toată faţa Pământului, 
ăştia sunt oamenii. Anticorpi care atacă chiar corpul din 


care fac parte, nu îl apără de nişte extratereştri invadatori. 
Ai văzut atâtea filme cu fiinţe venite din 

Spaţiu, chitite să distrugă Terra. Sunt reflexii ale 
sentimentului nostru  subconştient de vinovăţie-noi 
suntem invadatorii, mai răi decât orice, şi ascundem asta 
sub aparenţa a tot felul de monştri cinematografici cu cap 
de insectă, la care ne uităm şi uităm. Inainte de a muri, aş 
vrea să trăiesc o zi pe un Pământ vindecat, un 

Pământ fără ţipenie de om, peste care să bată un 
vânticel cu câteva picături de ploaie. 

— M-ai înnebunit... Domne, da măcar stăpânul meu, al 
meu, ca om, ca român, pot să fiu, sunt? Adică să nu fiu 
sclavul nimănui? Să fiu stăpân pe ce spun, pe ce fac, pe ce 
trăiesc? Să mă vaccinez sau să nu mă vaccinez, dacă aşa 
vreau eu? 

— Poţi să crezi că eşti. 

— Şi nu sunt? 

— Să ne gândim. Ne. Pe noi, ne. Raţional. Eşti stăpânul 
circulaţiei sângelui, digestiei, al ficatului, al plămânilor, al 
pielii tale? Nici vorbă. Organismul merge fără tine, se 
produc tot timpul în el reacţii fără număr de care tu n-ai 
habar. Poţi să-i ţipi unei răni să se vindece, unei boli să 
treacă? Nu. Poţi, cel mult, să-ţi răneşti, să-ţi îmbolnăveşti 
trupul ce ţi s-a dat. Poţi să porunceşti somnului să vină? O 
erecţie poţi să-ţi comanzi? Cel mult, ai libertatea să dai din 
mâini şi din picioare, să scoţi sunete, să-ţi mişti capul. 
Capul, nu creierul. Şi nici capul tot, că urechile nu mai poţi 
să le mişti, cum puteai când zburdai prin peşteri. 

— Dar creierul? 

— Ha. Pe lângă faptul, de domeniul evidenţei, că poate 
s-o ia razna oricând, depresia, anxietatea, bolile psihice 
sunt o pandemie nedeclarată, eşti sigur că atunci când ai o 
idee, adică un gând întors asupra gândului, cum zicea 
Noica, ea îţi şi aparţine? Că nu e rezultatul unor instincte şi 


reflexe ancestrale? Sau al unei manipulări fine care ţi-a 
fost aplicată? Sau al unor informaţii şi imagini acumulate 
din copilărie, care, dacă ar fi fost diferite, n-ai mai fi avut 
acum aceeaşi idee? Cât este libertate şi cât este 
condiţionare în gândirea pe care o consideri atât de a ta? 
Convingerea că gândeşti cum vrei nu e o iluzie? 

— Da? Dar faptul că în acest moment mă calci pe nervi, 
asta îmi aparţine, sau nu? 

— Să vedem. Enervarea e provocată de felul în care 
vorbesc eu, nu îşi are cauza numai în tine. În mod normal, 
poţi să mă asculţi sau să îmi spui să tac, poţi să fii de 
acord cu ce susţin, sau nu - dar să te enervezi e degeaba. 
De ce nu poţi să-ţi depăşeşti această reacţie? Probabil 
pentru că nu ţi se întâmplă prea des să-ţi vorbească 
cineva aşa cum îţi vorbesc eu. 

iți violez nişte tipare formate în ani, cum îţi spuneam. 

— Deci, nu stăpânesc nimic din mine? Păi, atunci, 
înseamnă că ucigaşii nu sunt vinovaţi de crimele lor, sunt 
condiţionaţi de ce li s-a băgat în creier s-o facă. 

lar sfinţii şi eroii nu sunt sfinţi şi eroi că aşa vor ei, ci 
pentru că n-au cum să fie altfel. Deci, nu mai putem vorbi 
de oameni buni sau răi, inteligenţi sau proşti... 

—... ci de nişte harduri, nişte maşini organice, 
programate într-un fel sau altul. Da, bravo, Cartezică! În 

Meditaţii, Descartes întreabă: „Cum putem şti dacă 
forma care trece, acoperită cu o pălărie, e un om sau un 
automaton?”. E o spaimă veche asta. Pleacă de la 
cadavrele umane, văzute de cei vii. Morţii... Îţi dă mai 
multă anxietate ceva ce seamănă a om şi nu e, decât ceva 
monstruos, dar mult diferit de fiinţa umană. Freud a 
analizat sentimentul, das Unheimliche, cu privire la statui 
de ceară şi păpuşi. S-a şi cuantificat asta sub forma unui 
grafic care descrie intensitatea tresăririi unheimlich sau 
uncanny în funcţie de asemănarea unei maşinării cu omul. 


În cazul unui robot de bucătărie, e practic zero. La vederea 
roboților umanoizi, fiorul ăsta e cel mai puternic. De ce? 

— De ce ne temem de roboţi şi androizi? 

— Şi de ciborgi. Pentru că vedem şi auzim ceva ce 
seamănă din ce în ce mai multa om şi ştim că e un 
automat. Din subconştient, din partea de sub apă a 
aisbergului cu care Freud descrie psihicul, urcă gândul că 
şi tu poţi fi un automat, că orice om este un automat, 
biologic, programat, incapabil să-şi dea seama de asta... 

— Mă gândesc la o fată din Moldova care îşi pieptăna 
coama. Avea părul cânepiu. Aduna firele multe rămase în 
pieptene şi căuta un petic de iarbă prin oraşul 

Bucureşti ca să le dea drumul acolo. Pe urmă, le dădea 
foc cu bricheta. Mă gândesc că nimeni nu ştie ce-o să 
răsară din cenuşi... Totuşi, ar trebui să ne gândim că nicio 
inteligenţă artificială, făcută de om, nu poate egala 
creierul uman. 

— Zău? Şi dacă nu e făcută de om, ci tot de o inteligenţă 
artificială? Uite, eu zic ceva mai tare, că oamenii pot să 
producă până la urmă o IA mai puternică decât a omului. 

— De unde ştii? 

— De nicăieri. E o propoziţie la fel de adevărată sau 
falsă ca a ta. Dar un argument, chiar de natură 
experimentală, aş putea să aduc în discuţie: părinţii lui 

Einstein erau la fel de inteligenţi ca el? Nici vorbă - şi 
totuşi, l-au făcut pe Einstein. Ce se poate cu maşinile 
organice, de ce nu s-ar putea şi cu cele anorganice sau 
semiorganice? Şi reţine: părinţii părintelui Relativității nu 
au intenţionat să-l facă aşa şi habar n-au cum l-au făcut. 

( 

continuare înregistrare ambientală parc, cu modulare- 
demodulare laser) 

Dar hai să lăsăm deoparte vizualul. Un englez pe nume 
Turing, care s-a sinucis după ce guvernul britanic l-a 


sterilizat chimic pentru că era homosexual, a imaginat un 
test: un om scrie pe un ecran întrebări pentru două 
entităţi, A şi B, şi primeşte răspunsuri, tot scrise. Omul ştie 
că o entitate e om şi cealaltă maşină. Dacă analizând 
răspunsurile nu reuşeşte să identifice maşina, atunci 
maşina a trecut testul Turing de comportament inteligent, 
echivalent cu al omului. Întrebarea la care s-a străduit 
Turing să răspundă era: „Pot maşinile să gândească?”. 

— Interesant... Dar dacă omul, cel care analizează 
dialogul, nu e suficient de inteligent ca să-şi dea seama 
care e maşina? Dacă alt om, mai inteligent, şi-ar da 
seama, atunci mai trece maşina testul? 

— Da. Pentru că atuncişa e vorba de cel puţin o fiinţă 
umană mai proastă decât o maşină construită de om. 

— Hm... Aşa ajungem să nu mai fim siguri de nimic. 

Să ne întrebăm, de fapt, ce e omul? Există în el un 
grăunte ireductibil, o esenţă care îl diferenţiază de restul 
existenţei, sau nu? 

— Heidegger zice că una e a fi şi alta a exista. Şi că doar 
omul există, restul este. Pentru om e valabil ex-sistere, 
poate ieşi din sine, poate fi preocupat de a fi om, de a mai 
fi om, în vreme ce pisica nu e preocupată de a fi pisică sau 
a nu mai fi. Asta e esenţa. 

— Aha... Dar are şi pisica ceva care e numai al ei, şi e 
fascinant. Te-ai uitat vreodată mai mult timp, de la mică 
distanţă, în ochii unei pisici? 

— Uite că nu m-am uitat. 

— E formidabilă lipsa absolută de expresie, de 
sentiment, rotundul netulburat, neclipirea, nepăsarea, 
recele, ca două ferestre în carcasa unei astronave prin 
care se vede spaţiul sideral... Nimic din fiinţa ta umană nu 
se reflectă pe faţa pisicii. 

— Tot aşa cum pentru Univers nu exişti, doar eşti, o 
adunătură de atomi de hidrogen, oxigen, carbon, azot... 


Aceiaşi atomi care compun un vierme sau cenuşa 
stelelor. Universul Ochi de Pisică. Cum să te baţi cu aşa 
ceva? 

( 

melodie populară executată la nai) 

— Simplu. Nu te gândeşti la asta. Dacă Cosmosul nu 
vrea să mă bage în seamă, pot şi eu să-l bag în mă-sa. Nu 
ridic noaptea ochii spre cer, mai ales când sunt stele, îl 
declar inexistent şi mă duc să beau o bere. Ca om, am 
această putere. 

— He, he, nu-i chiar atât de simplu... Aşa rezolvi, de 
bine, de rău, cu transcendenţa. Dar Neantul, Golul, 

Nimicul se află nu doar deasupra capului tău, e şi în tine. 
De acolo cum îl scoţi? Ce faci cu imanenta? 

— ... Mă duc să mai aduc nişte bere. 

— Nu da bir cu fugiţii. Iti spun eu ce faci, îl faci pe 

Dumnezeu. Umpli golul din tine cu Dumnezeu. 

— Da, e o întrebare... Hominidul ăla, primul străbătut de 
ideea de Dumnezeu acum nu ştiu câte zeci, sute de mii de 
ani, se uita la cerul înstelat sau la imaginea lui însuşi într-o 
baltă, când i s-a întâmplat asta? 

— I s-a întâmplat... Poate n-a fost o întâmplare. 

Poate că a fost ca în Odiseea Spațială 2001 

— Dumnezeule, mi-e rău, suntem în 2021! — a lui 

Kubrick şi prima scânteie divină din creierul unei 
maimute a venit de la un monolit paralelipipedic negru, 
căzut pe E 

Pământ din alte lumi. Ala a fost Dumnezeu. 

Cât priveşte dilema ta, cerul sau buricul, grecii s-au uitat 
mai întâi la cer şi pământ, apă şi foc, abia cu 

Socrate au început să se ia pe ei înşişi ca subiect de 
studiu. Dumnezeul în om e o idee creştină care vine cam 
de pe la sfântul Augustin: „Dumnezeu e un cerc cu centrul 
pretutindeni şi circumferința nicăieri”. 


— Eu, totuşi, cred că Dumnezeu s-a născut din frică. 

Din frica de singurătate, de moarte, de lipsa de sens a 
existenţei. De gândul că atunci când te naşti nu eşti prea 
diferit de un peşte, iar când mori, hoitul tău e totuna cu un 
gândac mort sau un lemn putred. 

( 

sunet păsăresc de telefon mobil) 

Omul vrea cu disperare să fie special, deosebit, nu pur şi 
simplu o bucăţică din Infinitul omogen şi izotrop. 

Şi aşa apar religiile. Aşa apare arta. Oamenii, unii dintre 
ei, admiră operele de artă create de alţi oameni. Le 
consideră o marcă a extraordinarităţii fiinţei umane. Sunt 
incapabili să pună pe acelaşi plan o pictură de Rafael şi 
culorile penajului păsării paradisului, care nu se ştie de 
cine a fost pictat. Sau grafica multicoloră a peştilor din 
recifele de corali. Arta umană ca secreție a naturii. 

Imperfectă, pentru că ea îi emoţionează, poate, pe 
oameni, dar nu are niciun efect asupra copacilor, 
pământului, ierbii, apelor, vieţuitoarelor... 

— Dar Orfeu nu reuşea chestia asta? Sălbăticiunile se 
îmblânzeau, furtunile stăteau, pietrele plângeau când 
cânta el din liră... Şi am auzit că la muzică de Bach se 
maturează mai bine vinul în butoaie. Şi plantele cresc mai 
abitir cu muzică. Maimuţele ascultă şi dau din cap... 

— Pentru ele Bach e sunete, care fac materia, organică 
sau anorganică, să vibreze bine sau rău, dar nu sunt 
muzică, nu ating sufletul... lar Orfeu, o poveste, o 
aroganță, omul care face pietrele să plângă cu arta sa 
zeiască, în vreme ce pietrele nu pot să-i stoarcă lacrimi 
decât dacă îl lovesc în cap, mă-nţelegi... 

— Îmi vine în minte o zicere a unui pictor, Adolf Hitler pe 
nume: „Orice persoană care vede şi pictează un cer verde 
şi nişte câmpuri albastre trebuie sterilizată”... Dar altceva 
vreau să te întreb: Natura are suflet? 


— Nu ştiu. Dar omul are? A văzut cineva sufletul, l-a 
măsurat, l-a mirosit? Nu avem nicio dovadă experimentală. 
Nu cumva, ca şi Dumnezeu, ca şi arta, sufletul e încă o 
făcătură a fiinţei umane ca să se deosebească de Rest, să 
fie mai cu mot? 

— Cu câtă mândrie îmi spunea, odată, un om: „Am fost 
fotomodel. Poza mea a stat trei ani în vitrină la frizerie, în 
Orşova”... 

— Şi n-am vorbit decât de muzică. Dar un tablou? Se 
uită la el vreun animal în afară de nişte oameni? Un film, 
un spectacol de teatru are spectatori în natură? 

Cartea Junglei ajunge în vreun fel la lupi, la liane, la 
pantera neagră? 

— Hai că-i prea de tot!... Vrei literatură pentru întreaga 
natură? 

— Nu, pentru întreg Cosmosul. Vreau nişte cuvinte care 
să întunece Soarele, s-o scoată pe Saturn de pe orbită, să 
facă să bată mai tare inima pulsarilor şi quasarilor şi 
găurile negre din centrul galaxiilor să vomite tot ce-au 
înghiţit, să oprească pentru o clipă expansiunea 
Universului... 

( 

bruiaj intens 

) 

notă informativă 511. 

Sursa: Vica 

Nici n-am apucat bine să zic că nu oricine ar trebui să 
aibă drept de vot, că s-au şi făcut auzite strigături despre 
„discriminare”. 

Nu am intenţia să discriminez pe nimeni. Dar spun aşa: 
la 18 ani primeşti dreptul să votezi. Nu la 14, când ţi se dă 
automat buletinul de identitate. 

La majorat, deci, eşti cetăţean al ţării, cu drepturi 
depline, pe care le poţi păstra câtă vreme nu renunţi la 


cetăţenie. Dar dreptul la vot nu ar trebui acordat de la 
sine. 

Votul este universal. Curat universal, dar, prin lege, nu 
le este permis să voteze tinerilor sub 18 ani. De ce? 

Deoarece se consideră că nu sunt suficient de maturizaţi 
pentru acest act deloc simplu, cu efect covârşitor pentru 
viitorul ţării. 

Votul fiecărui cetăţean trebuie privit individual, ca şi 
cum toate celelalte milioane de voturi nu ar exista, şi 
soarta noastră, a tuturor, ar depinde de acel unic vot. 

Şi atunci, dacă maturitatea este criteriul de excludere a 
celor sub 18 ani, acesta nu ar trebui verificat? Simplul fapt 
că ai 18 ani nu garantează că eşti matur şi responsabil. 
Prin urmare, ar fi nevoie de un examen. 

Dar acest examen există şi se dă taman la 18 ani. 

Se numeşte bacalaureat. Cu decenii în urmă, purta 
numele de examen de maturitate. 

Accesul la vot nu este deloc îngrădit astfel. Oricine are 
nu numai dreptul, oferit de stat, dar şi obligaţia educaţiei. 
Invăţământul preuniversitar în România este gratuit. 
(Cazul extrem al familiilor prea sărace pentru a-şi ţine 
copiii la şcoală trebuie rezolvat oricum prin ajutor social, 
fără legătură cu procesul electoral.) Cine vrea să meargă 
la şcoală, şi să înveţe, ia bacalaureatul şi poate să susţină 
un examen de admitere la o facultate. Şi să-şi depună 
votul în urnă. 

Cine nu, nu. Poate trăi liniştit în continuare, cum crede 
de cuviinţă. Dar nu i se dă dreptul să participe la decizia 
naţională. 

Fireşte, şi examenul de bacalaureat ar trebui modificat 
în astfel de condiţii, ca să probeze şi alte cunoştinţe decât 
cele de română, matematică, istorie sau biologie. 


În felul acesta s-ar naşte o speranţă că votul va fi mai 
degrabă produsul raţiunii decât al raţiei - de grătar, mici, 
bere şi muştar. 

O certitudine în acest sens, însă, n-am avea nici dacă li 
s-ar da dreptul să voteze numai celor care au doctorat... 

Notă informativă 512. 

Sursa: Vica 

Propunând diploma de bacalaureat ca permis de vot, am 
făcut, în termeni cât se poate de civilizaţi, o ipoteză 
epistocratică menită dialogului. Replicile primite au fost în 
număr mare -nu poate decât să mă bucure interesul 
stârnit de o astfel de idee. 

Din păcate, însă, cele mai multe dintre postări se 
plasează sub semnul zicerii lui Titu Maiorescu, despre care 
am mai pomenit: „Nu e în chestie”. Sau, academic 
vorbind, ignoratio elenchi, vorbitul pe lângă teza în 
discuţie. 

Să începem cu insultele. Multe şi colorate, de la bou 
până la sclerozat şi fascist, adresate subsemnatului. 

Dincolo de calitatea umană a emitenţilor pe care o 
dovedesc astfel de reacţii, acestea conţin un fault logic 
comun: argumentum ad hominem, legarea adevărului sau 
falsului unei afirmaţii de persoana care o enunţă. 

Din aserţiunea că aş fi bou nu rezultă cu necesitate că a 
condiţiona votul de bac este o prostie. Nu este exclus ca 
un prost să spună, la un moment dat, un lucru înţelept. 

Nici măcar faptul că am comis o greşeală gramaticală în 
emisiunea de la Digi 24 nu invalidează ceea ce am 
susţinut. Am spus „nu vor apare oameni”, în loc de „nu vor 
apărea”. Prezint scuze şi nu pot decât să vă asigur că ştiu 
foarte bine cum se conjugă a apărea, a părea, a plăcea, a 
tăcea, a vedea, dar am, rareori, scăpări de minte din 
pricina uzurii şi/sau nervozităţii - le voi recunoaşte şi 
corecta întotdeauna. Voi promova în continuare 


necesitatea exprimării corecte în limba română, aplicabilă, 
bineînţeles, şi mie. 

Fascist, însă, nu este o insultă simplă. În mod evident, 
cei care au proferat asta nu au habar ce înseamnă fascist, 
au luat cuvântul din propaganda comunistă, altfel nu ar fi 
putut tasta o asemenea enormitate. Ultranaţionalismul 
totalitar discriminează brutal în funcţie de naţionalitate şi 
rasă, educaţia fiind nu cerută, ci refuzată celor „inferiori”. 

Alţi replicanţi îmi transmit că ştiu ei nişte idioţi cu 
bacalaureat. Nu am spus nicio clipă că diploma de 
bacalaureat este o garanţie pentru inteligenţă şi cultură. 

Nu sunt nici licenţa, nici masteratul, nici doctoratul. Am 
spus că probabilitatea de a fi un votant responsabil este 
mai mare dacă treci acest examen, decât dacă pici sau 
nici nu te prezinţi. 

Unii acceptă ideea examenului de vot, dar nu acceptă 
ca acesta să fie bacalaureatul, vor un test nou, de 
cunoştinţe plus IQ. Este posibil, dar ar fi mult mai 
complicat de introdus, cu lungi controverse pentru a-i 
stabili structura. Bac-ul are avantajul că există şi este 
încadrat într-o procedură. 

„Cunosc tinichigii mai inteligenţi şi cu bun-simt decât 
inşi cu o facultate, ba chiar cu mai multe”, sună o altă 
obiecţie. Este posibil, dar sunt nevoit să repet: nu 
inteligenţa, concept multiform, greu de definit, aştept să 
fie probată prin examenul de bac, ci dorinţa omului de a se 
informa. Tinichigiul nostru, dacă vrea să se implice în viaţa 
civică, poate să înveţe şi să-şi dea bacalaureatul la orice 
vârstă, ca să poată vota. Dacă este capabil de asta, atunci 
sunt considerabile şansele ca el să se informeze, să 
mediteze când votează şi să nu-şi vândă votul pe mici şi 
bere, căci a muncit pentru el. 

„Nu cred că bacalaureatul ne va salva de dictatura 
prostiei” este părerea unor contributori. Nici eu nu pot să 


afirm cu certitudine că această condiţionare va îmbunătăţi 
votul. Pot doar să sper. 

Bacalaureat înseamnă certificarea unui nivel mediu de 
educaţie. Prin urmare, subsemnatul nu ader la conceptul 
de noocraţie al lui Pitagora şi Platon, conducerea cetăţii de 
către filosofi, dar nici la dictatura clasei muncitoare. 

Ca să nu mai vorbim de clasa degeaba stătătoare. 

Această propunere de a lega votul de cunoaştere 
înseamnă o întărire a democraţiei, nu o slăbire. Dreptul de 
vot este devalorizat prin acordare fără ca beneficiarul să-şi 
manifeste atât dorinţa, cât şi putinţa de a-l obţine. 

Sunt mulţi cei care nu se duc cu anii până la secţia de 
votare ca să-şi exercite acest drept. 

Votul cu bac l-aş numi, aşa cum în finanţe avem 
denumirea antiinflaţionistă leul greu, votul greu. 

In încheiere, cred că este bine totuşi să precizez: nu îmi 
fac niciun fel de iluzii că aşa ceva ar putea fi... votat 

(!) de Parlament în timpul vieţii mele. Am vrut doar să 
vorbesc despre rolul reducerii ignoranței în îmbunătăţirea 
omului şi societăţii. 

Notă informativă 593. 

Sursa: Ramona 

„Mândru că sunt român!” Dacă exclamaţia tradiţională 
de 1 Decembrie ar fi urmată şi de un semn de întrebare, 
aş răspunde: „Nu, domle, n-am de ce”. 

Mândru eşti când realizezi ceva mare, când ajungi 
campion, când eşti apreciat, când faci un lucru deosebit 
pentru fiinţele vii. A fi pur şi simplu român nu e nicio 
ispravă. Nici măcar nu e opţiunea ta. 

Nu sunt Simona Halep, dr. Beatrice Mahler, Cristina 

Neagu, Codruța Kovesi sau Herta Muller. Ele pot să se 
mândrească pentru că sunt cine sunt. 

Dar nici Şoşoacă nu sunt, ca să mi se verse mândria 
dacogetă pe gură şi pe nări. 


A fi român nu e o calitate, nu e un defect - cuvântul nu 
are semnificaţie axiologică. Sunt român înseamnă, cu 
certitudine, că nu sunt malgaş. Punct. 

„De ziua naţională, noi, românii, să nu mai fim dezbinaţi, 
să fim uniţi!” Alt îndemn de televizor, peste fanfară şi 
fluturări de tricolor, rostit şi de preşedintele 

României. Carevasăzică, să mă unesc. Cu cine? 

Cu Klaus lohannis? Cu Ciolacu? Cu Grindeanu? Cu 

Câţu? Cu oricare alt politician român? A te uni înseamnă 
doi sau mai mulţi să fie ca unul. Nu, mulţumesc, cu români 
de soiul ăsta nu mă unesc, o să mă doiesc întotdeauna. 

Ca şi cu conaţionalii antivaccinişti, conspiraţionişti, 
naţionalişti verzi, ortodoxoşi agresivi, cu care mi-aş găsi 
mai puţine în comun decât cu un papagal de casă. 

Cu românii hoţi şi corupți poţi să te uneşti, pentru că 
sunt români ca şi tine? lartă-mă şi iubeşte-mă, căci toţi 
suntem români? 

„Români din toate ţările, uniţi-vă!” e un îndemn la fel de 
utopic ca „Proletari din toate ţările, uniţi-vă!”. 

Până la înfrățire lăcrămoasă, bine ar fi să putem măcar 
convieţui civilizat în România şi pe glob. 

Mi se mai spune şi să nu uit să iubesc ţara frumoasă în 
care trăiesc, nu numai de 1 Decembrie, în fiecare zi. 

Dar în ce Românie trăiesc? Nu trăiesc în pădurile 

Carpaţilor, în Delta Dunării, în Obcinele Bucovinei, în 

Câmpia Română sau în Podişul Transilvaniei. Imi duc 
viaţa în oraşul Bucureşti, printre gunoaie, înghițind în 
fiecare zi aer otrăvit, urâţenie, urlete, claxoane şi neam- 
prostie. Şi chiar dacă aş fugi din capitala patriei noastre, 
mi-e teamă că mizeria românească vine după mine şi pe 
Vârful Omu. 

Aş iubi mai mult o Românie deşertică, dar curată. 

Şi cum, domle, o să mă întrebaţi iritaţi, n-ai şi dumneata 
un loc cu nişte oameni în România în care să te simţi bine? 


Ba da, am. Frumuseţea şi bucuria sunt cu mine când citesc 
literatură română din toate timpurile, când scriu 
româneşte. Limba română adevărată, împărtăşită cu cei 
care o iubesc fără s-o muşte până la sânge, e singurul loc 
în care simt că are sens cuvântul 

Unire. 

Notă informativă 827. 

Sursa: Patrulius 

Dansul ţigărilor aprinse în beznă. Fiecare îşi ştia locul la 
masa lungă şi neagră, din lemn masiv, în capul căreia 
stătea Crohul. Şi vocile celorlalţi, ca pe vocea proprie, sau 
chiar mai bine. Aşa că atunci când Ceauşescu stingea 
lumina, seara de cenaclu putea să continue ă l'aveugle 
aproape nestingherită. 

La etajul 4 şi ultimul al clădirii vechi de pe strada 

Schitu Măgureanu. După trecerea unei sute de ani de 
când „Junimea” se muta de la laşi la Bucureşti, îndrumată 
fiind de Titu Maiorescu, ea trăia un alt moment de glorie 
sub direcţia fostului inginer Moise 

Cahn, profesorul de literatură Ovid S. Crohmălniceanu. 

Crohul. 

S-au scurs de atunci alţi 35 de ani. La masa pentru 
totdeauna cufundată în întuneric stau acum Mircea 

Nedelciu, Sorin Preda, Gheorghe Crăciun, George 

Cuşnarencu, Gheorghe Ene, Dan Goanţă... De Nicolae 

Iliescu, Hanibal Stănciulescu, Cătălin Ţârlea, Emil 

Paraschivoiu, Horia Barna nu mai ştiu nimic. loana 

Pârvulescu are acum mult mai puţine kilograme şi mult 
mai multe cărţi cu text-appeal publicate. lon Bogdan 

Lefter a cârmit-o, de la critica literară la mai lucrativa 
critică politică, cu acelaşi succes. Pe unde-o mai fi, prin ce 
zăpezi, dacă o mai fi, Laura Bişoc - ce fată inteligentă, 
Gilette cu trei lame!... 


Din 2000, Crohul nefieşte la Berlin. Ultimele cuvinte pe 
care mi le-a pus în braţe înainte de a părăsi ţara au fost: 
„Ai grijă! Ai ajuns un tigru în plin salt! Încearcă să-ţi dai 
seama ce miracol trăieşti, să poţi să scrii liber...”. 

Mircea Cărtărescu este propunerea permanentă a 

României la premiul Nobel pentru literatură. 

Aş putea să spun că am fost prieteni. Nu ştiu dacă şi el. 
N-am stat niciodată la taclale - discuţiile noastre erau 
scurte, eliptice, telegrafiate. De pildă, după ce i-am 
împrumutat nişte xeroxuri în engleză ale cărţilor lui Lem 

Imaginary Magnitude şi Golem XIV, pe care le-a devorat 
cu o viteză SF, a spus: „Mai vreau. Mai ai?”, iar eu: „Da. 
Bine”. Cele mai multe cuvinte adresate indirect unul altuia 
s-au consumat în comentariile de cenaclu, 

Mircea la fragmente din romanul subsemnatului Vremea 

Mânzului Sec, eu la fragmente din ceea ce a apărut apoi 
în volum sub titlul Visul şi apoi Nostalgia. 

Sau, fără cuvinte. Ne-am întâlnit la ieşirea unui cinema 
de cartier prăpădit, cred că „înfrăţirea între popoare”, 
unde văzuserăm, fără să ştim unul de celălalt, 

Andrei Rubliov. Ne-am privit câteva secunde, am simţit 
amândoi că orice vorbă ar fi sfârtecat aerul lui 

Tarkovski, şi ne-am despărţit. 

În anii '90 ne-am văzut rar. Mircea umbla mult prin 
străinătate şi bea cantităţi uriaşe de Coca-Cola. Eu, cu 
ziarul până peste urechi. Am găsit totuşi timp să citesc 

Levantul (din care, iarăşi, auzisem fragmente la 

„Junimea”) şi să scriu o cronică despre această carte 
minunată, „un uriaş ou pictat, plin cu duh”. 

Din nefericire, am citit şi Jurnalul lui Mircea 

Cărtărescu, publicat, cred, în 2000. Inainte de lansare, 
ne-am întâlnit, ne-am îmbrăţişat şi, potrivit obiceiului, am 
schimbat depeşe. 

El: „Te văd în fiecare seară la televizor...”. 


Avea o jale ciudată în glas - măi, să fie, regretă că eu 
apar la tv şi el nu?! 

Eu: „Aşa, şi? Ce mare bucurie, ce mare scofală e asta?”. 

El (acelaşi joc): „Ei, lasă... Apari în fiecare seară la 
televizor...”. 

Am rânjit sec. „Hai, că-i tare! Eu te invidiez din suflet 
pentru că ai rămas scriitor, scoţi acum încă o carte, şi tu 
mă invidiezi că apar seara la televizor?!” 

Nu numai că am citit Jurnalul, m-a pus dracul să şi scriu 
despre el. 

Detest jurnalul ca formă a literaturii. Mai ales jurnalul 
produs de un scriitor - mai degrabă îl citesc pe al unei 
merceoloage cu permanent. Cu cât se vrea mai mult o 
expresie sinceră, dincolo de literatură, a existenţei 
scriitoriceşti, cu atât e mai aproape nu de literatură, ci de 
literaturizare. Jurnalul de scriitor e un travesti unsuros, un 
deghizament inutil şi de prost-gust, o târfă cu respect care 
se pretinde imaculată ca foaia albă de hârtie. La nivelul cel 
mai de jos, e vorba despre o contrafacere a realităţii 
menită să lovească perfid în neprietenii respectivului 
scriitor, ajunşi personaje  „reale”, deformate după 
necesităţi, sub acoperirea subiectivităţii declarate a 
speciei jurnal. La niveluri mai înalte avem de-a face cu o 
autoglorificare a autorului. Scriu din ce în ce mai prost, 
zice autorul în jurnal. Sau: nu mai pot să scriu deloc. Asta 
nu va să zică altceva decât: sunt un geniu, căci numai un 
geniu îşi poate permite să scrie prost şi să şi 

„recunoască” asta după ce, evident, a scris capodopere, 
numai un geniu îşi poate descrie cu minuţie impotenţa 
literară, pe principiul nu se mai scoală, dar ce distins 
atârnă. Un profesionist corect cu sine şi cu cititorii, în cazul 
în care constată că nu poate să scrie sau scrie prost, 
atunci nu publică. In niciun caz nu se fandoseşte pe sute 
de pagini de „jurna!”, la preţul de lei 


169.000. 

Trecând peste acest prim nivel de respingere, găsesc în 

Jurnalul lui Cărtărescu tot felul de vise povestite nouă de 
către autor cu o insistenţă care frizează kitschul. Să-şi 
povestească visele, asta face şi coana Gheorghiţa, la 
coadă la lapte, şi coana 

Gheorghiţa nu e scriitoare. Pentru mine, a relata în 
public un vis - secreție mentală proprie şi personală, cu tot 
atâta relevanţă pentru auditoriu cât culoarea fecalelor 
naratorului în dimineaţa respectivă - e semnul sigur al 
ţopeniei. In literatură, visul e o formă „slabă”, o inutilă 
ficţiune în ficţiune, un trandafir vopsit. Nu degeaba atâtea 
povestiri proaste se termină cu trezirea naratorului din vis. 

Bun, i-am citit şi visele lui Cărtărescu, să văd până unde 
merge. Şi ce-am văzut m-a pus definitiv pe gânduri. Nu 
mai e vorba despre amănunte. In cauză este atitudinea 
faţă de literatură a autorului splendidului Levant şi al 
superbei Nostalgii. 

Obsesia lui Mircea Cărtărescu, eventrată monstruos în 
acest jurnal, este literatura ca performanţă. Să scrii 
măcinat de gândul premiilor literare, al topurilor, al 
rivalităţilor, al promovării textelor tale pe toate căile! Spre 
deosebire de Mircea Cărtărescu, eu am făcut ceva mai 
mult sport în viaţă, chiar de performanţă. De asemenea, 
sunt un adept al concurenţei ca motor al dezvoltării în 
economia de piaţă. Dar în literatură aşa ceva mi se pare 
de neconceput. Pentru mine, a face literatură e totuna cu 
a iubi. 

lar iubirea nu poate fi gândită nicicum ca performanţă. 
lubirea, nu sexul, iubirea în sensul apostolului Pavel nu 
poate fi premiată, nu e pe locul unu, doi sau trei, nu are 
grade de comparaţie. 

Nu iubeşti mai bine sau mai prost. Nu eşti mai valoros în 
iubire decât altul - toţi adevărații îndrăgostiţi din lume 


sunt egali. În iubire nu te poţi antrena ca să obţii rezultate 
mai bune. lubirea nu se naşte în urma unei pregătiri 
complexe, a unei alimentaţii ştiinţifice, a unui efort de 
voinţă îndelung educată. Ea vine sau nu vine când dă 
Dumnezeu. Tot aşa, mii de cărţi citite, rumegarea vieţii 
marilor scriitori, cenaclurile, călătoriile la simpozioane 
internaţionale nu garantează cu de-afurisenie naşterea 
literaturii. Cum şi atitudinile căutate în viaţă, asceza în 
chilia proprie contemplându-ţi buricul sau viciul public şi 
zgomotos al beţiei, sexului sau drogului pot să te facă nu 
un mare scriitor, ci, adesea, un rahat în ploaie. 

Ca şi iubirea, literatura înseamnă să atingi sufletul 
celuilalt. 

Mircea Cărtărescu a văzut cu siguranţă Oglinda, dar văd 
că n-a reţinut fraza fundamentală a gândirii artistice 
tarkovskiene: „Arta e făcută nu să creeze idoli, ci să mişte 
suflete”. In literatură şi în iubire, trăieşti cu un singur 
adversar în faţă: propriul tău creier, alunecos şi plin de 
pete de întuneric. Tendinţa continuă a acestui kil şi ceva 
de materie cenuşie e să distrugă ce a creat. 

Să falsifice forţa pură a emoţiei. Să maimuţărească 
adevărul uman. Să-ţi bareze drumul spre ceilalţi. În 
literatură şi în iubire trebuie să lupţi cu propriile tale 
angoase, cu resemnarea, cu  automistificarea, cu 
suspiciunea, cu lehamitea, cu abandonul... 

Văd că pe Mircea Cărtărescu îl obsedează „Femina” şi 

„Goncourt”, premiul Uniunii Latine şi, bineînţeles, 
Nobelul. Pe mine nu mă obsedează, întrucât de multe ori 
se întâmplă să iau 

Nobelul fără să mă duc la Stockholm. Eu nu sunt un 
scriitor internaţional şi nici nu mă pasionează să fiu. Nu 
scriu pentru americani, portughezi, nemți sau filipinezi. 
Dacă vor ajunge vreodată să mă citească, să fie sănătoşi. 
Dar acum, cât mai pot să simt stiloul în mână, scriu pentru 


mine şi pentru nenorociţii ăştia de români, coada cozilor, 
ciuca bătăilor, ultimele găini din gostat pe harta Europei. 
Când o garderobieră, un pensionar, un student, un medic, 
un şofer, un român de pe stradă, pe care nu l-ai văzut în 
viaţa ta, îţi spune sau îţi scrie că nu vrea să-ţi ceară nimic, 
că nu vrea să-ţi dea nimic, vrea doar să ştii că i-a mers la 
suflet ce-ai scris sau ce-ai spus, ăsta e Nobelul. 

După asta, ne-am mai întâlnit o dată sau de două ori, 
singurele vorbe rostite fiind „Salut” - „Salut”. 

Am fost convins atunci, ca întotdeauna când pun pixul 
pe hârtie, că tot ce am scris aşa e. Acum, nu mai sunt. 

Mă muşcă tot mai des gândul că mai bine rămâneam 
scriitorul de fantasme dresate riguros, care-şi citea textele 
noaptea, prin poienile patriei, în faţa unor bântuiţi ca şi el. 
Că m-am făcut vinovat de păcatul trufiei de a vrea să 
schimb oamenii, în loc să-i delectez ca artist. 

Şi-am reuşit până-n pod, unde ar trebui să-mi înrămez 
Nobelul meu de Dâmboviţa. 

lar lui Mircea Cărtărescu îi doresc să ajungă să nu-şi mai 
dorească Nobelul suedez. Şi, chiar în ziua aceea, să-l 
primească. 

Notă informativă 724. 

Sursa: Stanca 

Părerea mea! Zicerea asta ar trebui să însemne 
relativizare, modestie, chiar smerenie - nu pretind că sunt 
deţinătorul adevărului suprem, nu vorbesc în numele 
tuturor, nu e imposibil să greşesc. 

In cazul tuturor promotorilor inexistenţei coronavirusului 
şi, în schimb, a existenţei cipurilor băgate în capul 
cetăţenilor, „Părerea mea!” înseamnă maximă plinătate de 
sine. 

E părerea mea, Săndulescu, care sunt deştept de-mi 
arde capul ca gheaţa, gânditor independent, eu ştiu, voi, 
ăştia, care puneţi botul, ori sunteţi proşti, ori vânduți. 


O formă ceva mai soft a poruncii „Ascultaţi ce vă spun 
eu!”, şi ea populară printre anufiştii hamleţi. Dovezi, ce 
dovezi, domnu reporter? Dacă vă spun eu, însuşi 

Săndulescu, aşa e cu covidu! 

Nu vorbesc acum, eu, Popescu, de politicienii sau 
medicii sau jurnaliştii interesaţi să susţină că acest virus e 
o diversiune naţională şi mondială, oricâţi morţi se vor mai 
aduna vrac. Vorbesc de simplii cetăţeni anufişti, care 
constituie masa de manevră a celor de mai sus. 

Ideea lor? Guvernu zice că te tratează de covid, da îţi 
bagă cipu în medicamente şi te cipuieşte la cap. Vrea să 
ştie tot ce faci, unde te duci şi să te controleze. Face 
carantină ca să ne bage în dictatură. 

Drept care, dacă un anufist ajunge în spital, refuză 
tratamentul antiviral şi sau crapă, sau cere să fie externat, 
când legea îi permite, ca să-i poată infecta şi pe alţii. 

O singură întrebare am a le pune doamnelor şi domnilor 
anufişti: „Deci, cine sunteţi?”. 

Majoritatea anufiştilor sunt în vârstă de peste jumătate 
de secol. Au trăit destul sub Ceauşeşti. Atunci chiar exista 
o dictatură, care n-avea cipuri, că le tăiase de la import 
Ceauşescu, dar asculta telefoane, deschidea scrisori, 
planta microfoane. Niciunul dintre  propovăduitorii 
anticipare de azi nu zicea nici bleau pe atunci. O fi fost 

Ceauşescu dictator, dar era dictatorul nostru, românaş, 
nu vrun Şoroş sau Bilgheits - şi la urma urmei, nici nu era 
aşa rău, era chiar bine. 

Acum însă, Occidentul, nu Rusia, ferească Dumnezeu, 
vrea să-i cipuiască. Pe ei. Cine sunt ei? Şi ce să facă oculta 
mondială cu ei cipuiţi? 

Ei sunt nişte râme mai mari. Care mandibulează, 
şpriţează, defechează şi urinează, şi sunt atât de ocupați 
cu operaţiunile astea, încât nu mai au timp să şi 
gândească. Şi nici nu le place chestia asta cu gânditul. E 


mai bun vorbitul. 

Sunt uşor de manipulat şi de cumpărat cu şpăgi mici la 
vot, de ce naiba să strici niscai cipuri pe anticipatori? 

Faptul că se fac asemenea investiţii tehnologice masive, 
la nivel planetar, pentru a-i ţine în mână pe ei, le 
furnizează convingerea că înseamnă ceva, că sunt cineva, 
că se ţine seama de ei, deoarece sunt periculoşi. 

In ultimă instanţă, că sunt, pe acest Pământ. 

Căci, marea problemă, singura, a anufiştilor este spaima 
anufizică subconştientă de a nu fi. De a nu exista. Mai rău, 
de a nu fi existat vreodată, după ce vor înceta din ceea ce 
numesc viaţă, lăsând în urmă un deluşor de fecale 
impersonale. 

Scoţând virusul din fiinţare, anufiştii speră să ajungă ei 
să este. Care este, cum spunea estetul Vanghelie, lăudat 
fie-i numele. 

Sau înlocuiţi întrebarea de mai sus cu o alta, mai simplă, 
adresată anufiştilor anticipatori: „Ce este acela un cip?”. 

interceptare 08-27 

— Khayyam extrage multă substanţă poetică din vin. 

Rodul viței te apropie de ceruri, te însoţeşte cu 
dragostea, trezeşte şi adapă spiritul din tine, îţi dăruieşte 
uitarea gândului că atomii din care eşti făcut se vor regăsi 
într-o ulcică de pământ, ca asta din care bei acum. 

— Ştia persanul ăsta acum o mie de ani de atom? 

— Şi încă cum. Era nu numai poet, era şi matematician. 
Spre deosebire de europeni, el îi citise pe grecii antici. Şi 
reţinuse nu doar ce-au zis Aristotel şi 

Platon, cu teoriile lor fantasmagorice despre Natură, ci şi 

Democrit şi Leucip. Din ceea ce scrie se desprinde clar 
ideea democritică a alcătuirii lumii dintr-un număr finit de 
elemente foarte mici, care se combină dând mereu 
naştere furtunii de forme a existenţei. Ca o limbă din 


literele unui alfabet, zicea Democrit. Carevasăzică, grecii 
au inventat democraţia şi au descoperit democriţia, hi, hi! 

Putrezirea celui mort nu înseamnă distrugere, ci 
reciclare, la Omar Khayyam. 

— Bunicu-meu, care făcea de toate în sat, repara 
încălțări, haine, maşini agricole, construia căscioare din 
pământ, din iarbă verde, sculpta animale în lut şi lemn 
pentru copii şi era analfabet, nu făcuse nicio zi de şcoală, 
avea o cântare când scăpa în ţuică: „Bea, gâtule, bea, că 
când ai muri, mult ai putrezi!”. Nu e ce zice Omar? 

— Da şi nu. Bunicul matale, fie din geniu de meşter 
popular, fie din beție, intuia că putrezirea, 
descompunerea, merge mai adânc decât s-ar crede - mult 
ai putrezi. Dar nu pomenea nimic de limită, de particulele 
care nu se mai desfac. 

— Bine, da Omar, el cum ajungea la lucrurile astea, cu 
matematica sau cu poezia? Că una e să scrii poeme de 
amor şi alta să înţelegi matematică... 

— Aşa crezi tu, că aşa te-a învăţat şcoala. Ţi-a deformat 
căpuţul. Există multă poezie în matematică şi invers. 
Există poezie în orice lucru, dacă ai simţul de a-l privi 
altfel. Khayyam era o corcitură rarissimă, care vedea Arta 
în natură şi era capabil să dăltuiască legile 

Naturii în ceața multicoloră şi scânteietoare a poeziei. 
la, fii atent aici: „Plângea un strop de apă: sunt despărţit 
de Mare! Zâmbi atuncea Marea: noi suntem totul. Oare, 
supremul zeu nu-i unda? Deşi suntem departe, un punct ce 
nu se vede abia de ne desparte”. Ce simţi când auzi 
versurile astea? 

— Eu ştiu... Nu ştiu... Aş putea să-ţi spun că simt aşa, un 
fior ciudat, că intru în contact cu ceva foarte îndepărtat şi 
totuşi apropiat, mai mare ca marele, care străbate totul, şi 
pe mine... 


— Ei, vezi, dacă i-ai fi spus asta profesorului tău de 
limba română sau de fizică, aveai şanse mari să fii trecut 
la loc cu notă mică. Efortul tău mental de a pune în cuvinte 
vagul, inefabilul, metafizicul, de a transforma cunoaşterea 
sensibilă în cunoaştere intelectuală, cum zicea alde Kant, 
de care mai vorbirăm, n-are căutare, cum au 
prefabricatele verbale liniare, concatenabile, sterpe. Ei, 
dar să vedem ce simţi la auzul a ce-o să-ţi spun acum: 
versurile lui Khayyam descriu sugestiv un concept care va 
apărea aproape un mileniu mai tărziu, în fizica cuantică de 
secol XX - Entanglement. Ce înseamnă asta? Inseamnă 
aşa: ai o particulă, un foton, să zicem, o particulă de 
lumină, care împreună cu alţi fotoni are, la un moment 
dat, un anumit parametru comun, de pildă faza, oscilează 
toţi, ca unde, în aceeaşi fază, căci fotonul e corpuscul- 
undă. Luăm fotonul nostru, îl ducem departe, chiar şi la mii 
de kilometri, şi pe urmă trecem fasciculul rămas „acasă” 
printr-un cristal care îi provoacă variaţii de fază. Ei, spre 
uluiala ta, fotonul de departe îşi va schimba faza sincron, 
în acelaşi fel, în exact acelaşi fel, rămânând corelat cu 
fasciculul „mamă”. 

E ca şi cum particula ar afla, cu o viteză mai mare decât 
a luminii, ce fac celelalte, şi le-ar imita. Enervat de idee, 
Einstein a numit un asemenea fenomen, cu un sarcasm 
care nu prea îi stătea în fire, Spukhafte 

Fernwirkung, „Bizară acţiune la distanţă”. Papa al fizicii 
depăşise etapa revoluţionară a gândirii sale şi nu putea să 
renunţe la ideea clasică a transmiterii acţiunii „din 
aproape în aproape”. Şi totuşi, chestia asta a fost 
demonstrată experimental, prima dată de o femeie, o 
chino-americancă pe nume Chien Wu, în 1950, când 

Einstein era încă în viaţă. 

Schrödinger a numit ciudăţenia Verschrânkung şi a 
tradus el însuşi termenul german în engleză prin 


Entanglement. Cum i-am putea spune în româneşte? Cu 
un cuvânt străvechi, pe care îl găsim la Dimitrie 

Cantemir, „întorlocare”. Înseamnă şi a avea o relaţie de 
dragoste cu cineva, şi a fi în acelaşi loc. Deci, dragostea te 
poate face să fii la un loc cu cineva, chiar dacă eşti 
departe. Şi acum, că ştii toate astea, ia spune din nou 
versurile lui Omar: „Plângea un strop de apă: sunt 
despărţit de Mare! Zâmbi atuncea Marea: noi suntem 
totul. Oare, supremul zeu nu-i unda? Deşi suntem departe, 
un punct ce nu se vede abia de ne desparte”. 

Nu-i aşa că te ia ameţeala? 

— Mă cam ia... 

— O cauză e ceea ce s-ar putea numi vertijul spaţiului. 
Distanţele cosmice forţează limitele creierului. 1 

miliard de kilometri te ameţeşte, 1 miliard de ani-lumină 
nu îţi mai trezeşte nicio senzaţie, e doar o înşiruire de 
cuvinte. Totuna cu a spune 45 de miliarde ani-lumină, raza 
Universului observabil. Din punctul de vedere al 

Universului, 1 metru este totuna cu miliardul, spaţiul nu 
există, este o percepţie umană. Noi nu putem concepe că 
acolo şi aici pot fi acelaşi lucru. 

— Şi cu timpul nu e la fel? 

— Ba da. N-avem cum să înţelegem că pentru 

Univers nu e nicio diferenţă între acum şi cândva. 

— Nici Einstein n-a înţeles? 

— Poate că a înţeles, poate că nu, cert e că nu ne-a 
spus. Din setul de ecuaţii tensoriale numit Teoria 

Relativității Generale, aflăm multe despre timp: că ea 

4-a dimensiune, alături de cele 3 spaţiale, că se poate 
dilata când viteza creşte, că este încetinit de câmpul 
gravitațional mare, că spaţiul-timp îi spune materiei cum 
să se mişte, în vreme ce materia îi spune spaţiului-timp 
cum să se curbeze. În ultima sută de ani s-au făcut destule 
experimente asupra timpului pentru a fi probate 


teoretizările lui Einstein. Şi aflăm că da, au fost confirmate. 
Un ceas atomic, de superprecizie, pus într-un avion şi 
sincronizat cu unul de pe pământ a înregistrat diferenţe 
atribuite câmpului gravitațional mai slab şi vitezei 
satelitului. Un semnal radar trimis în apropierea Soarelui a 
fost întârziat de potenţialul gravitațional intens. Ceasuri cu 
atomi de cesiu au fost plasate la nivelul mării şi, la mii de 
metri deasupra, în munţi. Diferenţa de potenţial 
gravitațional dată de înălţime a stricat sincronizarea. 

În 2014 s-a realizat cea mai precisă măsurătoare, 
folosind tranziţii electronice ale unor ioni de litiu acceleraţi 
până la 1/3 din viteza luminii. 

Cazul cel mai cunoscut este GPS. Sateliții de poziţionare 
cu ceas se mişcă pe orbită cu 14.000 km/h, mult mai 
repede decât ceasurile de pe Terra. De asemenea, ele se 
află la 20.000 km de suprafaţa 

Pământului, unde potenţialul gravitațional e de 4 ori mai 
slab decât la sol. Ca urmare a efectelor relativiste 
combinate, ceasul de pe orbită „o ia înainte” cu 38 

microsecunde pe zi. Ceea ce ar duce la o eroare de 
poziţionare produsă de GPS de aproape 10 kilometri! 

Deci, ce curge mai repede sau curge mai încet? 

Timpul? Nu. Nu! Ceea ce se mişcă mai repede sau mai 
încet este ceasul, un element material, fie că e o pendulă, 
fie un ceas atomic, limbile de metal, tranziţiile 
intraatomice sau nisipul dintr-o clepsidră. De fapt, „ceas” 

se poate numi orice fenomen material periodic: 

alternanţa zi-noapte, fluxul şi refluxul apelor mării. Sau 
neperiodic: îmbătrânirea celulelor tale. Ceea ce 
înregistrăm în experimentele de mai sus sunt variaţii în 
mişcarea materială. Nu în ceva numit „timp”. 

Imaginează-ţi un Univers perfect static, în care nu există 
niciun fel de mişcare, de modificare, de evoluţie. 


Încremenit. Şi perfect gol, vid. Un Nimic, colosal sau 
pitic. 

În aşa ceva nu există „timp”, în sensul de când, până 
când. Nu există nici „spaţiu”, în sensul de aici, până colo. 
Ceea ce nu înseamnă că teoria lui Einstein nu e valabilă. 
Este, dar descrie mişcarea materiei, energiei sub influenţa 
gravitaţiei, în care „t” e o variabilă mută. 

Nu aflăm de la Einstein ce este timpul. Nu demonstrează 
că există ceva care să meargă mai repede sau mai încet 
numit timp. Sau imp. Sau pmit. 

— M-a luat capu... 

— Păi, da, că boala timpului e mai a dracului decât a 
spaţiului. Bătrâneţea nu înseamnă numai degradarea 
biologică, creşterea presiunii arteriale, ci şi creşterea 
presiunii temporale. Cât e tânăr, omul foloseşte expresia 
asta, „sunt presat de timp”, ca să vorbească despre timpul 
mereu puţin pe care îl are la dispoziţie. Habar n-are ce 
înseamnă presiunea timpului mult. La 60 de ani te doare 
sufletul când te năpădesc copilăria şi tinereţea care s-au 
dus de parcă n-ar fi fost. Tot mai mult din ce gândeşti nu e 
la ce trăieşti, ci la ce-ţi aminteşti. Un fapt mic, banal, fără 
vreo noimă, petrecut însă cu mult timp în urmă, capătă 
acum, încărcat cu melancolie, o aură care nu interesează 
pe nimeni din această lume, în afară de tine. 

Apoi apare cronia, adevărata boală a timpului, care nu 
mai ţine seama de oameni, locuri sau întâmplări, te 
striveşte sub greutatea pură a blocului de timp din mintea 
ta. 

Futurologii spun că tehnologia va ajunge să ne 
prelungească viaţa mult peste suta de ani. Bine, dar ce 
pastilă, ce dispozitiv o să ne poată ajuta să rezistăm 
malului de timp care s-ar prăbuşi peste sufletul nostru 
când am avea 160 de ani? 

— Era un băiat în liceu care se uita în gol şi zicea: 


„Am 16 ani. Ce mult e de când aveam 5... Ce nasol o să 
fie când o să am 70...”. 

— Într-un stadiu grav, poţi să simţi şi apăsarea 
minutului, secundei care s-a scurs. Apoi să basculezi în 
cronia viitorului, care poate duce, când eşti mic, la frica de 
a creşte, de a nu mai fi copil. lar când ai ani prea mulţi, la 
refuzul de a mai trăi. 

— Da, dar, la urma urmei, nu e vorba de memorie? 

De prea multe amintiri? Prea multe, ca mesajele care se 
strâng în telefon: poţi să mai ştergi din ele. 

— Ai vrea asta? Poţi să le ştergi pe toate, să-ţi faci o 
minte de nou-născut, dar asta nu-i totuna cu a muri? 

Nu se ştie cum o fi la pisici, dar viaţa oamenilor nu e 
viaţă, fără amintiri. Gândeşte-te ce ar însemna să uiţi în 
fiecare noapte tot ce ai trăit ziua, să te trezeşti dimineaţa 
cu un creier bine curăţat... Şi cea mai groaznică amintire e 
prețioasă ca să simţi că trăieşti. 

Prezentul nu are sens decât dacă există un trecut. 

— Şi un viitor. 

— Nu neapărat. Sunt inşi care viețuiesc doar în ziua de 
astăzi, care, mai mult sau mai puţin conştient, resping 
constant gândurile la viitor. 

( 

râsete în cascadă) 

— Dar poate că toate problemele astea n-ar mai apărea, 
dacă omul s-ar simţi, ca în versurile lui Omar, un strop din 
Mare... 

— Da, domnule, întotdeauna am fost de părere că nu 
eşti prost, în ciuda multelor opinii contrare. Da, Asulică, 
asta e problema. Fiinţa umană nu e în stare să se simtă o 
parte ca oricare alta din ceea ce există, îşi închipuie un 
statut special. Ce sunt religiile, toate religiile, dacă nu o 
băgare în seamă a omului de către Univers? 

Care e principala calitate a lui Dumnezeu, Allah sau 


lahve? Aceea că, deşi Creator a toate câte sunt, se 
ocupă cu precădere de om, îl bagă în seamă, bun sau rău, 
consideră omul deosebit de restul lumii. Ce onoare! 

La babilonieni, un dezastru petrecut pe Pământ nu 
putea fi decât umbra unui dezastru petrecut în cer. 
Astrologia spune oamenilor, celor care vor să creadă, că 
planetele, stelele le dirijează viaţa! Credinţa că fiecare om 
are o stea pe cerul nopţii, cade steaua, moare 
omul - adică titanicele dezlănţuiri de energie în luptă cu 
gravitația ale unui astru există doar ca să dea seamă 
despre convulsiile vieţii unui biped. Precum în cer, aşa şi 
pre pământ, ha! 

Un chinez, Wang Chang, născut când lisus avea 27 

de ani, a gândit aşa: „Omul are un loc în Univers ca un 
purice sau un păduche în haină, cum, deci, să credem că 
putem determina schimbări în Univers sau că acesta se 
organizează ca să ne fie nouă bine?”. 

Notă informativă 911. 

Sursa: Coroamă 

Prin 1992, se înfiinţa, de către Fundaţia Culturală 

Română (aparţinând Uniunii Scriitorilor), ediţia română a 
revistei europene Lettre Internaţionale. Publicaţie cu ştaif, 
condiţii grafice excelente, colaboratori străini şi români, 
toţi unul şi unul. 

Într-o seară, abia ce scoseserăm ziarul, sună telefonul, 
fix, că mobil încă nu era, închipuiţi-vă. Alo, dom Popescu, 
Marin Sorescu la telefon. Am onoarea, maestre, zic, şi 
când ziceam cuvântul maestre, chiar înţelegeam maestru, 
nu „Maestre! Vorba asta scurtă este ca mângâierea 
porcului pe burtă”, cum îl răstignea 

Arghezi. 

Domnu Popescu, uite care e treaba, iese acum o revistă 
nouă, cu titlu franțuzesc - „Da, maestre, ştiu, 


Lettre Internaţionale” - ei, nu vrei matale să fii redactor- 
şef? Am rămas oarecum rătutit: păi, asta e revista Uniunii 
Scriitorilor, şi eu nu sunt membru, cum să fiu numit 
redactor-şef? Las că eşti talentat, zice nea 

Marin, eu te pun („Eu te aleg, eu şi bărbatul meu”, îmi 
fulgeră prin ţeastă), de luni vii la Fundaţie să-ţi iei postul în 
primire. 

Uite-aşa, ţac-pac, cum ar zice un clasic. Maestre, 
articulez cu respect, eu sunt redactor-şef adjunct la 

Adevărul, cum ştiţi, şi nu vreau să renunţ la ziar... A, păi, 
cine zice să renunţi, revista apare trimestrial, mai dai din 
când în când p-acolo, îţi aduci nişte colaboratori, mai 
arunci un ochi, are cine să facă dârvala, poţi să le duci pe- 
amândouă. 

M-am scărpinat în chelie: „Domnule Sorescu, eu n-am 
făcut niciodată treburi amestecate, că ies prost toate. Vă 
mulţumesc, sunt onorat, dar rămân la slujba mea, la ziar, 
am luptat din greu pentru ea”. 

Carevasăzică, pe scurt, nea Marin vrusese să-mi facă o 
sinecură cadou, ca să se plătească olteneşte faţă de mine. 
li luasem apărarea în conflictul cu Uniunea 

Scriitorilor, cu Mircea Dinescu şi Ana Blandiana în primul 
rând. Fusese dat afară din şefia revistei Ramuri de la 

Craiova, şi asta publicaţie a Uniunii, de către un grup de 

„purişti” sprijiniți de „Centru”, între care mi-l amintesc 
pe unul ce se numea, fabulos, Bazăverde! O făcusem din 
pură admiraţie pentru opera scriitoricească a lui Marin 

Sorescu - în viu, nu-l întâlnisem niciodată. Valoarea sa 
de manager cultural era cel puţin discutabilă, fapt ce se va 
dovedi în cariera de ministru al Culturii... 

In plin scandal, mă sunase să mă întrebe dacă face bine 
dându-şi demisia din Uniunea Scriitorilor. Cred că da, am 
spus, s-a mers prea departe, nu mai văd cale de împăcare. 
Uşor de zis, mai greu de făcut. 


„Domnu Popescu, nu prea ştiu cum se scrie o demisie, 
n-am mai scris niciodată, nu vrei dumneata să mă ajuţi, că 
eşti gazetar?” „Cum să nu ştiţi, scrieţi o poezie-demisie şi- 
o să fie perfect!” A mormăit încurcat câteva clipe. „Ei, nu... 
totuşi e un act oficial, o să rămână la dosar...” (La dosar?... 
Cum suna expresia asta în gura lui Marin Sorescu!) „Bine, 
atunci scrieţi aşa.” Şi i-am dictat aproape cuvânt cu cuvânt 
lui Marin 

Sorescu un text, probabil singurul semnat de el care nu 
îi aparţine, demisia din Uniunea Scriitorilor. 

Imi amintesc şi acum gustul de cocleală pe care mi l-a 
lăsat redactorşefia ce mi-a oferit la troc poetul Marin 

Sorescu pentru că îl iubeam. De fapt, am priceput mai 
târziu, ţintea prin asta să mă facă „omul lui”... 

Apoi, lanţul de iubire, nu cu poetul, cu persoana 

Sorescu, s-a cam rupt. Numit ministru al Culturii în 
guvernul Văcăroiu, s-a remarcat prin nişte hotărâri de 
recentralizare stupidă a zisei Culturi, clocite împreună cu 
aranjistul peceristo-pedeserist Octav Cozmâncă, precum şi 
printr-un număr impresionant de voiaje în străinătate, 
wanderlust pe bani de la bugetul statului, din 

Scandinavia până-n SUA şi China. 

Vanitatea lui Marin Sorescu, dragostea lui de 
ighemoniconul puterii mi-a explodat în faţă într-o 
dimineaţă: pe treptele ministerului Culturii, vecin cu 

Adevărul în Casa Presei Libere (fostă Scânteii), 
descălecat dintr-o limuzină neagră, nea Marin urca ţanţoş, 
urmat de un trepăduş care îi ducea servieta ministerială, 
să nu facă scurtă la mână! Mai întâi m-am cocoşat de râs. 
Pe urmă m-a lovit melancolia. În fine, meseria. 
Operaţiunea se repeta în fiecare zi, aşa că am trimis un 
fotoreporter să-l pozeze pe domnul ministru ca 
antemergător al bagajistului său „diplomatic”, cum merge 
olteanul cu femeia la spatele lui. Am publicat 


fotoreportajul pe larg, cu nişte cuvinţele aşchietoare 
alături. 

Nu peste mult timp, domnul Sorescu mi-a plătit-o, ca de 
la oltean la oltean („Şi Oltul i-a plătit la fel/ Cum l-au 
cântat şi ei pe el”), după obicei: a scris un articol, sau într- 
un interviu, nu mai ştiu, în care, din „prozatorul de mare 
talent”, devenisem, printre alte probozeli, „un arivist 
veninos”. Să fie sănătos! 

Dar n-a fost. S-a stins la numai 60 de ani, de ciroză. 

lată cum am primit vestea morţii lui: 

Totul e invers 

Trenurile nemţeşti sunt aidoma unor şalupe rapide, 
înaintând pe o mare ca oglinda. Din toată dezlănţuirea de 
forţă mecanică nu ajunge la tine decât un tors de pisică. 
Interiorul, din plastic şi metal cromat, e cufundat în linişte, 
ca o sală de operaţii; puţinii care vorbesc o fac cu voce 
scăzută. Totuşi, ceva merge mai prost decât cu 5 ani în 
urmă. Atunci eram aproape singur prin trenurile cu care 
străbăteam sudul Germaniei. Acum e destul de multă 
lume, nu ca vineri după-masă pe Bucureşti-Ploieşti, dar e. 

A venit recesiunea. Omul lasă VW-ul în garaj şi ia trenul. 
Miile de miliarde de mărci pentru ossies (est-germani) 
apasă greu 

Germania de Vest. 

Austria înseamnă o alterare fină, aproape insesizabilă, a 
peisajului. Ceva murdărie ici, nişte zgârieturi dincolo, câte 
o uniformă ponosită... Începe să se simtă adierea Estului. 
La Viena ne mutăm într-un schlafwagen pentru Bucureşti. 
Însoţitorul de vagon e un român iscusit, pe nume Sică, 
foarte ager în ciuda celor peste 100 de kile. Ne bagă în 
compartiment şi ne întreabă: Sticlă aveţi? Ridicăm din 
umeri. Apoi, eu cred că ghicesc: am două sticle de vin 
nemtesc în geantă, scot una şi i-o înmânez flăcăului. 
„Mersi”, zice înhăţând-o, „da nu de-asta. 


Nu ştiţi?”. Ce să ştim? Păi, bandiții. De la o vreme, între 
graniţa austro-ungară şi Budapesta, pe lângă Györ şi 
Hegyeshalom, bântuie nişte bande de jefuitori de trenuri. 
Cu două săptămâni înainte, „urâţii”, cum îi numesc 
însoțitorii de vagoane, goliseră de bani şi haine un vagon 
plin cu sportivi. Poliţia ungurească supraveghea zona cu 
elicoptere şi degeaba, sârbii (croaţi, zic unii, albanezi, alţii) 
reuşeau să se strecoare mereu. Ai armă? — mă întreabă 
Sică. Scot străvechiul meu cuţit cu buton şi îl deschid. Nu e 
bun, zice Sică, mai bine nu-l scoţi, ăştia au nişte cuţitoaie 
de dai în bâlbâială, ba unii au şi pistoale. Pentru vagoanele 
de dormit, „sârbii” au alte metode. Mai întâi descarcă un 
spray paralizant prin sita de aerisire aflată lângă uşă. In 
spaţiul strâmt, gazul îi scoate rapid din circulaţie pe 
ocupanţii cuşetei. Urmează deschiderea încuietorii cu 
ajutorul unei chei tubulare. Lanţul de siguranţă, dacă e 
pus, îl saltă cu ajutorul unei sârme speciale. lau ce-i de 
luat şi se duc. 

Sita de aerisire o astupaţi cu o pătură şi crăpaţi geamul 
compartimentului, ca să nu vă sufocaţi, ne învaţă Sică. La 
lanţ, aici e figura. Sică se duce în cuşeta lui de la capătul 
vagonului şi revine cu o sticlă de plastic, de apă minerală 
Bucovina, la jumătate de kilogram. Numai asta merge, ne 
asigură umplând sticla de la robinetul cuşetei. Inchide uşa, 
fixează lanţul de siguranţă în culisă şi înfige sticla cu dopul 
în jos între uşă şi lanţ, întinzându-l fest. Se propteşte apoi 
în uşă, cu suta sa de kile-n-o mişcă mai mult de un 
centimetru. O lecţie practică despre compresibilitatea 
practic nulă a lichidelor. Somn uşor. 

Prima tentativă a fost chiar înainte de Györ. Se auzea 
cum se deschid pe rând uşile cuşetelor goale din dreapta. 
Ajungând la noi, bat şi apasă pe clanţă. O dată, de două 
ori. Pe urmă se aude un glas mieunat: „Passport 
kontrole...”. Să fie grănicerii? 


Ceva nu se potriveşte. Grănicerii unguri nu prea-i 
întreabă nimic pe cei care sosesc din Austria. Şi dacă ar fi 
fost să vină, o făceau mai devreme, nu la un ceas după ce 
trecusem graniţa. 

Nu deschidem şi bine facem. Cei din spatele uşii renunţă 
fără să forţeze. Cei care încearcă în apropiere de 
Budapesta sunt mai hotărâți. Trag de la început de uşă, 
din răsputeri. Efectul Sică funcţionează, deşi plasticul 
sticlei păârâie sub apăsare. Individul e de o forţă ieşită din 
comun, întrucât reuşeşte să crape uşa un centimetru mai 
mult decât Sică. Din întunericul cuşetei îl văd, în lumina 
chioară de pe coridor, o bucată de barbă neagră şi un ochi. 
Se lasă păgubaş înjurând într-o limbă ciudată. 

Pe la două noaptea vine Sică şi ne eliberează. Gata, am 
ajuns în graniţa română, de aici mergem liniştiţi, zice 
luându-şi sticla înapoi. Vameşii români ni se par nişte 
băieţi tare simpatici. Uite cum se întoarce lumea pe dos. 
leşim din Ungaria, tărâmul tenebrelor nopţii, şi intrăm în 
ţara lui Dracula, a vâlvelor, a ştimelor, a ielelor, a moroilor 
bine-crescuţi - un liman al liniştii. 

Totul e atât de invers, încât ceva trebuie să se fi rupt în 
maşinăria lumii. 

La Braşov, tot Sică vine şi ne spune: A murit Marin 
Sorescu, a venit un băiat cu-n ziar. Totul e invers. 

N-am să ştiu, probabil, niciodată, cum arată virusul care, 
din „micile mizerii ale unui suflet chinuit” pe care vi le-am 
povestit, şi din alte machiaverlâcuri de-ale lui 

Sorescu, a făcut să răsară o splendoare ca La lilieci... 

Notă informativă 221. 

Sursa: Străinu 

De ce aveam în cap casa lui Ceauşescu din 

Primăverii, nu ştiu. Pe atunci nu eram jurnalist, nu 
lucrasem nicio zi în presă, reflexele care îţi bagă nasul 


unde nu-ţi fierbe oala, dar fierbe altceva, mi le-am făcut 
după '89. 

În timp ce Caramitru şi Dinescu intrau în clădirea 

TVR, sentimentul ridicolului, uneori dus până la maladiv, 
m-a întors stânga-mprejur. Şi aşa, să merg şi să strig cu 
mulţimea îmi întinsese la limită solitaritatea. Televizorul 
era prea mult. 

M-am dus spre cercul Pieței Aviatorilor, fostă Piaţa 

Jianu, fostă M. Eminescu, Adolf Hitler, Generalissim I.V. 

Stalin, astăzi, Charles de Gaulle. Oamenii strigau unii la 
alţii „Unde-s secu-riş-tii? Unde-s secu-riş-tii? Unde sunt, 
domne?”. Cu Şerban aproape că am dat piept în piept. 

Ne despărţiserăm azi-noapte, când intrase tancul în 
Piaţa 

Universităţii. Şerban voia să intre în TVR. Mi-au trebuit 
câteva minute să-l conving să mergem la casa 

Ceauşeştilor, pe strada interzisă de ani şi ani circulaţiei 
oamenilor muncii. Cred că asta l-a hotărât. 

Păşeam prin cartierul Primăverii, Oraşul Interzis din 
oraşul Bucureşti, ca printr-un pustiu postatomic. Nici 
ţipenie în jur. 

Am ajuns la o intersecţie, în faţa unui gard scund, de 
zid, l-am fi putut sări uşor. Însă, lângă portiţa neagră de 
metal stătea un ins în pardesiu cafeniu, înalt şi slab, cam 
cocoşat, între două vârste, cu mâinile la spate. 

Ne-am gândit că pe acolo se putea pătrunde la 

Ceauşeşti, era o intrare de serviciu, prin spate, probabil 
pentru servitori. 

Pe faţa individului nu puteai citi nimic. Nici nu se uita la 
noi, privea undeva spre piaţă, de unde se auzea zgomotul 
mulţimii. Dar un pistol pe care să-l scoată şi să ne 
găurească putea să ţină sub pardesiu. Şi eu, şi 

Şerban aveam creierii scrijeliţi de amintirea rafalelor de 
automate şi mitralieră ale nopţii. A oamenilor împuşcaţi în 


Piaţa Universităţii. Aşa că ne uitam unul la altul şi nu 
ştiam ce să facem. 

Mulţi ani mai târziu, am aflat că în limba yaghan a 
băştinaşilor Ţării de Foc există cuvântul mamihlapinatapai, 
intraductibil nu numai în română. 

Înseamnă situaţia dintre doi oameni, aflaţi faţă în faţă, 
care tac şi nu fac, deşi amândoi ar vrea să se întâmple 
ceva, dar fiecare aşteaptă de la celălalt să facă primul pas. 

Ne-am mutat o vreme de pe un picior pe celălalt, 
păstrând o distanţă respectuoasă, până când Şerban a zis 
că el se cară la Televiziune. „Nu, stai”, l-am luat de cot, 
deşi n-aveam nicio idee. „Hai să mai rămânem, că poate 
pleacă ăsta.” De unde, individul stătea stană în continuare 
şi parcă aştepta ceva. Pe urmă s-a uitat la ceas, cum se 
uita Ceauşescu când îi făceau controlul medical în 
cazarma din Târgovişte, ca să vadă dacă e apt să fie 
împuşcat. 

Ei, şi atunci, Şerban a produs o replică de geniu, demnă 
de marii dramaturgi ai lumii, o magie alibăbească pe care 
n-am s-o uit cât oi trăi. A făcut câţiva paşi spre personaj, a 
ridicat două degete, dar lipite, nu în V, a deschis gura şi a 
cuvântat: 

„Nu vă supăraţi, am vrea şi noi să vizităm...”. 

Cum n-am să uit nici desfacerea în bucăţi vag 
zâmbitoare a feţei securistului, la acest sesam. Ca şi cum i 
s-ar fi luat o ţeavă din rinichi, s-a dat la o parte din poartă 
şi ne-a semisalutat cu palma la un chipiu inexistent. Mi-a 
trecut, aiurea, prin minte ce ştiam din armată, că nu se 
salută când ai capul descoperit şi nu eşti în uniformă... 

Sau, cine ştie, poate că omul nici nu era securist, o fi 
fost un civil ca şi noi, care aştepta să dea buzna mai mulţi 
pe domeniul stăpânului, ca să-şi facă curaj să intre şi el, că 
de unul singur îi era târşă. 


Aşa am intrat. Am văzut multe înăuntru. Pepenele 
verde, tăiat pe sfert, din bucătărie, pepene verde, în 
decembrie '89, când alimentele se luau cu raţia... — m-a 
izbit aidoma unui cap uman despicat. Mâncare cu carne, 
într-un castron, tocană sau ceva, începută, lăsată cu 
furculita în ea. Tânărul subţiratic, cu ochelari subţiri şi ei, 
strigând: „Lăsaţi-le, nu le atingeţi, să vadă lumea cum 
trăiau ăştia!”, după ce din frigider se rostogolesc o 
grămadă de portocale şi mandarine. 

Tăbliţele înrămate de pe hol pe care era tipărit: 

„Tovarăşul Nicu”, „Tovarăşa Zoia”, Valentin nu mai ştiu 
dacă era, fiecare cu „scurtul”, - număr de telefon din 3 

cifre... 

Prin multe colţuri de cameră, câte un telefon cenușiu pe 
care scria NOTRUF LAUE. Atunci nu ştiam că notruf 
înseamnă în germană „apel de urgenţă”, iar laue, 

„călduţ”, dar ăsta cred că era un nume de firmă. 

Un ţigănuş, după ce-i dă o bucată şi gagicii lui, gata să 
muşte dintr-o prăjitură mare, cu bezele, multicoloră. 

„Auzi, da dacă-i otrăvită?”, îl întreb, eu fiind obsedat de 
capcanele pe care le-ar fi putut lăsa Ceauşescu în urmă, 
inclusiv minarea clădirii. Băieţandrul încremeneşte cu gura 
căscată, pe urmă se reculege şi strigă la pirandă: „Nu 
mânca, fă, proasto!”. 

Galeria lungă, cu tablouri de pictori români clasici pe 
pereţi, Grigorescu, Aman, Luchian... 

Budoarul Elenei Ceauşescu, plin de Helena Rubinstein, 

Chanel, Ricci, nici urmă de Farmec. Sau Gerovital... 

Un ins, în curtea din spate, care-şi făcuse guler un 
tablou al Tovarăşului, poate de Sabin Bălaşa, spărgându-l 
cu capul... 

Toate mi-au rămas în minte, din ce în ce mai difuze cu 
anii, ca văzute printr-o apă tot mai murdară. 

Secunda aceea însă, mamihlapinatapai, între zicerea lui 


Şerban şi zâmbetul omului în cafeniu, scânteiază 
diamantin şi astăzi, ca instantaneul unui miracol. În fizica 
cuantică, stări contrare pot să coexiste inimaginabil în 
ceea ce se cheamă superpoziţie. Când însă cineva se uită 
la super-poziţie, o observă experimental, ea se preface 
instant în una sau cealaltă dintre stări, superpoziţia 
dispare, rămânând macrorealitatea lumii noastre umane. 

Cum se întâmplă în Toy Story: jucăriile de tot felul, 
şeriful Woody, rangerul spaţial Buzz, Cap de Cartof, Rex 

Tiranosaurul, câinele Armonică, Hamm Purcica Puşculiţă, 
se agită, vorbesc, ţipă, fac tumbe cu o vioiciune cât se 
poate de omenească. Dar în fracțiunea de secundă în care 
o fiinţă umană intră în încăpere, încremenesc, devin nevii, 
normale, ca nişte obiecte fără viaţă ce sunt... 

Nici după atâţia ani nu pot, şi, probabil, n-am să reuşesc 
niciodată, să-mi omor gândul că noi doi, Şerban şi cu mine, 
am schimbat atunci lumea. 

Notă informativă 320. 

Sursa: Milanca 

Mi se întâmpla, pe vremuri, să stau de vorbă ore întregi 
cu oameni aşa-zicând de rând; inşi primitivi, violenţi sau 
placizi, analfabeți funcțional sau nu, şterşi sau 
exhibiţionişti, tineri sau bătrâni. Îi luam la vorbă prin 
cârciumi, în satele prin care mă ducea meseria sau în 
cartierele mărginaşe pe unde am sălăşluit în tinereţe. 

De ce pierdeam atâta timp cu ei? Pentru că voiam să-i 
aduc în ce ziceam că s-ar chema starea de sine. 

Un soi de lumânare, ca şi cum li se aprindea un bec pe 
dinăuntru. 

Un artificier care îngropa dinamită pe câmpuri mi-a 
povestit, după ce băuse destul, despre biblioteca lui tot 
mai mare, în care avea „toate cărţile lu Dumas”, rostit cu 
accentul pe u şi cu s-ul din coadă. Nu citise mai niciuna 
dintre ele, că n-avea timp, dar le adunase pentru copii. O 


primitoare-distribuitoare de materiale mi-a destăinuit (de 
fapt, „mi” e o notă falsă, nu mai avea treabă cu mine, 
privea undeva spre sus şi înainte, ca un vizionar al 
Cosmosului) cum „m-a futut Hussein de mi-au sărit creierii, 
de unşpe ori într-o zi”... 

Şi în ultimul gunoier eram convins că stă ascuns un bec 
din ăsta de o mie de vaţi. 

De aceea, cred, mintea mi se duce spre gândul că 
starea de sine o caută Corneliu Porumboiu în persoanele 
din Fotbalul său infinit. 

M-am dus să văd filmul uşor crispat de amintirea lui 

Al doilea joc, caseta meciului Steaua-Dinamo jucat în 
zăpadă în 1988, care mă cam lăsase în ofsaid. Acum însă, 
am descoperit de la bun început, cu încântare, aparatul de 
filmat îndreptat spre ceilalţi, nu spre nombrilul propriu. 

Laurenţiu Ginghină este un om cât se poate de real şi 
aparent normal, trăitor în zilele noastre la Vaslui. Are o 
slujbă de purtător de hârtii pe holurile Prefecturii, deşi e 
sociolog la bază. Pasionat de fotbal, dar împiedicat să 
joace de urmările unui fault grav, cu fractură, Laurenţiu 
construieşte în minte un fotbal monstruos, borgesian, în 
care terenul, octogonal, e tot mai feliat în zone interzise, 
iar echipele, în subechipe. Se duce însă, în realitate, şi 
până la Londra ca să-şi promoveze conceptele. Poate să-şi 
expună teoria ore în şir, neobosit, mai ales când are un 
ascultător atât de atent ca însuşi regizorul. Dar ar putea 
vorbi şi singur. 

Nicio obiecţie, oricât de simplă şi dărâmătoare, nu îl 
descurajează. Nu se enervează, nu ridică tonul, vorbeşte 
tot timpul foarte corect, încheiat la toţi nasturii, caută pe 
loc, cu blândeţe, o nouă ipoteză de lucru, şi mai absurdă. 
Concretizarea gândirii lui într-o sală de sport, într-un meci, 
pe un teren de minifotbal o priveşte nedumerit, alien. Mi-a 
amintit, dintre vechii mei conlocutori, pe unul care imagina 


mereu algoritmi de câştigat la loto, studiind seriile de 
numere ieşite câştigătoare de-a lungul timpului. Fără să-l 
intereseze, de fapt, câştigul - aidoma lui Ginghină, care ar 
continua să ramifice fotbalul său infinit, chiar dacă FIFA i- 
ar accepta într-o zi ideile, căci, altfel, în viaţa lui s-ar face 
un gol imens. 

Lupta cu golul pare a fi ereditară: tatăl lui Laurenţiu ne 
demonstrează la rândul său că e capabil să extragă viziuni 
despre artă şi viaţă dintr-o pictură aparent kitsch şi nişte 
versuri pe măsură: „Unii fac în viaţă bani, alţii fac şaizeci 
de ani...”. 

Laurenţiu a fost prin America, nu şi-a ţinut reveriile doar 
pe meleagul natal. lar în final, ajungem cu el tocmai în 
peştera lui Platon, ca să înţelegem că lumea cea 
adevărată e pe terenul teseract al lui Laurenţiu 

Ginghină, umbră a unui fotbal din Multivers, şi nu în 
realitatea gri, săracă şi feroce a Vasluiului. Şi că oamenii, 
cu cât gândesc mai mult de dragul gândului, cu atât se 
îndepărtează de violenţă. 

Fotbal infinit nu este un documentar. Este un film de 
ficţiune construit aproape în totalitate cu elemente de real. 
N-am ieşit de la el documentat în vreun fel, în schimb mi-a 
lăsat, în vreme ce şchiopătam prin zăpezi, starea de sine 
că sunt, ca şi Laurenţiu, un purtător de cuvinte de colo- 
colo despre psihopoliticopatologie, când eu aş fi fericit să 
vorbesc la nesfârşit despre tenisul meu infinit... 

P.S. 

Încântător tembelismul titlurilor din presa noastră 
populară despre filmul lui Porumboiu: „Un nou film de 
sport”, „Comedia lui Corneliu Porumboiu despre fotbal”, 

„Un film care vrea să revoluţioneze fotbalul”... 

Notă informativă 202. 

Sursa: Vişan 


— Nu pleacă pagina până n-o văd, domnule redactor-şef 
adjunct. 

Imi rostea funcţia cu un soi de dispreţ respectuos. Eu 
fusesem numit de o săptămână, după numai un an de 
gazetărie, el era corector-şef al Scânteii de ani putrezi. 

Il avusese şi pe Sorin Toma redactor-şef, pe vremea 
când Casa Scânteii încă nu exista. Stătuse în faţa lui 

Dumitru Popescu-Dumnezeu şi a lui Silviu Brucan, fără 
să se piardă cu firea. Corector-şef al organului Partidului 
însemna o răspundere enormă - o greşeală de literă putea 
să aducă Securitatea în redacţie -, dar şi putere pe 
măsură - stopa apariţia oricărui text căruia îi găsea o hibă. 
„Talpă” era celebru deoarece îi blocase un text lui 

Eugen Barbu pentru erori de limbă română în raport cu 
normele Academiei. Degeaba tunase şi fulgerase Barbu, 
cum că el e mare scriitor şi scrie cum vrea - peste 

„Talpă”, la Scânteia, n-a putut să treacă. Unii spuneau 
că supranumele Talpă i se trăgea şi de la bocancii ca nişte 
tancuri, de care nu se despărţea nici vara. 

Era mai mic de statură decât mine, dar îndesat şi 
vânjos. Părul alb-gălbui, cârlionţat, îi înconjura frumos 
chelia făcându-l să semene cu un cap de împărat roman. 
Şi-a aşezat cu grijă pe nas ochelarii rectangulari, cu ramă 
neagră, pe care îi scosese demonstrativ, când îl punea la 
punct pe puţoiul făcut şef peste noapte - la 

Scânteia 

! chiar dacă de când cu înghesuiala din decembrie, 
ziarul fusese botezat Adevărul. Cu pixul auriu în mână, 
pixul masiv, de metal, cu care îşi bătea subordonații în 
teastă când greşeau, a luat pagina la puricat. Parcă era un 
şef de stat citind încă o dată o declaraţie de război înainte 
de a semna. 

Ce să fac, ce să fac?... Secretarul de redacţie se uita 
când la mine, când la Talpă, aşteptând semnalul. 


Secundele fugeau, mai aveam puţin şi pierdeam primele 
trenuri de provincie. Pe vremea lui Ceauşescu n-ar fi fost o 
problemă - stăteau vagoanele şi aşteptau până când 
veneau pachetele cu Scânteia. Acum, în democraţie, în 
capitalism, nu mai aştepta nimeni, dacă ratai expediţia 
primei părţi din tiraj, păi, să te ţii, băiete, asta însemna o 
căpiţă de bani pagubă, pentru care erai 
răspunzător - atâta lucru pricepusem şi eu. 

Nici prin gând nu-mi trecea atunci că voi ajunge cândva 
să aştept ultimele minute până la linia roşie şi să mă 
droghez cu ele. Să iau obiceiul de a lăsa editorialul fără 
titlu şi să îl întreb pe secretar „Cât mai e?”, omul ridicând 
din umeri: „Păi, gata, trebuie să-i dăm drumul...”. Să caut 
fulgerător, cu creierul în palmă, storcându-mi neuronii, 
dilatând secundele, acel titlu, cel mai bun, care e 
întotdeauna înăuntrul textului. Şi cu senzaţia de gol negru 
în cap, după ce îl găseam. 

Câteva clipe le-am mai risipit înjurându-l în gând pe 

Talpă de morţi şi gâţi. In lunile acelea se întâmpla des să 
fiu pus în situaţii care mă depăşeau, mă băgau în corzi, 
nu-mi dădeau prea mult timp de gândire. 

Experienţă în politică şi ziaristică aveam mai mult de-o 
grămadă, aşa că mă lăsam dus mai degrabă de instinct, 
decât de rațiune. 

— Tovarăşe Talpă... 

Multă vreme după aceea, rememorând momentul, mi- 
am dat seama că făcusem, fără să gândesc, o alegere cât 
se poate de eficientă. li zisesem „tovarăşe'”, nu 
„domnule”, şi nu pe nume, ci pe poreclă. Asta, plus vocea 
scăzută şi lemnoasă, ca a mandarinilor comunişti când 
pronunţau sentinţe, puteau să semene a autoritate. 

— Tovarăşe Talpă, responsabilul de număr al ziarului 
sunt eu. Dumneata poţi să corectezi cât vrei, e treaba 
dumitale, o să facem modificările la ediţie. Ziarul însă, 


tovarăşe Talpă, pleacă atunci când spun eu. Şi să-ţi mai 
spun ceva: nu mai ai cum să pui talpă şi nici cui să 
telefonezi să vină să mă aresteze. 

N-a zis nimic. Strângea din fălci de să-i crape dinţii. 

Probabil că se ciocneau nişte garnituri de tren în el. Mi-a 
susţinut privirea câteva secunde, după care a reluat 
urmărirea rândurilor cu pixul. 

Apoi, băierile timpului s-au rupt. În scurtă vreme, 
meseria de corector la ziar n-a mai contat. Greşeli cu 
ghiotura intrau în pagină, fără să se mai sinchisească nici 
redactorii, nici şefii, nici cititorii. „Da nu se înţelege şi 
aşa?”, m-a chestionat o fată care dădea test să ajungă 
ziaristă şi scria „Nu se merită să mă risc la interviu”. A 

ajuns ziaristă, şi chiar bună. 

In cei doi ani şi ceva în care a mai lucrat până la pensie, 
domnul Talpă şi-a făcut meseria cu aceeaşi acribie. Dar 
fără să mai bată în cap cu pixul pe cineva şi fără să 
încerce să mai oprească vreo pagină din drumul ei 
vertiginos spre public. Mult din ura îngheţată de pe faţă i 
se topise. 

Şi într-o zi, o zi cu soare, m-a făcut să încremenesc, 
aproape să duc mâna la gură ca babele. Din părul miţos de 
la spate, imediat sub chelie, adunând şi nişte şuviţe din 
lateral, îşi înjghebase o coadă mică, prinsă cu elastic 
albastru. 

interceptare 09-18 

— Carevasăzică, ziceam că individul uman vrea să fie 
special şi unic în raport cu restul Cosmosului şi, 
bineînţeles, în raport cu restul vieţuitoarelor. Şi, 
bineînţeles, în raport cu restul oamenilor. 

Raporturile dintre părinţi şi copii, soţ şi soţie, bătrâni şi 
tineri, cultivați şi ignoranţi, atei şi religioşi, scriitori şi 
cititori, ca să nu mai vorbim de clasele sociale, bogaţi şi 
săraci, stăpâni şi sclavi, toate sunt bazate pe inegalitate. 


Egalite este poate aproximaţia cea mai grosolană din 

Egalite, Liberte, Fraternite. Nici în natură nu există 
egalitate. Nici măcar o jumătate de ceva nu există, pentru 
că nu există două părţi egale. Dacă suntem conştienţi de 
asta, putem înţelege multe. De pildă, un paradox al lui 
Zenon. 

— Ala cu Ahile şi broasca? 

— Şi ăla. Dar mai întâi e vorba de paradoxul 

Dichotomiei. Zice Aristotel... 

— Păi, nu era vorba de Zenon? 

— Paradoxurile lui Zenon nu s-au păstrat scrise de el, 
sunt povestite de Aristotel în Fizica. Deci, zice Aristotel că 
zice Zenon: „Un om vrea să ajungă la capătul unui drum 
de lungime D. Înainte de a atinge acel punct, trebuie să 
atingă jumătatea distanţei D. Apoi, jumătatea jumătăţii, 
adică sfertul lui D. Apoi o optime, o şaisprezecime, şi aşa 
mai departe, deci nu va ajunge la capătul drumului 
niciodată”. Povestea cu Ahile şi broasca ţestoasă e 
similară. Ahile cel iute de picior se întrece cu o broască 
țestoasă într-o cursă cu handicap. Broasca pleacă cu 
distanţa D în faţa lui Ahile. Pentru a o ajunge din urmă, 
eroul aheu trebuie să străbată mai întâi distanţa D. Asta îi 
ia ceva timp. În acest timp, broasca se mişcă, lent, puţin, 
dar parcurge un spaţiu. Deci, când 

Ahile ajunge unde se afla broasca, o are tot în faţă. 

Apoi procesul se repetă, distanţa dintre Ahile şi broască 
se micşorează, dar tot nu o ajunge. Şi aşa, la infinit. 

Întrebarea este: de ce nu se întâmplă aşa, de ce, sub 
ochii noştri, omul ajunge unde are treabă, iar Ahile întrece 
testoasa? 

— Hm... poate că înainte de întrebarea asta ar trebui 
pusă alta: Zenon chiar credea că Ahile nu poate depăşi 
broasca şi că omul nu poate ajunge nicăieri? 


— Greu de spus. N-avem cum să ştim ce era în capul 
grecului. Oricum, scopul lui era să demonstreze că 
mişcarea nu există, că e o iluzie creată de mintea noastră. 
Că trăim, de fapt, într-o lume  încremenită, 
neschimbătoare, cum zicea iubitul său Parmenide. Pe cale 
de consecinţă, şi iubirea e un factor de luat în seamă, în 
eforturile lui Zenon de a ne convinge că totul stă pe loc. 

Dar modul ăsta de a gândi nu apare numai la Eleaţi, îl 
găsim şi la alţi filosofi presocratici şi, apoi, la Platon. Se 
numeşte Aletheia. Înseamnă o formă superioară de 
adevăr, o revelaţie ontologică, o dez-văluire, o inocultare, 
nu inoculare, raţională, atenţie, raţională, a lumii întregi, 
nu doar a unui aspect particular al ei. A privi altfel tot ce 
există. Tot ce credeai că, evident, cunoşti. A ţi se lua ceața 
aparenţelor de pe ochi. De pildă, legea lui 

Arhimede. Ea se referă strict la corpurile cufundate într- 
un fluid şi a fost concluzia, exprimată prin strigătul 

Eureka!, unui „experiment” banal. Arhimede făcea baie 
într-o cadă şi a băgat de seamă că apa îl împinge de jos în 
sus. E un adevăr. Dar când Arhimede îi scria regelui 
Siracuzei: „Daţi-mi un punct de sprijin şi voi ridica 
Pământul”... 

— Asta era o prostie, nu?! 

— Nu. Teama obsesivă de a nu fi luat drept prost e 
semnul  mediocrităţii consolidate. Era o exagerare 
conştientă, menită să-i sublinieze entuziasmul faţă de 
principiul pârghiei, pe care tocmai îl explicase. Acum 

Arhimede comite o Aletheia - o interpretare raţională 
care afectează întreaga planetă, pornind de la o biată 
bucată de lemn. Aletheia poate să fie adevărată la un 
moment dat, sau să nu fie adevărată, dar musai să fie 
raţională şi să implice întreaga existenţă. 

— Păi, deci, rezultă că există lucruri care pot să fie 
raţionale, dar nu şi adevărate. 


— Aşa e. De pildă, chiar paradoxurile lui Zenon, de care 
vorbeam: demersul este raţional, nu nonraţional, nu 
magic, mistic sau religios, şi afectează întreaga noastră 
fiinţare în lume, o lume ce rezultă că s-ar afla în stază, 
nemişcătoare. Nu este şi adevărat, în raport cu realitatea 
observabilă, dar şi cu regulile logicii. 

— Cu regulile logicii, nu ale matematicii? 

— S-a încercat rezolvarea paradoxului Ahile şi al 

Dichotomiei, în secolul XIX, prin utilizarea noţiunii de 
serie convergentă. Într-adevăr, 1/2 + 1/4 + 1/8 + 1/16 + 

„este convergentă către suma 1. Deci, Ahile ajunge 
broasca şi paradoxul e desfiinţat? Nu, pentru că suma unei 
serii infinite e un număr finit, dar care nu este atins, 
distanţa faţă de el poate fi infinit mică, dar nu 

O - nu ieşim din paradox. 

Soluţia stă în definirea termenului „distanţă”. Avem 
fenomenul observabil că Ahile o rupe la fugă, depăşeşte 
broasca şi câştigă cursa. Zenon zice însă că Ahile trebuie 
să parcurgă mai întâi distanţa până unde era broasca. În 
natură, nu există distanţe. Ca să vorbim de distanţă, 
trebuie să vorbim de măsură; distanţa, ca să existe, 
trebuie măsurată - din ochi, cu rigla sau cu satelitul. 
Astfel, Zenon mută discuţia din planul real în planul 
conceptual, procesul de măsurare petrecându-se în 
psihicul uman, fără corespondent în natură. Există în 
natură 1 metru? Nu. Există în natură o jumătate? Asta 
înseamnă două părţi egale. Există în natură două cevauri 
egale? Nicidecum. Oricât de precis am despica un măr cu 
laserul, să zicem, cele două „jumătăţi” nu vor fi „egale” 
decât până la precizia de măsurare. 

Dincolo de ea, nu mai ştim. Măsurarea, operaţiune 
umană, este întotdeauna aproximativă. Ea suportă 
divizarea la infinit. Să zicem că luăm o unitate de măsură 
foarte mică pentru a măsura distanţa 


Ahile - locul unde era broasca. Întotdeauna va exista o 
unitate de măsură şi mai mică, dar diferită de 0, pentru că 
atunci nu mai măsurăm nimic, care aproximează şi mai 
bine punctul respectiv. Zenon transferă faptul adevărat al 
aproximaţiei infinite în procesul măsurării, din plan 
abstract psihic în planul real, unde el e fals, pentru că în 
realitate lucrurile sunt, nu se măsoară. 

E aceeaşi eroare ca în cazul silogismului fals „Lumea 
este mare. Mare este un adjectiv/nume predicativ. Deci, 
lumea este un adjectiv”. Or, „lumea” e substantiv. Falsul 
apare când trecem din sfera caracterizării lumii ca parte a 
naturii, „este mare”, în sfera gramaticală, artificială. Ca să 
nu ducă la paradox, un silogism e bine să fie exprimat în 
aceeaşi sferă logică. Ceea ce Zenon n-a respectat, ştiind 
probabil foarte bine ce face pentru iubitul său Parmenide. 

— Scopul scuză mijloacele! 

— Nu. Nici gând. Să nu te mai aud cu asta! E un 
machiaverlăc, o înşelătorie. Scopul nu scuză nimic. 

Zicerea asta e un permis pentru orice crimă. Machiavelli 
nici n-a scris aşa ceva. Citatul original sună aşa: „Lasă 
principele să-şi asume o faptă, pentru că mijloacele vor fi 
considerate mereu oneste. Poporul este întotdeauna 
convins de aparențele lucrurilor şi de rezultatele finale”. 

Deci, nu scopul, ci poporul scuză mijloacele, şi nu în 
funcţie de scop, care poate fi oricât de nobil sau bicisnic, 
sau crud, ci de ce se obţine, finalmente, în realitate, 
pentru el, pentru popor, de către principe. Poporul nu 
judecă etic, ci pragmatic, interesat, după rezultat, spune 

Machiavelli. 

Dacă vrei să legi scopurile de mijloace într-o formulare 
etic corectă, atunci spui: „Scopul asumă mijloacele”. 
Adică, atunci când acţionezi, te gândeşti bine ce faci, eşti 
perfect conştient de consecinţe, care pot fi şi foarte rele, şi 


eşti pregătit să fii nu glorificat pentru ce ai întreprins, ci 
detestat, înjurat, condamnat, eventual ucis. 

Dar tu consideri că scopul merită, şi o faci. 

Să revenim la Aletheia. Thales spunea că Universul e 
alcătuit din apă, ca element primordial, deci reducea 
varietatea ameţitoare a lumii la Unu. La fel face 

Anaximene cu aerul. „Precum sufletul nostru, care este 
aer, ne stăpâneşte pe noi, tot astfel şi întregul Univers 
este cuprins de suflare şi aer.” Anaximandru recurge la o 
şi mai mare abstracţie: lumea e făcută din apeiron, 
substanţă eternă şi nemărginită. Pitagora ridică până la 
mistic numerele ca bază a tot. lar Anaxagora, după ce 
afirmă că natura e alcătuită din părţi foarte mici, invizibile 
cu ochiul, adaugă nici mai mult nici mai puţin decât că 
impulsul iniţial al lumii este nous, Rațiunea superioară. 

Ce spun toţi aceştia? Că furtuna de forme ale existenţei 
pe care o percepem cu simţurile nu e atât de diversă cum 
pare, că poţi avea, pe cale raţională, 

Aletheia de a o vedea unitară; cam cum vor fi 2.000 

de ani mai târziu portretele  Anotimpurilor şi 
Elementelor, ale lui Arcimboldo, compuse din legume, 
fructe, cărţi, animale, obiecte care privite altfel apăreau ca 
fiinţe omeneşti. Ce altceva decât Aletheia este ieşirea din 
peştera platonică a celor care nu văd decât umbrele pe 
perete ale adevăratei lumi, de afară? 

— Auzi, e un film, Planeta Maimuţelor, care se termină 
cu imaginea Statuii Libertăţii, măcinată de timp, pe 
jumătate prăbuşită, pe ţărmul oceanului... 

— Da, Asulică, este Aletheia. Astronautul, plecat de mult 
de pe Terra prin vârtejurile spaţio-temporale ale 

Cosmosului, crede că planeta pe care a coborât forţat 
nava lui, unde maimuţele domnesc şi oamenii sunt sclavi, 
e o altă planetă. Când dă cu ochii de ruina Statuii 


Libertăţii, îşi dă seama că e pe Pământ, că n-are unde să 
mai fugă... 

Alt exemplu, să zicem pe dos, tot din cinema, e finalul 
Solarisului. Mult diferit de romanul lui Lem, 

Solarisul lui Tarkovski se încheie cu imaginea unei case 
ruseşti de ţară, în pragul căreia astronautul îngenunchează 
în faţa tatălui său. Apoi, aparatul se retrage şi se ridică, 
vedem, printre fâşii de ceaţă, împrejurimile casei, balta de 
lângă ea, drumul, câmpul şi, dintr-odată, Oceanul, imensul 
ocean nepământean al planetei Solaris care înconjoară 
bucata de Pământ creată de el din amintirile astronautului. 
Invers decât în Planeta 

Maimuţelor - acolo iluzia este că-i o planetă străină, şi 
inocultarea că e chiar Pământul, în Solaris, aparenţa e 
pământeană, realitatea - extraterestră... 

Ovid S. Crohmălniceanu are o Istorie Insolită, în care 
ideea centrală e o superbă Aletheia: Istoria Umanității este 
parte a Istoriei Viului pe Pământ, dar Istoria Viului este 
văzută ca un stadiu din Istoria Neviului. Materia nevie nu 
se putea structura şi construi pe sine, şi atunci a generat 
materia vie, care a ajuns până la om. Noi suntem uneltele 
inconştiente, cei care facem acum să evolueze materia 
nevie, construind computere, inteligenţe artificiale din ce 
în ce mai complexe. La un moment dat, poate nu foarte 
îndepărtat, Neviul se va putea reproduce singur, nu va mai 
avea nevoie de oameni, se va descotorosi de ei. Sună SF, 
dar, ia vezi, poţi s-o infirmi pe cale raţională, logică? 

— Adică noi suntem nişte maşini vii, produse de o 
materie fără viaţă, dar inteligentă?... 

Notă informativă 809. 

Sursa: Clementina 

În mitologia cinematografică românească, 

Reconstituirea este Filmul Interzis prin excelenţă. 
Auzisem de el în adolescenţă, asta, că e interzis, fără să- 


mi poată spune cineva mai mult decât „face mişto de 
milițieni”. Şi totuşi, prin '75-'76, l-am descoperit în 
programul Cinematecii Union, unde-mi petreceam mare 
parte din existenţă. 

Când l-am văzut prima oară, mă gândeam că voi 
participa la un act subversiv împotriva comunismului. Unii, 
la 20 de ani, deveneau comunişti, eu fusesem, din 
copilărie, şi acum mă despărţeam de comunism. 

N-am fost dezamăgit, dar surprins, da. În toată 

Reconstituirea nu se rostea cuvântul Partid, comunist 
nici atât. Autorităţile, milițienii, procurorul nu apăreau ca 
nişte bestii ale dictaturii, ci, mai degrabă, ca nişte 
birocraţi, unii cretini, alţii cinici, care fac o treabă cenușie, 
de rutină, dornici să termine cât mai repede şi să plece 
acasă. Mai 

„tare” în sensul ăsta fusese Puterea şi Adevărul, film de 
propagandă pentru persoana lui N. Ceauşescu. Mi-am zis 
că o cheie pentru o interpretare mult mai „rea” ar putea fi 
ce îi spune procurorul doctorului Paveliu în germană, fără 
să traducă, diegetic, cineva: „Mensch, aergere dich nicht”. 
Ceea ce am constatat că înseamnă „Omule, nu te supăra”, 
denumirea unui popular joc german cu piese şi zaruri, „Nu 
te supăra, frate!” în versiune românească. 

Deci, un îndemn amical la conformism, la supunere fără 
gălăgie, chiar dacă eşti scos de pe tablă ca o piesă de 
plastic. Dar nu mai mult... 

Finalul însă, după ce s-a sedimentat o vreme în mine, m- 
a făcut să simt sensul înfiorător al filmului lui 

Pintilie: comunismul nu e numai un rău politic, e un rău 
uman. Un om, doi pot fi buni şi frumoşi; masa, temelia 
comunismului, e întotdeauna urâtă, stupidă şi crudă. Ea 
este cea care ucide în ultimă instanţă, dincolo de brutele 
regimului. 


20 de ani mai târziu, altă „vizionare” în premieră: mă 
aflam faţă în faţă cu Lucian Pintilie, în sediul Filmex, o casă 
cu etaj obosită, prin spatele Ateneului. Se uita la mine 
curios, o curiozitate nu mult mai mică decât cea cu care îl 
priveam eu. 

Doamna Geta Dimisianu mă sunase să-mi spună că 

Pintilie a întrebat-o cine ar putea să-i scrie un scenariu 
pentru un film despre Revoluţie. Şi că eu aş fi cel mai 
potrivit, prin urmare să mă pregătesc de o întâlnire cu 

Maestrul. Am acceptat fără şovăire, nu atât pentru că 
mă pasiona scenariul, cât fascinat de posibilitatea de a 
vorbi despre film cu unul dintre foarte puţinii regizori 
români pe care îi admiram. 

A fost mai întâi o scurtă convorbire telefonică, dominată 
de ideea în cât timp pot să livrez produsul. 

Cum aveam deja nişte ani de gazetărie de linia întâi în 
spate, n-am cerut un termen, am întrebat, umil-arogant, 
ca un maitre d'hotel: „Când doriţi să fie gata?”. A 

mustăcit, i-a plăcut. „Plec la Paris şi mă întorc peste trei 
săptămâni. Poţi să mi-l dai atunci?” „Nicio problemă, am 
înţeles, în trei săptămâni îl veţi avea.” 

Aş fi spus da şi dacă zicea o săptămână. Ajunsesem 
redactor-şef al celui mai mare ziar al ţării, fără să fi avut 
vreo tangenţă cu jurnalismul înainte de 1990, acceptând şi 
rezolvând sarcini despre care, în primul moment, nu ştiam 
nimic. Aici nu era cazul, scriitor eram, dinainte de '89 şi de 
când m-am născut, dar literatură, care-i altceva decât 
gazetăria, nu mai scrisesem de multă vreme - mă încerca 
anxietatea că mi-a înţepenit stiloul. Şi mai era vorba şi de 
scenariu, care-i altceva decât proză... 

„Scenariul ăsta ar fi trebuit să mi-l dai acum 20 de ani”, 
zice Pintilie lăsându-se pe spate în fotoliu, cu opera 
subsemnatului în faţă. N-am priceput. Cum să-i dau eu în 
anii '70 o ficţiune despre România anilor '90, cu 


Revoluţia înăbuşită, Ceauşescu rămas la putere şi 

Timişoara o zonă în care se intră numai cu paşaport 
special, căci asta era Timp mort? Aşa că am întrebat 
respectuos: „De ce?”. 

„Pentru că nu mai pot să fac un film ca ăsta. Mi-a trecut 
vremea. Fiecare film are vremea lui într-o viaţă de regizor. 
Nu poţi să-l faci nici mai devreme, nici mai târziu. Sau îl 
faci, şi îl faci prost. Filmul vine el spre tine, când vrea el, 
nu când vrei tu. Trebuie doar să-l simţi.” 

„Adică, dacă Fellini făcea La dolce vita în 1954, în loc de 
La strada, sau în 1970, în loc de Roma, ar fi ieşit un film 
prost?” 

„Închipuie-ţi că da. Ştii cine ar putea să pună pe ecran 
sians ficsionul dumitale? Sokurov.” 

Asta nu era rău. Aleksandr Sokurov venea în 
descendența lui Tarkovski. Îi văzusem într-o noapte, 
împreună cu Nedelciu, un film care îmi plăcuse, Zilele 

Eclipsei; Mircea era chiar entuziasmat. Ce-a făcut după 
aceea Sokurov, inclusiv premiatul Faust, sau estetizantul 

Arca rusă, mi s-au părut bune tehnic, „la rece”, fără să 
mă emoţioneze. Dar atunci, am luat-o drept compliment. 

„Şi eu n-am lucrat niciodată pe literatură SF.” 

„Tarkovski, tătânele lui Sokurov, a lucrat, din greu”, am 
zâmbit obraznic. „Timp mort e o specie de ficţiune 
simulativă, o ucronie, un timp care ar fi putut să fie, 
domnule Pintilie...” 

(Acum, când scriu aceste rânduri, îmi dau seama că în 
discuţie erau, fără să fie numite, două concepte antice 
greceşti despre Timp: Chronos şi Kairos. Primul ţine de 
cuantificarea timpului şi ordinea 
evenimentelor - cronologie: ieri, mâine, ora 10, peste un 
an. Al doilea este calitativ, înseamnă timpul din zicerile: 

„l-a venit timpul”, „E timpul”, „l-a trecut vremea”, 

„Timpul n-a mai avut răbdare”. Kairotic e timpul din 


Ecleziast: „Pentru toate există o vreme/ Şi orice lucru de 
sub ceruri îşi are timpul său/ un timp pentru a te naşte şi 
un timp pentru a muri/ un timp pentru a sădi şi un timp 
pentru a smulge/ un timp pentru a ucide şi un timp pentru 
a vindeca”. Kairos presupune o perspectivă asupra unei 
întregi vieţi sau epoci, marcând momentele deosebite care 
duc la o zeitate primordială, tot grecească, Ananke, sora şi 
soaţa lui Chronos. Zeița 

Destinului. Dacă ar fi vorbit româneşte, Tarkovski i-ar fi 
spus „Timp cu pecete”.) 

„O fi, dar mie-mi trebuie ceva vizual, real, de care să mă 
sprijin. Dumneata ai un stil deosebit de auster, ideatic, 
descărnat aş zice. Eu am nevoie de nişte detalii. 

Ca să producă artă, realitatea trebuie modificată, puţin, 
nu mult, în anumite puncte, restul îl laşi să curgă. De pildă, 
când femeia în salopetă...” 

„In costum de schi...” 

„Aşa... mă rog... în salopetă de schi... se spală la 
chiuvetă cu apă rece, am nevoie de sânii ei, să oscileze 
liber.” 

Am tăcut nişte secunde înainte să glăsuiesc. 

„Asta ar fi un semn sexual care deviază personajul de la 
profilul pe care i l-am construit.” 

„Dragă, să ne înţelegem, eu când fac un film scenariul e 
scenariu, dar filmul e al meu, îl fac eu, aşa cum îl văd.” 

„Bineînţeles, aveţi tot dreptul să faceţi asta, dar şi eu 
am dreptul, domnule Pintilie, să ţin la textul pe care l-am 
scris. Prin urmare, îl iau înapoi şi vă salut cu tot respectul.” 

A zâmbit a bunic. 

„Nu, stai puţin, eu ţi l-am comandat, dumneata l-ai 
executat. Prin urmare, ţi-l cumpăr şi o să-l dau unui regizor 
mai tânăr să-l facă.” 

L-am privit lung şi direct. 


„Domnule Pintilie, nu sunt mulţi inşi în oraşul acesta 
care să-mi ceară să fac ceva, să mă cheme undeva şi eu 
să mă şi duc. Am scris acest scenariu pentru că mi l-a 
cerut Lucian Pintilie. Altfel, îmi vedeam de treburi. Nu mă 
interesează alt regizor. Dar cred că e un text bun. 

Prin urmare, o să fac eu filmul, cu mijloacele mele. Sunt 
onorat că v-am cunoscut.” 

Atunci chiar a râs. 

„De ce răspunzi dumneata exact aşa cum aş fi răspuns 
eu când eram de vârsta dumitale? Este o întrebare, 
domnule Popescu.” 

Este, şi mi-a rămas în minte. Ulterior, domnul Pintilie a 
descoperit un scenariu pe placul său şi a realizat un film 
de actualitate  postrevoluţionară, despre mineri şi 
mineriade, numit Prea târziu. Am ezitat oleacă înainte să 
scriu despre el, având în vedere întâlnirea ce tocmai v-am 
povestit. După care, am produs o cronică - cruntă, ce-i 
drept. S-a supărat rău, aşa că m-a certat pe aproape 10 
pagini din volumul bricabrac. Pe care mi l-a trimis, totuşi, 
cu dedicație. 

Apoi ne-am mai contrat, şi domnul Pintilie m-a iertat, de 
câteva ori de-a lungul vremii. Aş putea spune că a fost o 
polemică între un mare artist al spectacolului şi un scriitor, 
dacă n-aş şti ceea ce puţini au fost curioşi să afle: Lucian 
Pintilie este şi un scriitor de prim raft. Dacă vreţi să vă 
convingeti, citiţi scenariul după Colonia penitenciară a lui 
Kafka, în care şi despre Kairos e vorba, scris de Pintilie la 
Belgrad, în 1973. E publicat în volumul 4 scenarii, Ed. 
Albatros, 1992. Acest scenariu nu a fost niciodată 
ecranizat. Dar, oare, mai era nevoie? 

Notă informativă 711. 

Sursa: Stroe 

— La Românica, moca e Mecca. 

— larba grasă prin buruieni şi pizda bună pe proastă. 


— Nu binele învinge răul, alt rău învinge răul. 

— Dictatura este una. Democraţia e o bătălie indecisă 
între mai multe dictaturi. 

— Oameni cu minţi efectine: gândesc ţinând seama doar 
de efecte, nu sunt interesaţi de cauze. Mi-e bine aşa, nu 
ştiu de ce, şi nu mă interesează. Mi-e rău, înseamnă că m- 
a bătut Dumnezeu. Pentru cauzaşi e mult mai greu. 

— Incomensurabil nu înseamnă: atât de mare, încât nu 
poate fi măsurat. In-co-mensurabil înseamnă că două 
mărimi nu admit o unitate de măsură comună, adică nu 
sunt măsurabile împreună, co-mensurabil. De pildă, 
diagonala pătratului nu este comensurabilă cu latura. Nu 
se poate găsi o unică unitate de măsură astfel încât atât 
lungimea laturii, cât şi cea a diagonalei să fie exprimate 
prin numere raţionale. Diagonala pătratului cu latura 1 

este v2, un număr irațional. 

Număr irațional nu înseamnă un produs al nebuniei, 
paranormalului sau prostiei. Inseamnă un număr care nu 
poate fi exprimat ca raport, ratio, de două numere 
întregi - adică, o fracţie. Raţionalul poate. 

Notă informativă 928. 

Sursa: Stela 

Naosul Bisericii lui Hristos, având deasupra turla cu 
chipul Mântuitorului ca Pantocrator, Atotţiitor al lumii, e 
partea cerească. 

Pridvorul şi pronaosul sunt hărăzite istoriei, timpului şi 
faptelor oamenilor - aici pot fi pictaţi şi înmormântați 
ctitorii şi binefăcătorii sfântului lăcaş. 

Odată intraţi în naos, credincioşii urcă pe o corabie care 
lasă în urmă cele pământeşti, călătorind, prin eterul 
eternității, spre Dumnezeul cerului şi pământului ce-şi are 
locuirea în altar. 


În spaţiul din faţa altarului nu se pot afla, ca intercesori 
între Cel de Sus şi creştini, decât preoţii care ţin slujba sau 
ierarhi ai Bisericii. 

Şi totuşi, într-o biserică ortodoxă din Prahova, 

România, preoţii au părăsit prezbiteriul, locul slujirii de 

Dumnezeu, l-au predat mai-marilor politici ai zilei şi s-au 
mutat pe scaune, gata să ia notițe din predica de la 

Partid. 

Sub comunişti, Ceauşescu era pomenit în cuvântul 
popilor, „Să-l ţină Dumnezeu”, ceea ce nu l-a împiedicat să 
smulgă bisericile din loc şi să le dărâme, dar nu s-a văzut 
vreodată un prezidiu de Partid întrunit în Biserică... 

„Priviţi mutrele acestor ipochimeni, măcinate de lepra 
samsarlâcului politic, făţăul ăluia care-şi butonează 
telefonul... Şi-au pus tricolorul pe masă, pentru ei - căci, 
privit dinspre noi, publicul, steagul e aşezat invers, cu 
roşul la stânga... 

Întorcând dosurile altarului, stau ca un prag de 
poticnire, ca o stănoagă oarbă, între Dumnezeu şi 
credincioşi... 

lisus le-ar fi răsturnat masa în cap. 

Căci marea Biserică Ortodoxă Română a zis aşa despre 
mizeria asta: „Biserica nu e doar loc de rugăciune”, prin 
urmare, poate găzdui şi astfel de şedinţe tovărăşeşti. 
Trebuie să vin eu, Sfântâniţă, şi să le îndes pe gât, 
Patriarhului şi sfintei sale camarile, cuvintele rostite de 
lisus când i-a alungat pe zarafii şi neguţătorii înstăpâniţi în 
Templu: 

„Şi au venit în lerusalim. Şi, intrând în Templu, a început 
să dea afară pe cei ce vindeau şi cei ce cumpărau în 
Templu, iar mesele schimbătorilor de bani şi scaunele 
vânzătorilor de porumbei le-a răsturnat. Şi nu îngăduia să 
mai treacă nimeni cu vreun vas prin 

Templu. Şi îi învăţa şi le spunea: «Nu este oare scris 


"Casa Mea, casă de rugăciune se va chema, pentru toate 
neamurile?'. Voi însă aţi făcut din ea peşteră de tâlhari»” 
(Marcu 11, 15-17). 

Tolănită lângă jilţul puterii lumeşti, BOR îl revinde pe 

lisus la preţ bun, mult mai mult decât 30 de arginti. 

interceptare 10-17 

— Dumnezeu este o Aletheia? 

— Da, bineînţeles. Dar asta nu ne asigură că şi există. 

— Bun, atunci, Dumnezeu există? 

— Ce-ai vrea să auzi, un da sau un nu? Oricum, eo 
întrebare falsă. Căci fiecare are un răspuns înainte de a i 
se pune întrebarea asta. Nimeni nu e nedumerit, nimeni 
nu vrea cu adevărat să ştie, să afle pe cale raţională, dacă 
există sau nu Dumnezeu. Toţi cred că ştiu. Cei care cred 
că, da, Dumnezeu există, încearcă să demonstreze asta 
„raţional” pentru a-i converti pe intelectualii 
necredincioşi - nu altceva fac scolasticii medievali, de la 
Anselm de Canterbury, cu al său stupid argument 
ontologic, până la cele cinci căi de dovedire a existenţei lui 
Dumnezeu enunțate de Toma D'Aquino. 

Necredincioşii încearcă, la rândul lor, să distrugă, tot pe 
cale „raţională”, ideea de Dumnezeu. 

— Aşa o fi, dar eu chiar nu ştiu. Uneori cred că da, 
alteori că nu. 

— În funcţie de ce ţi se întâmplă. Dacă te îmbogăţeşti 
peste noapte, atunci Dumnezeu există şi te iubeşte, cum 
ne povăţuieşte Sf. Becali. Dacă dai faliment şi-ţi mor copiii, 
atunci poţi să te-ndoieşti, ba chiar să-L 

dai dracului pe Dumnezeu. Pe lângă aroganţa de a se 
considera altfel decât restul universului, şi legat de ea, 
omul nu suportă să fie supus hazardului, vrea să ordoneze 
în favoarea lui întâmplările prin care trece - şi atunci apare 
Dumnezeu. Nu discutăm cum sunt alte popoare, dar 


românii sunt mai degrabă superstiţioşi decât religioşi. Fac 
rugăciuni uzuale, ritualuri, donează 

Bisericii în speranţa că altarul, preotul, episcopul, 

Dumnezeul le vor regulariza cursul vieţii. N-au citit 
Biblia, nici măcar Noul Testament ca lumea, nu ştiu cine 
au fost părinţii Bisericii din care fac parte, habar n-au de 
marile cărţi despre lisus. Nici nu ştiu în ce zic că cred. 

Dumnezeu e un altfel de doctor sau de funcţionar la 
care dau şpagă. Comit păcate abominabile, după care se 
duc la preot, ca şi cum s-ar spăla cu dezinfectant sau ar 
lua un laxativ. Căci plăcut lui Dumnezeu şi Bisericii e cel ce 
păcătuieşte şi se spovedeşte, nu omul care nu face niciun 
rău nimănui, dimpotrivă, aduce cât bine poate celor din 
jur, iubeşte aproapele şi departele şi animalele ca pe sine 
însuşi, dar nu dă pe la biserică. Omul rău, pocăit, sau care 
se pretinde pocăit, sau care nici măcar nu se pretinde, 
doar se întoarce, e premiat, ca-n parabola Fiului Risipitor. 
lar nevinovatul poate fi pedepsit crunt, pentru nimic, de 
către Dumnezeul Atotputernic, ca în cea mai coruptă 
Justiţie de pe pământ, ca în cel mai negru regim 
dictatorial. După care vin teologii şi justifică strâmbătatea 
prin supunerea necondiționată, adoratorie, pe care omul 
trebuie s-o arate faţă de Dumnezeu, căci ascunse sunt 
căile Lui. 

— În Biblie, Dumnezeu îi cere cuiva să-şi omoare copilul, 
doar ca El să-i pună la încercare credinţa... 

— Da, lui Avraam. Şi îi cere s-o facă nici măcar 

„curat”, cum şi-a lichidat Goebbels copiii cu cianură, ci 
horror, să-l ucidă ca pe un animal, cu cuțitul şi apoi să-l 
ardă-de-tot, adică să nu mai rămână, dacă se poate, nici 
cenuşa. lar locul faptei să fie izolat, pustiu, pe un munte, 
nu în cetate. Avraam nu le spune oamenilor ce are de 
gând să facă, nu-i spune nici fiului său. Nu încearcă să se 
justifice public: „Aşa mi-a zis Dumnezeu că vrea”. 


Înfiorătorul păcat e pregătit să-l ia cu totul asupra sa şi să 
fie supus oprobriului. 

Fiul său, Isaac, nu e acuzat de nimic, cu atât mai puţin 
vinovat de vreun păcat, e întruchiparea purității naive 
când îşi întreabă tatăl, la care vede lemnele, cuțitul şi 
focul, unde e mielul de jertfă. 

( 

uşă trântită 

) 

Amoralitatea lui Dumnezeu este înspăimântătoare. În 
atotputernicia Sa evacuează din om, din societate, din 

Univers orice urmă de morală: Isaac va muri fără să ştie 
de ce. În el nu există niciun temei, nicio noimă, pentru 
moartea lui, nu are a se căi pentru nimic, moare doar ca 
dovadă a supunerii totale a tatălui său faţă de stăpânul 
suprem. Execuţia lui o decid doi adulţi: ` 

Dumnezeu-Tatăl şi tatăl său. Nu întâmplător. In Biblie se 
vorbeşte de nenumărate ori de păcatul capital de a nu-ţi 
respecta tatăl, până la a-l ucide. Dar nu e sancţionată 
niciodată uciderea unui copil de către tată. Sau fierberea 
lui pentru a fi mâncat de către părinţi în vreme de foamete 
în lerusalim, ca în Plângerile lui leremia. 

Astfel, Atotputernicul transmite următorul mesaj: Eu pot 
distruge Puritatea însăşi, dacă nu mi se supune, dacă e 
bună şi curată de capul ei; în schimb, pot să-l iert pe cel 
mai mare criminal, pe cel ce-şi ucide copilul, dacă o face 
pentru Mine. 

Acum, abstracţie făcând de emițătorul mesajului, ideea 
care intră în capul omului este independenţa totală a 
morţii faţă de viaţă, de viaţa pe care o duci. Mori ca un 
câine lovit de camion sau ca un gândac strivit din 
întâmplare, oricâţi oameni ar veni la înmormântare. 

Moartea n-are nimic personal cu nimeni, e o anume 
splendoare în indiferența ei. Ai văzut că şi inşi a căror faţă, 


cât au fost în viaţă, mustea de răutate, viclenie şi prostie, 
capătă în sicriu o anume nobleţe curată? 

Singura entitate îmbibată cu perfecţiune până la refuz a 
acestei lumi este Moartea. Moartea e atotputernică, 
neschimbătoare. Viaţa e de multe feluri, Moartea e una, 
nemuritoare. Moartea nu e rea, când te ia. În faţa ei, toţi 
oamenii sunt, în sfârşit, egali. E dreaptă. E pedeapsa 
pentru păcatul originar de a exista. 

Viaţă nu se află în Univers decât într-o parte infimă, 
până la ca şi inexistenţă, în vreme ce Moartea e peste tot. 
Moartea dezintegrează şi Neviaţa. Totul în Univers i se 
supune, oameni, animale, iarbă, maşini, bolovani, galaxii, 
ba chiar Univerul însuşi se va răci, va sfârşi în moarte 
termică, zic unii. 

Nu sunt toate astea cea mai bună definiţie a lui 

Dumnezeu? 

Prin urmare, zicerea poetico-patetică, atât de celebră, a 
lui Nietzsche: „Dumnezeu e mort” nu face decât să 
oculteze mult mai puternica şi adevărata propoziţie: 

„Dumnezeu e Moartea”. Dumnezeu există şi este 

Moartea. 

— Chiar aşa? Dumnezeu este Moartea? Nu m-am gândit 
niciodată... Bine, e Moartea, dar nu mai e şi altceva? 

— Adică, întrebi dacă şi reciproca e adevărată, 

Moartea este Dumnezeu. Te lămureşti dacă citeşti 
Cartea lui lov. 

— Cine a scris-o? 

— Nu se ştie. Dar unitatea stilistică şi ideatică par să 
indice un singur mare poet, nu mai mulţi autori. lov are o 
forţă literară devastatoare, depăşind oricare dintre 

Evangheliile Noului Testament. Dacă o citeşti cu mintea 
şi inima deschise către Artă, ajungi să crezi mai degrabă în 

Moarte ca Dumnezeu decât în dumnezeirea lui Hristos. 

la ascultă: 


De ce nu mi-a fost moartea în sânul maicii mele, sau 
n'am murit de'ndată ce i-am ieşit din pântec? 

De ce şi-a pus genunchii să-mi fie aşternut, şi pieptul ei 
cel dulce de ce i l-am mai supt? 

Acum, dormindu-mi somnul, m'aş înveli'n tăcere; 

zăcând, m'aş odihni cu regii laolaltă şi cu mai-marii lumii 
semeţi întru armuri, sau cu boierii-alături îmbelşugaţi de 
aur, cei ale căror case sunt doldora de-argint; 

aş fi ca stârpitura de pântec lepădată, ca pruncii prea 
devreme lumina s-o mai vadă. 

Acolo păcătoşii'n iuţimea lor au ars, acolo-şi au odihnă 
cei osteniţi în trup; 

acolo nici vieţaşii nu mai aud poruncă şi glas de 
temnicer. 

Acolo mic şi mare, de-a valma sunt totuna; 

acolo robu'n fine de domn nu se mai teme... 

De ce s-a dat lumină amarului luminii şi viaţă celor 
care'n durere viețuiesc şi care îşi vor moartea şi nu dau 
peste ea, în van scurmând s-o afle ca pe-o comoară- 
ascunsă şi-s plini de bucurie de-o nimeresc cândva? 

Odihnă-i este omului murirea, căci într'ânsa l-înfaşă 
Dumnezeu! 

lar dacă mai păstrezi vreo speranţă în legătură cu 

Viaţa de Apoi, care să biruie Moartea, iată versetele care 
te liniştesc de tot: 

Nu Tu, ca pe un lapte, m'ai muls din neființă şi, precum 
caşul proaspăt, cu cheag m'ai închegat? 

De ce m'ai scos din pântec? de ce nu mi-am dat duhul, 
ca niciun ochi pe lume să nu mă fi văzut şi să fi fost 
atuncea ca şi cum n'aş fi fost? 

Vieaţa mea nu-i oare, şi-aşa, destul de scurtă?; 

Ci lasă-mă să-mi dărui o leacă de odihnă 

'nainte de-a purcede pe calea fără 'ntoarceri, acolo, în 
tărâmul de neguri şi'ntuneric, 


În întuneric veşnic tărâm fără lumină şi fără văz în viaţă 
de oameni muritori. 

Ei, tot te mai vezi în Rai, printre îngeri bucălaţi sau în 

lad, la cazane? 

— Nu, dar parcă, totuşi, ceva ar mai fi... chiar şi în 
întuneric... întunericul nu e lumină, dar nici neființă... 

— Da? Atunci, auză şi asta: 

Dar omul, dacă moare, se prăbuşeşte'n hău, şi dacă 
muritoru-a căzut, mai mult nu e. 

Că prin lucrarea vremii chiar marea scade'n maluri şi 
râu-şi pustieşte zăvoaiele şi seacă, la fel, şi omu-adoarme 
şi nu se mai ridică, şi pân'ce va fi cerul, el nu se mai 
trezeşte, nu, nu se mai deşteaptă din somnul său adânc. 

— Până la urmă, ce naiba, vrei să iubesc moartea? 

— Cam da. Cum spunea titanul poeziei caşghire: „Vine 

Moartea pe la curţi, oamenii sunt răi, urâţi, Moartea-i 
frumoasă ca o pansea, te înamorezi de ea”. 

— Pansea... adică, de la panseluţe? Moartea ca o floare? 

— Nu, domle, pansea de la panseu, gândire, cugetare. 

Femininul de la panseu. Dar, s-o facem pe teologul 
diavolului şi să zicem că episodul execuţiei simulate a lui 

Isaac e din Vechiul Testament, ca şi chinurile lui lov, că 

lisus n-ar putea fi atât de crud cu omul. Într-adevăr, nu 
cu omul, dar cu pomul. 

— Ce pom? 

— Smochinul. Lui lisus | se face foame, ca oricărui om. 
Vede un smochin la margine de drum, caută în el, dar nu 
dă decât de frunze. Marcu precizează că nici n-avea cum 
să găsească, nefiind vremea smochinelor. Şi, atenţie, 
smochinul nu făcea parte din livada cuiva, ca într-o 
parabolă, a aceluiaşi lisus, zisă „A smochinului neroditor”, 
nu era cultivat să dea roade, era un pom stingher, scutit 
de astfel de „obligaţie”. Deci, lisus vrea să mănânce 
smochine, copiii smochinului, aşa cum 


Dumnezeul veterotestamentar ameninţa să-l mănânce 
fript pe copilul lui Avraam. 

— Păi, da, dar Hristos era flămând. 

— Şi Dumnezeu Tatăl era flămând, flămând de credinţă 
oarbă arătată Lui. Dar nici cu lisus nu-mi e ruşine, stai să 
vezi. Supărat pe smochin, pe 

„nesupunerea” lui, El îi aruncă blestemul: „Să nu mai 
rodeşti în veac!”. Şi bietul pom se usucă - pe loc, după 

Matei, a doua zi, potrivit lui Marcu. 

Niciunul dintre ucenicii care erau cu El nu-L întreabă de 
ce a pedepsit acea fiinţă vie, care era vina ei. In schimb, 
sunt curioşi să ştie cum Dumnezeu s-a săvârşit minunea 
uscării rapide. lisus, Dumnezeul lubirii, răspunde: „Adevăr 
grăiesc eu vouă: Dacă veţi avea credinţă şi nu vă veţi 
îndoi, veţi face nu numai ce s-a făcut cu smochinul, ci şi 
muntelui acestuia de veţi zice: 

ridică-te şi aruncă-te-n mare, aşa va fi”. lată că aşchia 
nu sare departe de trunchi, lisus seamănă bine cu 

Taică-Său: credinţa îţi dă puterea şi justificarea să comiţi 
orice crimă, oricât de mare, de pildă să porunceşti unui 
munte să se sinucidă, cu toate ierburile, florile, copacii şi 
vieţuitoarele de pe el, înecându-se în apele mării. 

( 

țipăt de copil) 

Este miezul visului oricărui dictator: să se înfăptuiască 
de îndată orice ordin al său, oricât de groaznic sau de 
stupid, fără să recurgă la constrângere armată, fără să fie 
nevoit să explice de ce o face - explicaţiile, demonstrațiile, 
justificarea sunt apanajul intelectualilor de rahat, gavno, 
cum zicea Lenin. Şi nu numai oamenii, întreaga natură 
trebuie să-i fie obedientă. Erau ţărani în 

România, pârjolită de secetă la sfârşitul anilor '40, care 
se întrebau cu speranţă: „Abâ, maichea, o da tovarăşu 

Stalin să plouă?”. 


De fapt, pentru că Dumnezeu poate fi nu numai 
transcendent, ci şi imanent, adică prezent în fiecare dintre 
noi, în orice om zace această dorinţă, mai bine sau mai 
prost ascunsă. Exemplul cel mai feroce e părintele faţă de 
copii. În viaţa socială, insul poate fi un etern subaltern 
pizmaş, un ratat, o mediocritate pe care nu o bagă nimeni 
în seamă, dar când vine acasă îşi răzbună, îşi are partea 
lui de fericire: dă nevestei şi copiilor porunci semnate din 
gâtul mâinii, uneori deliberat contradictorii sau inepte, fără 
ca aceştia să aibă dreptul să crâcnească. Cruzimea oarbă, 
arbitrară „c-aşa am eu chef” e orgasmul fiinţării lui. Orice 
imbecil ticălos care se reproduce poate fi Dumnezeu cât 
sunt progeniturile mici. 

— Nu numai taţii, şi mamele pot fi aşa... 

— Bineînţeles. Există însă şi posibilitatea ca odraslele, 
odată ce se fac mari, să-şi ia respectivul părinte la şuturi 
sau chiar să-i crape capul. Genitorii se poartă faţă de copii 
ca şi cum aceştia n-ar urma să crească, ar rămâne mereu 
nişte puieţi la cheremul lor. 

— Hă, hă, îmi aduc aminte o întâmplare de când eram 
copii, pe strada Făinari. De obicei ne băteam joc de cei 
mari spre seară, când aţa nu se vedea. Puneam hârtia de 
5 lei pe trotuar, lângă gardul garajului de imeseuri părăsit, 
şi când persoana se apleca s-o ia, noi, de după gard, 
trăgeam încetişor sau scurt de aţă. Şi dacă puneam o 
monedă de 1 leu, pe care o fixam în asfalt bătând un cui în 
ea, tot se aplecau. Întindeau mâna şi dacă era un 25 de 
bani. Şi erau şi femei împopoţonate, cu inele de aur, 
mirosind a parfum de ne lua ameţeala, care nu se dădeau 
în lături. Până la urmă, ne-am plictisit de cioacele astea şi 
am venit cu ceva nou. L-am pus pe Piciu, într-o seară în 
care ninsese, să plângă lângă gard, când am văzut că se 
apropia o cucoană în blănuri, din alea pricopsite. „Ce e, 
băieţaş, ce-i cu tine, de ce plângi?” Piciu răspunde printre 


sughiţuri (juca foarte bine, până la urmă a ajuns actor): 
„Vreau să fac pipi, tanti, şi nu pot să mă desfac la 
pantaloni, că mi-au îngheţat mâinile, hâî, hât”. Cucoana a 
clătinat pedagogic din cap: „Păi, de ce umbli fără mănuşi? 
Cum te-au lăsat părinţii să ieşi aşa? Hai, stai aşa, că te ajut 
eu...”. Icnetul pe care l-a scos doamna a fost de parcă o 
înjunghia cineva. Pe urmă a plecat drăcuind, în vreme ce 
noi ne pişam pe noi de râs. Piciu avea aproape 20 de ani, 
dar nu era mai mare decât noi, că era pitic din naştere, 
avea însă o sculă de-i făcea vânătăi pe obraz cucoanei 
dacă o plesnea cu ea... 

( 

se aude muzică, un vals) 

notă informativă 67. 

Sursa: Cucu 

Deşi ar fi putut să fugă, ajutat de prietenii săi, 

Socrate a ales să rămână în Atena, aşteptându-şi în 
închisoare pedeapsa cu moartea. O spune el însuşi, cu 
mâna lui Platon: 

„Căci, jur pe Câine, să mă fi călăuzit de principiul 

«cum e mai bine», de mult aceste oase şi muşchi ar fi 
fost purtate prin părţile Megarei sau pe la beoţieni, 
bineînţeles dacă n-aş fi considerat că-i mai just şi mai 
frumos să sufăr pentru cetate orice pedeapsă-mi va fi 
orânduită, în loc de a mă sustrage luând-o la picior” 

(Platon, Fedon). 

Socrate socoteşte că Spiritul (Conştiinţa, Morala) se 
opune tendinței naturale a trupului („oase şi muşchi”) de a 
tinde spre binele său. Ceea ce el consideră just şi frumos e 
mai tare decât instinctul de conservare. Dar în text apare 
o expresie bizară: „jur pe Câine”. Cum să juri pe un 
animal? Juri pe ceva zeiesc, cum spun, de pildă, 
personajele în Fedon, „pe Zeus”. Acest zeu-câine ar trebui 


să-ţi certifice jurământul printr-un atribut al său legat de 
morală, de împărţirea dreptăţii. 

Un zeu-câine în mitologia greacă? Ar fi Cerber, dar ce 
sens are să juri pe gardianul monstruos al tărâmului lui 
Hades pentru că nu lasă decât morţii să intre în infern şi 
apoi nu le mai dă voie să iasă? Astea sunt reguli naturale, 
morţii cu morţii, viii cu viii, nu au nimic moral. 

Dar dacă nu e un zeu grec? Cu ce zei mai aveau 
tangenţă grecii pe vremea lui Platon şi Socrate? 

Cu cei ai Egiptului Ptolemeic, regat cu care au întreţinut 
cele mai intense schimburi culturale, comerciale, 
religioase. Zeul egiptean cu cap de câine (şacal) se numea 
Ampu. Grecii l-au redenumit Anubis. Printre multele 
protocoale în legătură cu morţii îndeplinite de 

Anubis se număra şi „Cântărirea inimii”, de fapt a 
sufletului celui plecat spre lumea de dincolo. El punea pe 
un taler al balanței inima mortului şi pe celălalt o pană de 
struţ. Inimile mai grele decât pana de struţ erau azvârlite 
lui Ammut, zeitatea cu piept de leu, spate de hipopotam şi 
cap de crocodil, spre a fi devorate. Aceasta era o a doua 
moarte, mai rea decât prima, căci condamna acele suflete 
la chinuri veşnice. 

Cele mai uşoare mergeau spre nemurirea cerească. 

Jurând pe Anubis, Socrate încriptează mesajul că dacă 
ar fugi, sufletul său ar prăbuşi talgerul Câinelui, aruncând 
în sus, spre cer, pana de struţ, iar el s-ar afunda în 
întunericul iadului. 

Notă informativă 600. 

Sursa: Finu 

E ciudat că inaugurarea cinematografului se petrece 
abia în 1895, atât de târziu în secolul XIX. Fotografia, 
creaţie a lui Niepce şi Daguerre, exista de pe la 1830. 

Mecanisme care să creeze iluzia optică a mişcării prin 
rotaţie, phenakistiscopul sau zoetropul apăruseră şi ele tot 


cam atunci. Aparatul cinematografic ţipa să se nască, nu 
trebuia decât asamblat. Şi totuşi, au trecut mai bine de 60 
de ani... 

De ce? Poate pentru că fotografia dădea posibilitatea 
subiecţilor să se pregătească, să se aranjeze, să pozeze. 

La început, fotografia a însemnat poză, adică un cadru 
organizat, în care oamenii sunt văzuţi numai în atitudini 
avantajoase, feriţi de ridicol sau compromiteri. Arta 
pozarului însemna şi a ajusta hainele, poziţiile, chiar şi 
expresiile („păsărica”) clienţilor, ca să „dea bine”. Totul 
sub control. 

Imaginea în mişcare expunea la riscul gesturilor, 
posturilor, detaliilor nestăpânite, care îi arătau pe oameni 
ca în realitate, nu ca în poză. Toată lumea ţinea să arate 
respectabil în imortalizarea sobră alb-negru, chiar şi cei 
care nu erau. De aceea cred că nu a existat o presiune 
comercială pentru inventarea cinematografului vreme de 
decenii. Chiar şi ani buni după 1895, a fost considerat o 
distracţie de bâlci. In 1905, fraţii Lumiere s-au lăsat de 
cinema, considerându-l fără viitor. 

Ar mai putea fi o explicaţie: în secolul XIX, până la tren, 
viteza cu care putea călători omul era cea a unei trăsuri cu 
cai, circa 16 km/h. Vapoarele cu aburi mergeau spre 30 
km/h. Spre sfârşitul secolului, trenurile depăşeau 100 
km/h. Pe geamul dreptunghiular al compartimentului, 
peisajul îi apărea călătorului ca filmat de un aparat 
cinematografic în travelling. Privitul pe fereastra trenului 
ar putea fi considerat primul film, tot mai prezent în 
conştientul şi subconştientul colectiv. 

Independenţa României - războiul  româno-ruso-turc, 
deşi realizat în 1912, e mai puţin decât atât. Un film de 
propagandă  meritoriu, prin subiect, războiul de 
independenţă din 1877, prin producţia de mari dimensiuni, 
impresionantă pentru vremea realizării, în condiţiile lipsei 


complete de experienţă a cinematografiei româneşti. 
Artistic vorbind, însă, filmul este cvasinul: 

nenumărate secvențe  butaforice, actorie ridicolă, 
mişcări monotone, interminabile, de trupe, şi călare şi pe 
jos, cu aparatul de filmat mereu static, în poziţie frontală, 
ca şi cum telespectatorii se uitau printr-o fereastră. Măcar 
fereastra trenului însemna o cameră în mişcare... 

Din nefericire, Independenţa României e un film fără 
viaţă. Cu o singură excepţie. În minutul 30, din cele 83 

la care avem acces, la începutul capitolului „Urmărirea 
turcilor”, între cavaleria română aflată în şarjă şi 
pedestraşii turci puşi pe fugă, care se regrupează lângă 
zidul unei case ţărăneşti, apare o găină. Ea se mişcă de 
colo-colo netulburată, mai ciuguleşte ceva, în afara 
controlului atât de zeloşilor dirijori ai figuraţiei colosale (80 

de mii de militari, cifră ce nu va mai fi atinsă până la 

Sergiu Nicolaescu). Găina aceea din anul 1912, 
surprinsă întâmplător de cineochi, face singurul moment 
din film când chiar crezi că aşa a fost... 

Notă informativă 7. 

Sursa: losif 

Nu văd cum ar putea continua războiul de distrugere a 
Ucrainei după data de 9 mai. Atunci, indiferent de starea 
de fapt, indiferent câţi ucraineni şi ruşi vor mai muri, 
Moscova trebuie să proclame a doua victorie a 

Rusiei împotriva nazismului. Cum a zis un tânăr şi 
întunecat soldat rus ajuns în căruciorul cu rotile: „Am 
învins nazismul cu 80 de ani în urmă, acum ni s-a spus să 
luptăm din nou cu el”. 

Ucraina va deveni un conflict îngheţat sau un stat 
tampon, neutru, între Europa şi Rusia, cu regiunile 

Lugansk, Doneţk, Crimeea şi Sevastopol având un statut 
special. lar Rusia, marea Rusie, va fi practic izolată pe 
termen nedefinit de civilizaţia occidentală. Cu sau fără 


Puțin la Kremlin. 

Mai mult decât de actualul Stalin, poporul rus e stăpânit 
de un sentiment adânc înfipt în conştientul şi 
subconştientul colectiv: poporul ales. Ilzbrannâi narod. Aşa 
cum Biblia îi consacră pe evrei ca poporul ales de 

Dumnezeu,  pravoslavnicia susține ideea Moscova 
capitală a creştinismului, a treia Romă, şi ultima, după 
Roma şi 

Constantinopol. Clericii şi intelighenția rusă de secol 
XVIII 

şi XIX au vehiculat îndelung, mai ales după victoria 
asupra lui Napoleon, rolul mesianic al poporului rus, de 
salvator al lumii, chiar cu preţul facerii ţăndări a numitei 
lumi în cursul operaţiunii. In celebra propoziţie a lui 

Dostoievski, „Frumuseţea va salva lumea”, subiectul 
este, de fapt, pentru cine a citit însemnările marelui 
scriitor, 

Rusia Soter. 

A salva pe cineva presupune că acela se află în 
primejdie, pe un drum greşit, în ghearele Răului. Aşa este 
Occidentul pentru majoritatea ruşilor de rând, credincioşi 
în regimul Puțin. Vestul este corupt, îndrăcit, putrezit de 
puterea banului, de homosexualitate, de ateism, de 
cruntele dezordini ale libertăţii şi democraţiei. 

Rusia e păstrătoarea valorilor sufleteşti creştine, 
desprinse de bogăţiile pământeşti, familia bărbat-femeie, 
puterea de a îndura, altruismul, spiritul de sacrificiu, 
supunerea faţă de ordinea şi buna rânduială pe care le 
poate menţine un singur om, providenţial, prin orice 
mijloace. Cum a zis mujicul, de-a lungul veacurilor, 
resemnat şi vag zâmbitor: 

„O să mă scurteze de un cap tătuca ţar”. 

Bolşevismul n-a făcut decât să-i înlocuiască pe ţar şi pe 
Hristos cu Lenin şi Stalin. Autocraţia şi obedienţa sunt 


valori fundamentale ale Bisericii creştine, înainte de orice 
dictatură laică. 

Salvarea à la russe nu depinde de dorinţa cuiva de a fi 
mântuit. Ucrainenii luptă din răsputeri cu izbăvitorii ruşi ca 
să nu dispară ca nație şi ţară. Mii dintre ei au fost deja 
salvaţi în lagăre de concentrare din Rusia. 

Chiar tinerii ruşi performanţi fug acum din statul 

Sfântului Puțin în Apusul diavolesc. Asta până când 

Kremlinul va închide graniţele, ca în bunele vremuri ale 

Cortinei de Fier. 

Am scris Sfântul Puțin pentru că legile care pedepsesc 
cu ani grei de ocnă orice cuvinţel, ba chiar şi necuvintele, 
ba chiar şi tăcerea ce pun la îndoială calea şi adevărul 
putinice sunt echivalentul pedepselor pentru blasfemie de 
acum sute de ani. 

Marele regizor rus Andrei Mihalkov-Koncialovski, pe care 
l-am ascultat la Bucureşti, a formulat o idee de neuitat: 
„Actorii ruşi joacă excepţional Shakespeare, aproape mai 
bine decât cei englezi. Ştiţi de ce? Pentru că Rusia n-a ieşit 
niciodată din Evul Mediu”. 

Şi acolo va rămâne, mult după timpul vieților noastre. 

Notă informativă 316. 

Sursa: Sile 

În cinematograful expresionist german, moartea sau 
umbra ei e mereu prezentă. În afara lumii reale, 
personajele se mişcă şi în raport cu lumea cealaltă, cu 
care moartea e legătura cea mai puternică. Machiajul tipic 
al actorului expresionist, cu enorme cearcăne întunecate 
mărginind ochi ieşiţi frecvent din orbite, arată ca o fază 
premergătoare transformării capului în hârcă. 

Femeile au privirea pierdută, încărcată de presimţiri, ca 
şi cum ar vedea mereu ceva invizibil pentru ceilalţi. 


Întreg efortul artistic al cineastului expresionist este 
îndreptat spre crearea în spectator a sentimentului 
transcendenţei. A metafizicului pe ecran. 

De obicei, mijloacele folosite pentru asta sunt artificiale, 
de platou: aşezarea luminilor, umbre pictate, machiajul 
intens, costumele şocante, decorurile suprareale, jocul 
accentuat al actorilor. Friedrich Wilhelm Murnau este cel 
care în Nosferatu (1922) foloseşte elemente de real, 
naturale pentru a crea spectatorului vertijul metafizic. 

Nu este primul. Dudley Murphy realizează în 1921 un 
scurtmetraj de 7 minute, The Soul of the Cypress, în care 
giganticii chiparoşi contorsionaţi de pe coasta californiană 
a Pacificului generează un spaţiu expresionist, strâmb, 
torturat, rezonând cu coregrafia trupurilor Driadei şi 
Cântăreţului din Flaut, pentru a induce sentimentul iubirii 
care nu se poate împlini decât prin moarte. 

Insă chiparoşii sunt de mii de ani copaci psihopompi, 
însoțitori ai sufletului în trecerea din viaţă în moarte, cei 
californieni, ai lui Murphy, fiind pe deasupra şi singularităţi 
stranii ale lumii vegetale. Au ei înşişi încărcătură 
metafizică, pe care o aduc pe ecran. 

Murnau nu atinge transcendenţa prin nimic exotic, 
foloseşte doar elemente naturale, normale, chiar banale. 

Corabia stăpânită de Nosferatu se apropie de portul 

Wisborg. Imagini ale bompresului înţesat de parâme, 
oscilând deasupra valurilor. 

Ellen, somnambulă, pe terasă, încadrată de crengi care 
flutură. 

Peisaj cu copaci bătuţi de vânt prin care se mişcă o 
trăsură. 

Ellen, pe terasă, se apropie de balustradă cu mâinile 
întinse spre graniţa dintre sus şi înainte. 

Din nou arborele bompres al navei, urcând şi coborând 
pe valuri. 


Marea învolburată, luminată de lună. 

Annie sare din somn şi priveşte perdelele albe 
umflându-se spasmodic în fereastra deschisă. 

Annie se duce pe terasă, o găseşte pe Ellen privind în 
noapte, sub crengile care se zbat. 

Rochia albă a lui Ellen şi părul ei flutură când spune 
dusă: „Trebuie să merg la el... vine!”. 

Un copac imens, cu trei trunchiuri, pe lângă care trece 
trăsura. Frunzele copacului se zbat în vânt, mai puţin o 
ramură groasă, cu rămurele goale şi strâmbe, perfect 
nemişcată. 

Corabia, bompresul. 

Valurile scânteind în razele astrului mort. 

Annie alergând spre poarta curţii. 

Velatura încremenită a vasului, care înaintează împins 
nu de vânt, dar de o forţă interioară lui. 

Knock, discipolul Diavolului, se suie cu greu pe un 
scăunel aşezat pe patul celulei ca să poată vedea pe 
ferestruică, printre gratii. 

Apa portului, lângă cheu, calmă oglindă, oraşul în 
depărtare. 

În colţul din dreapta sus apare încet vârful bompresului, 
apoi întreaga navă umple cadrul de sus în jos. Vasul 
fantomă al Nosferatului alunecă pe apa moartă ca pe o 
nevăzută şină subacvatică. 

O fereastră spre altă lume. 

Una dintre cele mai intense şi apăsătoare imagini din 
istoria cinematografului. Cum reuşeşte Murnau să încarce 
acest cadru cu o transcendenţă imposibil de uitat? 

Cu ajutorul muzicii. Nu e vorba de acompaniamentul 
orchestral care însoţeşte unele versiuni ale peliculei - eu 
văd şi revăd întotdeauna varianta absolut mută, sunetul 
nu are ce căuta în Nosferatu. Ceea ce face forţa imaginii 


vasului fantomă este structura muzicală a înălţării ei 
vizuale. 

Titlul filmului nu este Nosferatu, aşa cum e reţinut de 
obicei. Titlul întreg este Nosferatu, cine Symphonie des 

Grauens. O simfonie a groazei. O simfonie. 

În cadrele a căror succesiune am descris-o apar două 
fluide în mişcare: apa şi aerul. Ele alternează şi se repetă 
ca notele în compunerea unei linii melodice. 

Contează şi durata fiecărui cadru, tot ca în muzică: 

Murnau a turnat Nosferatu, o simfonie a groazei folosind 
tot timpul un metronom pentru a măsura lungimea 
secvenţelor şi cadrelor la secundă. 

Aidoma unui pian şi unei viori, marea şi vântul 
pregătesc contrapunctic nepământeanul acord de orgă al 
pătrunderii navei în fluidul încremenit, în apa stătută, 
simbol al bolii şi morţii. 

Şi o altă rezonanţă magnifică - mâinile lui Ellen, pe 
terasă, transfigurată, întinse spre colţul dreapta sus al 
cadrului primesc ciocul sumbru al navei, al Păsării Morţii, 
care se iveşte chiar de acolo. 

Alături de moarte, chiar şi mută, muzica e pentru 

Murnau o cale către dincolo şi sus. 

interceptare 29-12 

— Da. Nici ştiinţa, nici religia, nici arta nu pot răspunde 
la întrebările fundamentale: ce suntem? 

Suntem? De ce suntem? De ce aşa şi nu altfel? Ce este- 
această lume, Otilia, să-mi spui... 

Şi atuncişa, crede fiecare după cum îi e felul: unii în 

Dumnezeu, alţii în Multivers, alţii în Shakespeare. Că aşa 
vor ei. 

— Marin Sorescu are o poezie în care Shakespeare e 

Dumnezeu. Face lumea în 7 zile. 

— Da, dar e un Dumnezeu muritor. 


— Ei, aşa e în poezie. Biblia ne spune că Dumnezeu e 
nemuritor. Şi că o să fim şi noi, ăia care merită. 

— Bun. Hai să reflectăm puţin la chestiune. 

— Înainte să te porneşti tu, spun şi eu ceva... 

— Spune, Asulică. 

— Eu, când eram mic, credeam că dacă oamenii sunt 
ţinuţi în picioare, să nu cadă, nu mor. Singurii morţi pe 
care-i văzusem erau inşi împuşcaţi în filme, care se 
prăbuşeau frumos. Şi, în capul meu, moartea însemna să 
ajungi la pământ. Nu cazi, rămâi viu. Când credinţa asta 
mi-a fost spulberată, mi-am zis că e destul să rămână 
omul cu ochii deschişi ca să nu moară. 

— Da. Poate că înainte să înveţe alfabetul, copiii ar 
trebui duşi din clasa întâi la morgă. Şi apoi, într-o noapte 
cu stele, pe câmp. Poate că aşa ar înţelege să-şi trăiască 
viaţa altfel. 

Carevasăzică, ai murit, ai putrezit, în caz că n-ai fost ars. 
Nu mai ai corp, nu mai ai organe de simţ, creier nexam. Şi 
totuşi, pe lumea cealaltă, o să ai viaţă veşnică. 

„„„Auzi, ştii ce mă gândesc, poate că lui Stephen 

Hawking i-o fi fost mai uşor când a murit, era obişnuit cu 
lumea cealaltă, că el nu mai avea corp de mult... 

— Probabil. Dar atuncişa, putem să ne gândim şi la cei 
care îşi petrec o bună parte din viaţă citind cărţi. 

Când citeşti o carte, trăieşti fără ajutorul simţurilor, fără 
corp, doar cu ochii. Dar şi văzul e redus la şiruri monotone 
şi paralele de litere, când cartea nu e cu poze. Şi ei sunt 
mai pregătiţi pentru moarte, mai ales că a citi înseamnă a 
sta de vorbă cu morţii şi cu necunoscuţi... 

Atenţie, viaţa veşnică e şi pentru păcătoşii cei mai negri, 
nu numai pentru cei buni şi virtuoşi - doar că unii şi-o 
petrec în rai, ceilalţi în iad. Creştinismul nu acceptă 
dispariţia pur şi simplu, des-fiinţarea individului uman, 
neantul. Şi comunismul o refuză. Când murea un tovarăş 


cu munci de răspundere, anunţul oficial nu folosea 
niciodată verbul a muri. Nici măcar a deceda. Se spunea 
„a încetat din viaţă”. Un verb slab, a înceta, combinat cu 
contrariul morţii, viaţa. Viaţa asta. Se inducea astfel ideea 
că tovarăşul s-a dus „dincolo” cu alte însărcinări, stabilite 
de Partid. 

Marii poeţi, în schimb, simt nefiinta: „Va geme de 
paterni, Al mării aspru cânt, Ci eu voi fi pământ, în 
singurătate-mi”. Dacă cei care ţin morţiş la ideea că 

Eminescu credea în Dumnezeul biblic mai pot găsi câte 
un vers de care să se agaţe, când e vorba de viaţa de 
după moarte, nicio şansă, poetul e implacabil: „Când sorii 
se sting şi când stelele pică, îmi vine a crede că toate-s 
nimică. [...] Ş-atunci de-a fi astfel... atunci în vecie, 

Suflarea ta caldă ea n-o să învie, Atunci graiu-ţi dulce în 
veci este mut... Atunci acest înger n-a fost decât lut. 

[...] De e sens într-asta, e-ntors şi ateu, Pe palida-cţi 
frunte nu-i scris Dumnezeu”. 

Sau, dacă vrei, cum zicea marele poet caşghir: 

„Lacrimă-n ploaie. Lumânare-n soare. Fulg în ninsoare”. 

Să revenim. Presupunem că viaţa, lumea de apoi, este. 
Bun, dar cum este? Înţelegem că sufletul nu moare. Dar ce 
face, trăieşte? Vede, pipăie, miroase, aude, gustă fără 
corp? Gândeşte, fără creier? Îşi aminteşte? Îmbătrâneşte? 
Mai poate fi trist sau vesel? 

Mai poate iubi pe cineva? 

( 

urlet de maimuţă) 

Şi întrebarea cea mai pârdalnică: i se mai întâmplă 
ceva? Viaţa înseamnă mişcare, evoluţie, schimbare, 
întâmplare. Înseamnă noroc şi ghinion, soartă şi destin. 

Destinul meu a fost mâncat de soartă, a zis bişniţarul 
superfumător Dan losif, revoluţionar autentic în '89, pe 
baricada de la Inter, mort senator, de cancer la plămâni. 


Pe lumea cealaltă o fi invers, destinul - acelaşi pentru 
toate sufletele fericiţilor, veşnica fericire, acelaşi pentru 
sufletele păcătoşilor, chinul veşnic - elimină orice strop de 
soartă? 

— Adică, zici că nu poate exista viaţă după moarte? 

— Nu pot să contrazic ipoteza că sufletul (care nu ştim 
ce este, nu s-a descoperit în om nici urmă din el) 

ar fi nemuritor. La fel de bine se poate spune că este 
nemuritor ceva numit fuflet. Nu poţi nici să infirmi, nici să 
confirmi o astfel de propoziţie, nu e decidabilă. Cum nici 
despre Dumnezeu nu se poate spune că este, sau nu este, 
câtă vreme nu avem o definiţie ontologică a lui. 

— Da, înţeleg. Totuşi... dacă mă gândesc la mine, nu la 
om, nu la toţi oamenii, că nu-i cunosc, nu ştiu ce simt ei, 
ce gândesc, şi caut să văd dacă am ceva cam ca sufletul... 
Ceva nelegat de instincte, de dorinţe, de nevoile corpului, 
de inteligenţă sau prostie, de ceilalţi oameni... cel mai des 
revine în mine un sentiment al unei zile reci, de noiembrie 
târziu. Sau, poate, mai corect, o stare. 

L-am văzut când am ajuns acasă, pela 5 

după-amiază. Un mâţ mic, dungat, cu ochii deschişi. 

Zăcea culcat pe o parte; lăbuţele din faţă şi le adunase 
la piept, cele din spate erau strânse cu coada între ele. 

Ciudat, pentru că pisicile, când îşi dau ultima suflare, se 
întind cât sunt de lungi. Părea întreg, nu lovit de vreuna 
dintre maşinile care accelerau în neştire pe străduţa cu 
sens unic. Muşte nu roiau pe el, era frig. 

In faţa casei mele, pe trotuar, e un copac înalt cât casa, 
crescut dintr-un pătrat de pământ lăsat în asfalt. E 

singurul copac din stradă, ceilalţi sunt în curţile 
oamenilor. În susul şi în josul străzii, asfalt, numai asfalt, 
cenuşiu, spart doar de acea ferestruică orizontală prin care 
nu se vede cerul, se vede pământul cu puţină iarbă. 


Acolo se dusese mâţul să moară. Şi-a găsit un cimitir de 
o jumătate de metru pătrat, un mormânt pe pământ. 
Sau... văzându-l cum se ghemuise... m-a străbătut gândul 
că n-a vrut să facă mizerie pe stradă cu trupuşorul lui, că 
s-a strâns în el însuşi ca să acopere cât mai puţin loc în 
lumea din care pleca... 

Murise, când nici nu trăise, cuminte, umil, să nu 
deranjeze... 

Când l-am ridicat, ca să-l duc să-l îngrop în grădină, era 
deja turtit pe partea pe care se culcase, ca o jucărie de 
perete. N-am plâns. Dar o undă intensă, paralizantă, mi-a 
inundat fiinţa, mi-a împăienjenit vederea, mi-a decuplat 
toate simţurile, şi creierul, nelăsând în mine decât o 
dorinţă imensă, atotcuprinzătoare, să mă îngrop cu pisicul, 
să nefiu împreună cu el, miliarde şi miliarde de ani, până 
când nu vor mai fi nici pământul, nici soarele, nici Calea 
Laptelui... 

Am trăit atunci, trăiesc şi în clipa asta, dragă prietene, 
binele şi dulceaţa nefiinţei şi veşniciei. Mai vorbim, acuma 
trebuie să plec. 

Tu mă'nspăimânţi cu visuri, şi'n spaime pui vedenii, 
zburdalnicul meu suflet rupându-mi-l de duh şi oasele, de 
moarte. 

Că nu trăiesc cât veacul, să'ndur la nesfârşit; 

ci lasă-mă în pace cu viaţa-mi găunoasă!... 

Ce-i omul, că Tu însuţi l-ai ridicat în slăvi? 

Ce-i omul, ca Tu însuţi să nu-l scapi din vedere, să ai un 
ochi asupră-i din seară până'n ziuă şi'n ceasu-i de odihnă 
să-l iei la întrebări? 

O, până când mă'nvălui, şi până când m'acoperi, şi până 
când n'am tihnă nici să-mi înghit scuipatul? 

Dac'am greşit, ce oare să fac eu? ci spune-mi, 

Tu, Cel ce pân'şi gândul din om îl sfredeleşti!... 

De ce m'ai pus pe mine să-Ţi stau, eu, împotrivă, şi 
sarcină să-Ţi fiu? 


De ce fărădelegea Tu nu vrei să mi-o uiţi şi pentru ce 
păcatul din mine nu mi-l speli?... 

Şi-acum, merg în pământ; 

curând s-o face ziuă, dar eu nu voi mai fi. 

lov, 7, 14-21 

